
1  det  lille  Værelse,  som  laa  bagved  Hans  Hu- 
berts Cigarhandel,  sad  en  Aften  fire  Mænd  for- 
samlede omkring  Bordet. 

For  Bordenden,  nærmest  Døren  ind  til  Butiken, 
sad  Hans  Hubert  selv. 

Det  var  en  Mand  i  Fyrrerne,  alvorlig  og  rolig, 
med  et  Væsen,  der  røbede  Opmærksomhed  og 
Eftertanke. 

Lige  overfor  ham,  mellem  Bordet  og  Vinduet, 
sad  Journalist  Amelung  —  V.  B.  Amelung  —  en 
Mand  vel  omtrent  i  samme  Alder  som  Hubert. 
Hans  Dragt  var  næppe  efter  nyeste  Mode,  men 
Maaden,  hvorpaa  han  bar  den,  antydede  som  selv- 
følgeligt, at  han  var  en  Mand,  hvis  Betydning  ikke 
beroede  paa  det  tilfældige  Valg  af  Paaklædning. 

Der  var  over  ham  noget  vist  ejendommeligt,  liv- 
ligt, noget  med  Haandbevægelser  og  høj  Røst,  der 
undertiden  af  Fremmede  opfattedes  som  Udtryk  for 
Begavelse. 

Hans  Øgenavn  var  Sprællen  —  et  Navn,  som 
man    dog    ikke    nævnede,    naar    han    var   tilstede. 

Han    var   den    eneste   aF  Selskabet,   der   bar   Lorg- 
netter. 

I  Hestehaarssofaen  bag  Bordet  sad  en  Mand, 
der  syntes  at  være  i  Trediverne  eller  lidt  derover; 
i  Virkeligheden  var  han  syv  og  tredive.  Han  var 
iført  sort  Frakke,  hans  Øjne  var  vandblaa,  og  han 
havde  et  lille,  lyst  Overskæg. 

Hans  Navn  var  Petersen,  Aron  Petersen,  og  hans 
Stilling  i  Samfundet  var  Bogholder.  Han  var  et  stil- 
færdigt, beskedent  Menneske,  en  Ensom,  men  som 
de  fleste  Ensomme  paastaaelig  indtil  Fanatisme, 
naar  han  følte  sig  forurettet. 

Den  fjerde  i  Selskabet,  den  yngste  af  dem  alle, 
hed  Kristian  Phil  og  var  Musiker.  Oprindelig  havde 
han  været  Typograf,  havde  senere  forsøgt  sig  med 
meget  andet  —  en  Tid  havde  han  saaledes  haft  en 
lille  Handel  med  Papir  og  Aviser  —  men  havde 
nu  sluttelig  slaaet  sig  paa  Musiken  som  det  Fag, 
der  tiltalte  ham  mest. 

Kristian  Phil  var  meget  alsidig.  løvrigt  var  han 
et  grundskikkeligt  Menneske,  godmodig  og  umis- 
tænksom, opfyldt  af  de  bedste  Forsætter,  men  hyp- 
pigt kommende  tilkort  i  Livets  mangehaande  Van- 
skeligheder. 

—  Disse  fire  Mænd,  som  her  var  forsamlede, 
syntes  et  Øjeblik  at  have  hengivet  sig  til  tanke- 
fulde Overvejelser,  som  om  noget  afgørende  var 
umiddelbart  forestaaende. 

Hans  Hubert  rejste  sig  nu  og  fremtog  fra  et  Skab 
i  Væggen  et  Skrin,  en  Papirsrulle  og  en  lille  Bog. 


Han  viklede  Papiret  op,  som  viste  sig  at  være  et 
Landkaart,  lagde  det  midt  paa  Bordet,  stillede  Skri- 
net foran  sig  og  aabnede  Bogen. 

De  andre  fulgte  hans  Bevægelser  med  en  Op- 
mærksomhed, der  viste,  at  de  alle  var  grebne  af 
Øjeblikkets  Alvor. 

Efter  at  Hubert  havde  ordnet  Genstandene  paa 
Bordet,  satte  han  sig  og  ventede  lidt. 

„Naa,  lad  os  faa  begyndt,"  sagde  Petersen  en 
Smule  utaalmodig.  „Hvorledes  staar  altsaa  Sa- 
gerne?" 

Hubert  rykkede  sin  Stol  nærmere. 

„Mine  Venner,"  sagde  han  og  søgte  forgæves  at 
skjule  sin  Bevægelse.  „Det  er  i  Aften  en  vigtig 
Aften  for  os  alle.  En  vigtig  og  afgørende  Bestem- 
melse skal  tages,  de  Planer,  vi  saa  længe  har  nøjes 
med  at  diskutere,  skal  nu  føres  ud  i  Virkeligheden. 
Er  I  endnu  opfyldte  af  Haab,  er  I  endnu  villige 
til  at  give  Afkald  paa  Fordele  og  Bekvemmelig- 
heder, man  har  budt  Jer,  for  i  et  fremmed  Land 
at  kæmpe  for  Grundlæggelsen  af  det  nye  Samfund, 
det  Fredens,  Frihedens  og  Endrægtighedens  Sam- 
fund, som  vi  higer  imod,  som  vi  tror  paa,  og  for 
hvilket  vi  hidtil  har  været  villige  til  at  tilsidesætte 
vore  egne  personlige  Behageligheder?  Jeg  henven- 
der mig  først  til  Dem,  Amelung,  som  den  iblandt 
os,  hos  hvem  jeg  forudsætter  den  største  Forstaa- 
else:  Er  De  endnu  villig  til  at  gaa  med  os  idet, 
som  vil  komme  herefter?" 

Den    Tiltalte,    der    omhyggelig    undgik    at    vise, 

hvormeget  han  følte  sig  smigret  over,  at  man  først 
henvendte  sig  til  ham,  rettede  paa  Lorgnetterne 
og  slog  ud  med  Haanden: 

„Hvortil  alle  disse  Ord!"  sagde  han.  „Det  føre- 
kommer  mig  ogsaa,  kære  Hubert,  at  De  har  en 
vis  Tilbøjelighed  til  at  tage  Sagen  altfør  pathetist. 
Jeg  troede,  vi  var  enige!  Lad  os  altsaa  blot  faa 
begyndt." 

Hubert  nikkede  og  vendte  sig  til  Petersen: 
„Og  De?" 

"Jcg^  J3,  naturligvis.  Jeg  er  med.  Det  ved  De 
jo  godt,  min  Ven." 

„Vel.  Og  hvad  siger  Phil?" 
„Jeg   er   med.    Selvfølgelig.    Hvorfør  skulde  jeg 
ikke   være  med?   De  tror  maaske,    det  er  behage- 
ligt  at   være   fattig    Musiker.   Jeg  siger  som  Ame- 
lung:   Lad  os  faa   begyndt." 
Hubert  bladede  i  Bogen. 

„Nuvel!  Hør  efter.  Vor  Kapital  er  i  Aften  ni 
hundrede  Kroner  i  rede  Penge  —  en  Sum,  som 
rimeligvis  vil  blive  adskillig  større,  naar  alt,  hvad 
vi  ejer,  bliver  gjort  i  Valuta.  Foreløbig  regner  jeg 
kun  med  de  otte  hundrede.  Passagertaksten  til 
Amerika  er  firs  Kroner  —  i  alt:  tre  hundrede  tyve. 
Rest:  fem  hundrede  firs.  Det  vil  sige,  at  i  det 
Øjeblik,  vi  sætter  Foden  paa  Amerikas  Jord,  ejer 
vi  hver  eet  hundrede  og  fem  og  fyrretyve  Kro- 
ner ..." 

Amelung  rømmede  sig: 
„De  tager  fejl,"  sagde  han. 

Alle  saa'  op. 

Amelung  vedblev: 

„Efter  de  Principper,  vi  har  vedtaget,  vil  der 
ikke  kunne  blive  Tale  om,  hvad  hver  enkelt  ejer. 
Ingen  af  os  ejer  i  Virkeligheden  nogen  bestemt 
Sum.  Da  vi  ifølge  frivillig  Overenskomst  har  etab- 
leret Fællesskab  i  alt,  tilhører  ethvert  forefindende 
Beløb  os  alle,  og  ingen  i  Særdeleshed  har  Ret  til 
for  sig  at  rejse  Krav  paa  noget.  Jeg  bemærker 
dette  kun  fordi,  jeg  ønsker  at  være  korrekt." 

„De  har  ganske  Ret,"  sagde  Hubert.  „Altsaa, 
mine  Venner:  I  det  Øjeblik,  vi  betræder  Amerikas 
Jord,  ejer  vi  tilsammen  fem  hundrede  firs  Kroner. 
Da  det  jo  imidlertid  ikke  er  vor  Hensigt  at  tage 
Ophold  i  nogen  af  de  store  Stæder,  men  tvært- 
imod at  søge  bort  fra  de  gamle  Samfund,  antager 
jeg,  at  vor  Restbeholdning  vil  være  kendelig  for- 
mindsket, naar  vi  omsider  kommer  til  vort  Bestem- 
melsessted." 

„Undskyld,"  afbrød  Petersen  ham.  „Undskyld; 
men  De  taler  derom,  som  om  der  forelaa  en  Kends- 
gærning,  man  maatte  beklage,  medens  Forholdet 
netop  er  dette,  at  Penge  ikke  skal  findes  i  det 
Samfund,  som  vi  ønsker  at  etablere." 

„Paa  ingen  Maade.  Jeg  udtaler  ingen  Beklagelse, 
jeg  refererer  kun  Fakta.  Imidlertid:  forinden  vi 
gaar  over  til  at  drøfte  Spørgsmaalet  om,  hvor- 
ledes vi  skal  indrette  os,  maa  vi  have  det  af- 
gjort, hvor  og  hvilket  Sted  vi  skal  vælge  som  bedst 

egnet  for  Grundlæggelsen  af  vore  Fremtidsplaner. 
Behag  at  se  paa  Kaartet,  mine  Venner." 

Alle  dukkede  sig  over  Landkaartet  med  en  Iv- 
righed, som  om  det  hele  Amerika  tilhørte  dem,  og 
det  nu  kun  gjalt  om  at  udsøge  den  kosteligste 
Part. 

Kristian  Phil  satte  Fingeren  paa  Dakota: 

„Jeg  har  hørt,  at  Klimaet  i  Dakota  skal  være 
overordentlig  mildt.  Man  forsikrer,  at  der  endog 
vokser  Druer  paa  Landevejen  der." 

„Deri  tager  De  fejl,"  bemærkede  Amelung.  „De 
klimatiske  Forhold  i  Dakota  er  ingenlunde  para- 
disiske; tværtimod.  Tillige  skal  Landet  være  ret 
ukultiveret,  og  de  almindelige  Samfærdselsveje  i 
høj  Grad  forsømte.  Dette  er  en  Sag,  som  vi  og- 
saa  maa  tage  i   Betragtning." 

„Hvadbehager!"  udbrød  Petersen.  „De  alminde- 
lige Samfærdselsveje!  Hvad  vedkommer  de  os? 
Det  vil  jeg  nok  spørge  om !  Jeg  troede,  det  var 
vor  Hensigt  at  etablere  en  Nybygd,  at  slaa  os  ned 
netop  paa  et  afsidesliggende  Sted  for  der  at  be- 
gynde fra  Grunden." 

Phil  nikkede: 

„Naturligvis,"   sagde  han. 

Amelung  lænede  sig  tilbage  i  Stolen  og  rettede 
lidt  nervøst  paa  Lorgnetterne: 

Jeg  indrømmer,  at  det  er  godt  at  være  Idea- 
list. Men  vi  maa  regne  med  Virkeligheden.  Jeg 
sætter  for  Eksempel,  at  vi  finder  det  formaalstjen- 
ligt  at  slaa  os  ned  i  en  Egn,  hvor  der  ikke  findes 

Skov.  Nuvel,  vi  skal  have  bygget  os  et  Hus,  et 
Tilflugssted  indtil  videre.  Hvis  nu  Samfærdsels- 
vejene ikke  er  brugbare,  hvorledes  skal  vi  da 
hidskaffe  Tømmeret,  som  vi  skal  bruge  til  dette 
Hus?" 

„Jeg  skal  dertil  svare,"  sagde  Petersen,  „at  hvis 
vi  ønsker  at  bygge  et  Hus  af  Tømmer,  vil  vi 
næppe  finde  det  formaalstjenligt  at  slaa  os  ned  paa 
et  Sted,  hvor  sligt  ikke  kan  skaffes  tilveje." 

„Meget  rigtigt,"  bemærkede  Phil. 

„Vel,  vel!  Men  der  er  ogsaa  en  anden  Side  af 
Sagen,  mine  Herrer.  Vi  ønsker  jo  ikke  bestandig 
og  til  evig  Tid  at  forblive  i  det  skjulte.  Tvært- 
imod, vi  ønsker  at  gøre  Propaganda  for  vore  Ideer, 
vi  ønsker,  at  saa  mange  som  mulig  skal  kunne 
tage  Eksempel  efter  os.  Nu  spørger  jeg:  Hvor- 
ledes vil  dette  være  tænkeligt,  naar  ingen  kan 
komme  til  os?" 

I  dette  Øjeblik  lød  Butiksklokken,  og  Hubert 
rejste  sig  og  forlod  Selskabet  for  at  gaa  ud  og 
ekspedere. 

Da  han  vendte  tilbage  og  havde  taget  Plads, 
begyndte  Diskussionen  atter.  Kristian  Phil  opgav 
Dakota  og  nævnede  Kalifornien,  medens  Aron 
Petersen  foreslog  Egnen  ned  imod  Grænsen  af 
Mexiko. 

„Om  Kalifornien  kan  der  absolut  ikke  blive 
Tale,"  sagde  Sprællen  afgørende.  „Grundene  der- 
til er  saa  mange,  at  en  Opramsning  af  dem  kun 
vilde  kede.   Mexiko  er  ialtfald  en  Mulighed.   Hvis 

ingen  uforudsete  Hindringer  kommer  til,  saa  stem- 
mer jeg  for  Mexiko.  Eller  Buenos  Aires!  Jeg  stem- 
mer for  Buenos  Aires!" 

„Ved  nogen,  hvormeget  Rejsen  dertil  vil  koste?** 
spurgte  Petersen. 

„Det  er  mig  ganske  ligegyldigt,"  erklærede  Ame- 
lung.  „Buenos  Aires  er  god.  Der  er  Chancer  der. 
Umaadelige  Arealer  staar  os  aabne.  Skovene  vrim- 
ler af  Vildt,  baade  Fugle  og  Pattedyr.  Saavidt  jeg 
ved,  er  Faareklipning  Landets  vigtigste  Indtægts- 
kilde. Og  at  klippe  Faar  kan  vi  alle  lære.  Derimod 
kan  vi  ikke  alle  blive  Agerdyrkere." 

„Om  Forladelse,"  sagde  Petersen.  „Agerdyrker 
—  det  er  just  det,  vi  alle  kan  blive.  Og  det  er 
just  det,  vi  alle  burde  blive.  Jeg  paastaar,  at  det 
er  Menneskets  oprindelige  og  egentlige  Bestem- 
melse at  dyrke  Jorden.  Fra  det  Øjeblik  Havesyge 
og  Begærlighed  forledte  os  til  at  slaa  ind  paa  an- 
dre Veje,  fra  det  Øjeblik  forfaldt  Slægten.  Det  er 
ganske  afgjort:  Det  Samfund,  vi  ønsker  at  etablere, 
maa  grundes  paa  Agerbruget." 

„Men  vi  er  dog  ikke  alle  skabt  til  at  være 
Bønder,"   indvendte  Amelung. 

„Undskyld  igen.  Jeg  formoder,  at  De  ikke  med 
Deres  Bemærkning  tilsigtede  at  udtale  noget  ned- 
sættende om  det:  at  være  Agerdyrker." 

„Naturligvis  ikke.  Men  det  er  min  Anskuelse, 
at  ethvert  nyttigt  Arbejde  maa  regnes  lige." 

„Ja,  netop:  ethvert  nyttigt  Arbejde!" 

„Det   mener   vi    alle,"    sagde    Hubert.    „Og   det 

forekommer  mig,  at  vi  her  beskæftiger  os  med 
Æmner,  som  ikke  ligger  for." 

Men  Spræl  len  vilde  ikke  give  sig. 

„Hvad  forstaar  De  med  nyttigt  Arbejde?"  spurgte 
han.  „At  være  Journalist  for  Eksempel,  at  sprede 
Oplysning  og  Kultur  ud  til  Folket  —  skulde  det 
ikke  være  i  det  mindste  et  lige  saa  nyttigt  og  mo- 
ralsk Arbejde  som  at  sidde  paa  et  Kontor  og  føre 
en  Hovedbog?" 

„De  aner  jo  ikke  engang,  hvad  en  Hovedbog 
er,"  svarede  Petersen  og  trak  paa  Skulderen. 
„Imidlertid,  lad  os  vende  tilbage  til  Sagen." 

„Meget  gærne.  Jeg  ønsker  kun  at  fastslaa,  at 
Skribentvirksomheden  i  al  Almindelighed  henhører 
under  Kategorien:  nyttigt  Arbejde.  Den  er  ikke 
alene  nyttig,  hvad  der  ikke  siger  meget,  men  den 
er  uundværlig  for  Kulturen." 

„Man  kan  dog  eksistere  foruden,"  bemærkede 
Petersen.  „Men  man  kan  absolut  ikke  eksistere 
foruden  Føde,  Klæder  og  lignende.  Og  De  ved  vel, 
at  de  største  Reformatorer,  de  ypperste  Aander, 
udtrykkelig  har  fremhævet,  at  egentlig  kun  Ager- 
brug og  Haandværk  er  moralske  Beskæftigelser. 
Forøvrigt  bør  De  næppe,  naar  de  vil  fastslaa  Skri- 
bentvirksomheden som  nyttig  og  moralsk,  henvise 
til  dens  Fortjenester  af  det.  De  kalder  Kulturen, 
eftersom  det  just  er  denne  Kultur,  vi  fordømmer 
og  ønsker  at  unddrage  os." 

„Jeg    tror,    De    forveksler    to   Ting:    Kultur    og 

Overkultur.  Det  er  denne  sidste,  vi  ikke  respek- 
terer." 

Hubert  trommede  i   Bordet: 

„Mine  Venner,  lad  os  vende  tilbage  til  Sagen.** 

„Javel,"  sagde  Kristian  Phil.  „Disse  Theorier  er 
ingenting  til.  Jeg  har  aldrig  brudt  mig  det  mindste 
om  Theorierne.  Lad  os  blive  enige.  Spørgsmaalet 
er:   Hvor  i  Amerika  skal  vi  slaa  os  ned?" 

„Jeg  vidste  ikke  af,  at  vi  havde  nogen  Dirigent," 
sagde  S  præ  11  en  fornærmet. 

„Det  har  vi  ganske  rigtig  heller  ikke.  Og  det 
staar  følgelig  enhver  frit  at  forhale  Sagen.  Jeg 
henstiller  kun,  at  man  ikke  vil  gøre  det.  Alt- 
saa:  Hvor  i  Amerika  maa  Forholdene  siges  at  være 
heldigst  for  vor  Ide?" 

„Hør  lidt!"  sagde  Petersen  pludselig  og  rejste 
sig.  „Hør  lidt!  Hvorfor  behøver  det  igrunden  netop 
at  være  Amerika?  Verden  er  jo  stor  nok.  Det 
gamle,  raadne  Europa  taler  jeg  ikke  om.  Men  hvad 
siger  man  til  Asien?  Eller  Australien?" 

„Ja,  virkelig!"  udbrød  Amelung.  „Asien!  Hvor- 
for ikke!" 

„Udmærket!" 

„Storartet!" 

„Vel,  lad  os  da  sige  Asien.  Naar  det  dog  er 
vor  Hensigt  helt  og  fuldstændig  at  bryde  med  Sam- 
fundet, er  det  formodentlig  det  rigtigste  at  vælge 
et  Sted,  hvor  der  er  Albuerum.  Det  er  altsaa  af- 
gjort, og  Spørgsmaalet  foreligger  nu:  Hvor  i  Asien 
skal  vi  vælge  at  bo?" 

„Frem  med  et  Asienskaart,"  raabte  Amelung  be- 
gejstret. 

Hubert  meddelte,  at  et  saadant  ikke  fandtes. 

„Lad  os  faa  fat  i  et!  Gaa  hen  og  køb." 

Kristian  Phil  rejste  sig. 

„Hvormeget  maa  det  koste?"  spurgte  han. 

„Et  Par  Kroners  Penge,"  sagde  Hubert;  han 
gav  ham  en  Tokrone  og  førte  Udgiften  til  Bogs. 

Saa  rullede  han  Amerika  sammen  og  lagde  det 
op  i  Skabet. 


II 

„Det  er  nu  alligevel  underligt,"  bemærkede  han. 
„Her  har  vi  nu  i  lange  Tider  gaaet  og  forestillet 
os  Amerika  som  Stedet,  hvor  vi  skulde  tage  fat, 
og  saa  pludselig  og  i  et  Øjeblik  er  alt  forandret. 
Det  forekommer  mig,  at  den  Omstændighed,  at  vi 
saa  hurtig  opgiver  vor  oprindelige  Plan,  ikke  er 
noget  godt  Tegn." 

„Sniksnak!"  sagde  Amelung.  „Det  gælder  om 
at  vælge  det  bedste,  forinden  vi  skrider  til  Vær- 
ket. Det  er  nu  Overvejelsernes  Tid,  og  Grundvol- 
den maa  lægges  forsvarligt.  Naar  vi  først  begynder 
at  tage  fat,  er  det  for  sent  at  komme  med  Be- 
tænkeligheder. Alle  Muligheder  maa  nøje  prøves 
netop  nu." 

„Vel;  naar  blot  ikke  vor  Rastløshed  betyder,   at 

Edv.  Søderberg :    Hypatia.  2 

vor  Bestandighed  vil  glippe,  naar  vi  skal  til  at  be- 
gynde paa  Værket." 

„Vist  ikke   nej!" 

„Jeg  tilstaar,  at  jeg  undertiden  tvivler." 

„Om  hvad?" 

„Jeg  tvivler  først  og  fremmest  om,  at  v  i  her  er 
de  rette  Mænd.  Og  til  Tider  fristes  jeg  ogsaa  til 
at  betvivle  Rigtigheden  af  vore  Theorier." 

„Hvadfornoget!"  udbrød  Petersen.  —  MenSpræl- 
len  afbrød  ham: 

„Lad  mig." 

Og  han  vendte  sig  til  Hubert: 

„Hvad  mener  De  med  det,  at  vi  ikke  skulde 
være  de  rette  Mænd?"   spurgte  han. 

„Jeg  mener  —  aa,  jeg  mener  oprigtig  talt,  at 
for  at  fuldføre  dette  Forehavende  maa  man  have 
Tro  til  Sagen,  man  maa  have  Offervillighed,  Be- 
gejstring. " 

„Fuldkommen  rigtigt,  Hubert.  Men  De  tvivler 
jo  ikke  paa  Dem  selv  i  den  Henseende.  Deres 
Ord  gælder  altsaa  os  andre  og  indeholder  en  For- 
nærmelse. Er  det  virkelig  Deres  Opfattelse,  at  vi 
ikke  er  begejstrede  for  Sagen?  Jeg  forsikrer  Dem: 
Vi  strømmer  over  af  Begejstring!  De  skal  ikke 
blive  ængstelig,  fordi  De  undertiden  er  Vidne  til, 
at  vi  er  uenige.  I  Hovedsagen  er  vi  enige.  Og  i 
et  frit  Samfund  maa  det  være  tilladt  at  udveksle 
Meninger.  Nej,  vær  De  ganske  rolig.  Netop  vi  er 
de  rette  Mænd.  —  Og  saa  tvivler  De  om  vore 
Theorier?" 

„Ikke  egentlig  om  Theorierne,  Amelung.  Jeg  ser 
jo  Samfundet  delt  i  Rige,  som  for  en  Velstand, 
de  ikke  selv  har  tilvejebragt,  eller  som  de  dog 
i  det  mindste  har  tilvejebragt  paa  andres  Bekost- 
ning, tilraner  sig  alle  Goder  og  Fordele  —  og 
Fattige,  for  hvem  der  ikke  gives  nogen  Ret.  Jeg  er- 
kender, at  disse  Forhold  er  begrundet  i  vor  Kul- 
tur —  eller  Overkultur,  som  De  hellere  vil  —  og 
at  den  eneste  Vej  til  at  gøre  alt  godt  og  gøre  det 
indlysende  for  Menneskene,  at  de  er  Brødre,  er: 
at  begynde  forfra  —  at  give  Eksemplet.  Nej,  om 
Principperne  tvivler  jeg  ikke.  Men  undertiden  spør- 
ger jeg  ganske  vist  mig  selv,  om  det  virkelig  er 
muligt,  at  fire  Mennesker  —  fire  Mennesker  som 
vi  —  vil  kunne  være  i  Stand  til  at  udrette  noget 
nævneværdigt." 

„Det  Spørgsmaal  skal  vi  overhovedet  sletikke 
stille,"  sagde  Petersen.  „Allerede  at  stille  det,  ud- 
trykker en  Mistillid  til  sig  selv.  Vil  vi  virkelig 
noget,  saa  er  der  ikke  andet  for  os  at  gøre  end 
at  tage  fat.  Og  forresten  ser  jeg  ikke,  at  Forhol- 
dene skulde  være  saa  haabløse.  Jeg  gaar  ud  fra, 
at  Menneskene,  eller  i  alt  Fald  den  største  Part 
af  dem,  er  begavede  med  Evnen  til  at  sammen- 
ligne. Man  vil  snart  indse,  hvad  der  er  det  rette, 
d.  V.  s.  man  vil  forstaa  at  vælge  det,  der  byder 
de  største  Fordele.  Frihed,  Uafhængighed,  Retten 
til  Arbejde  og  andet  mere  er  de  Fordele,  vi  vil 
kunne  tilbyde  Menneskeheden.  Og  hvad  betyder  det, 
at  vi   kun   er  faa?    Det  er   ikke   Tallet,   der  afgør 

noget.  Husk,  det  var  alt  i  alt  kun  tolv  Mænd,  som 
kristnede  Verden." 

„Ganske  vist.  Men  de  gjorde  det  ogsaa  forban- 
det daarligt." 

„Indrømmet.  Alligevel  gælder  Indvendingen  ikke. 
Jeg  er  privat  af  den  Anskuelse,  at  de  vilde  have 
gjort  det  endnu  daarligere,  saafremt  de  havde  væ- 
ret to  Gange  tolv.  Hvad  jeg  vil  henvise  til,  er, 
hvor  faa  der  behøves  for  at  reformere  Samfundet. 
De  bør  derfor  ikke  begynde  med  at  tvivle,  fordi 
vi  kun  er  faa.  Jo  færre,  des  bedre  —  til  at  be- 
gynde med.  Har  jeg  ikke  Ret?" 

„Det  er  muligt." 

„Tro  mig:  kun  at  ville  er  Sagen!  Og  hvad 
betyder  hele  den  øvrige  Verden  overfor  fire  Mænd, 
der  ved,  hvad  de  vil?  Intet!  Mindre  end  intet! 
Den  hele  øvrige  Verden  virker  ved  sin  Mængde, 
ved  Tallet  alene  —  vi  repræsenterer  Ideen.  O, 
De  skal  se,  min  Ven:  Den  Tid  vil  komme  engang, 
da  man  vil  oprejse  Monumenter  til  vor  Ihukom- 
melse —  en  Ære,  som  forresten  er  ligegyldig." 

„Ganske  ligegyldig,"  forsikrede  S  prælien.  „Vi 
arbejder  ikke  for  at  vinde  Bifald  hos  Mængden 
som  Mængde  betragtet." 

„Undskyld,"  sagde  Petersen.  „Jeg  tilsigtede  ikke 
med  mine  Ord  at  sige  noget  ufordelagtigt  om  Fol- 
ket." 

„Jeg  heller  ikke." 

Jo,  De  er  Aristokrat." 

„Hvorledes  kan  De  sige  det!  Hvis  saa  var,   tror 

De  da,  jeg  sad  her?  Mine  Principper  er  saa  radi- 
kale som  Deres;  men  ganske  vist"  —  Amelung 
bøjede  sig  let  —  „ganske  vist:  I  mit  Væsen  ønsker 
jeg  at  forblive  Aristokrat." 

„Javist  saa!  De  foretrækker  alligevel  at  reser- 
vere Dem  en  lille  ophøjet  Plads.  Det  smigrer  Deres 
Selvfølelse,  ikkesandt?  Maa  jeg  spørge:  Var  Chri- 
stus  Aristokrat?  Var  Stoikerne  Aristokrater?  Eller 
Valdenserne?  Og  de  senere  Aander  af  Betydning 
ned  gennem  Tiderne  til  de  sidste:  Saint  Simon, 
Krapotkin,  Tolstoi  —  vil  De  kalde  nogen  af  disse 
Mænd  Aristokrater?" 

I  det  samme  aabnedes  Døren,  og  Kristian  Phil 
traadte  ind  med  Kaartet  over  Asien,  som  han 
bredte  ud  paa  Bordet. 


III 
„Dette     er    et    meget    daarligt    Kort,"     sagde 
Spræl  len.     „Meget    utydeligt.    Man    kan    næppe 
engang   se,    hvor   Bjærgkæderne    ophører   i    Land- 
skabet." 

„Saa  burde  De  selv  have  gaaet  og  købt  et 
bedre,"  svarede  Phil.  „Kaartet  har  kostet  halv- 
tredje Krone,  saa  jeg  antager,  det  maa  kunne  be- 
nyttes." 

Den  anden  lod,  som  om  han  overhørte  hans  Be- 
mærkning. 

„Behag  at  se,  mine  Herrer,"  sagde  han  og  viste 
med  Fingeren  paa  Kaartet.  „Her  har  vi  Sibirien. 
Her  gaar  Grænsen  for  Mansjuriet.  Dette  er  det 
egentlige  Kina.  Om  ingen  af  disse  tre  Landskaber 
kan  der  formentlig  blive  Tale.  Kina  er  allerede 
overbefolket;  vi  kan  ikke  komme  til  der.  Mansju- 
riet er  Krigens  Skueplads.  Sibirien  skal  vel  ifølge 
de  nyeste  Oplysninger  være  ret  frugtbart,  men 
alene  Forestillingen  om  Landet  som  Despotismens 
Forvisningssted  synes  mig  tilstrækkelig  til  at  be- 
tage os  Lysten  til  der  at  grundlægge  det  nye  Sam- 
fund. Japan  kan  vi  paa  Forhaand  lade  ude  af  Be- 
tragtning; der  er  formange  Jordskælv.  Tilbage  bliver 
Mellemasien,  navnlig  Persien,  Indien  og  Øerne. 
Valget  synes  mig  ikke  vanskeligt.  De  to  sidste 
Steder  vrimler  det  af  Slanger;  jeg  kan  ikke  for- 
drage Slanger,  som  befinder  sig  i  Frihed." 

„Man  kunde  indrette  et  Bur  til  dem,  man  fik 
fat  i,"   foreslog  Phil  spøgende. 

Sprællen  betragtede  ham  uden  at  svare. 

„Nej,  mine  Herrer,"  vedblev  han.  „Persien 
forekommer  mig  at  være  Stedet,  hvor  vi  med  Haab 
om  Held  kan  tænke  at  realisere  vore  Planer.  Hvad 
mener  De?" 

„Hm,"  sagde  Hubert.  „Jeg  ved  ikke  .  .  .  Hvad 
mener  de  andre?" 

„Jeg  sidder  og  tænker  paa  Syrien,"  sagde  Phil. 

„Syrien  —  ja  hvorfor  ikke!  Ogsaa  Syrien  er 
god." 

„Hm,"  sagde  Hubert.  „Jeg  tror  alligevel,  Ame- 
rika var  bedre." 

„Eller  Australien,"  bemærkede  Phil. 

Forhandlingerne  gik  i  Staa. 

Aron  Petersen  havde  længe  siddet  ubevægelig, 
fordybet  i  Betragtninger,  som  om  han  kæmpede 
med  en  Tanke,  en  Ide,  der  trængte  paa. 

Da  alle  de  andre  tav,  løftede  han  Hovedet  og 
saa'  sig  om. 

„Hør  lidt,"  sagde  han. 

Amelung  lagde  Kaartet  fra  sig. 

„Naa  —  hvad  vil  De  foreslaa?" 

Petersen  tav  endnu. 

„For  Pokker!  saa  tal  dog!" 

Den  anden  rejste  sig  langsomt  og  saa'  fra  Ame- 
lung til  Hubert  og  fra  denne  til  Kristian  Phil. 

„Sig  mig,"  sagde  han.  „Hvorfor  skal  vi  i  det 
hele  taget  rejse  bort?  Lad  os  blive  her- 
hjemme." 

Et  Øjeblik  var  der  ganske  stille  i  Værelset. 

„Blive  herhjemme,"  mumlede  Hubert  og  til- 
kastede ham  et  Blik. 

„Blive  herhjemme,"  gentog  Sprællen.  „Aa,  det 
mener  De  ikke." 

„Hvadfornoget!"  sagde  Phil.  „Hvad  skal  det  be- 
tyde! Vil  De  gøre  Nar  af  os!" 

„Paa  ingen  Maade." 

„Jeg  haaber  dog,  De  vil  forklare  — ." 

„Det  er  netop  det,  jeg  ønsker,"  sagde  Petersen 
alvorlig.  „Mine  Venner,  jeg  udbeder  mig  Deres 
Opmærksomhed  et  Øjeblik." 

Hubert  nikkede. 

Kristian  Phil  trommede  i   Bordet. 

Amelung  lænede  sig  tilbage  i  Stolen  med  en 
Mine  som  en  Dommer,  der  afventer  den  Anklage- 
des Forsvar. 

„Jeg  ved  godt,"  sagde  Petersen,  „at  mit  For- 
slag tilsyneladende  bryder  med  vore  Ideer,  og  jeg 
indser,  at  det  i  første  Øjeblik  maa  forekomme  umu- 
^ig^-  J^g  haaber  imidlertid,  at  man  vil  høre  mig. 
Hvad  angaar  Planen  om  at  rejse  bort,  saa  har  vi 
erfaret,  hvilke  Vanskeligheder  der  frembyder  sig, 
naar  det  gælder  om  at  vælge  Stedet,  hvorhen  vi 
skal  rejse.  Hvis  vi  fortsætter  Diskussionen  herom, 
vil  vi  formodentlig  kun  blive  endnu  mere  uenige 
og  det  vilde  ende  med  Splid  —  maaske  med  Kuld- 
kastelse af  vort  hele  Formaal.  Jeg  foreslaar,  at  vi 
bliver,  hvor  vi  er,  og  her  søger  at  gennemføre 
vore  Planer.  Forslaget  synes  vanvittigt,  men  vent 
lidt.  Der  er  straks  adskillige  Fordele,  som  springer 
os  i  Øjnene.  For  det  første  sparer  vi  Rejseudgifter, 
Udgifter  til  Ekvipering,  Bagage,  Ophold  paa  Ho- 
teller, Drikkepenge  til  Opvarterne  og  lignende.  For 
det  andet:  naar  vi  bliver  herhjemme,  løber  vi  ingen 
Risiko  af  nogen  Art,  som  Ukendskab  til  Stedet, 
Sproget,  Sæder  og  Skikke  ellers  upaatvivlelig  vilde 
berede  os;  vi  undgaar  Overfald  af  Røvere  og  vilde 
Dyr,   Jernbaneulykker    og    Ulykker    som    Følge    af 

Storm,  Skibbrud  og  Ildsvaade.  Dette  betyder  noget. 
Vi  skylder  Ideen  og  Menneskeslægten  ikke  letsin- 
dig at  sætte  Livet  paa  Spil." 

„Hørt!"  raabte  Sprællen. 

„Jeg  kommer  nu  til  Indvendingerne,  som  straks 
vil  rejse  sig  imod  mit  Forslag.  Man  vil  kunne  sige, 
at  vi,  ved  at  forblive  i  Samfundet,  underkaster  os 
dets  Love  og  derved  indirekte  godkender  disse. 
Man  vil  formentlig  videre  kunne  fremhæve,  at 
Grundlæggelsen  af  et  nyt  Samfund  under  disse 
Forhold  vil  være  vanskelig  om  ikke  umulig.  Disse 
Indvendinger  anser  jeg  for  de  væsentligste,  og 
begge  beror  efter  min  Opfattelse  paa  Misforstaael- 
ser,  som  jeg  ønsker  at  gendrive.  Hvad  angaar  den 
første,  at  vi  ved  at  forblive  paa  Stedet  skulde  god- 
kende Overleveringen,  da  er  Paastanden  i  den  Grad 
latterlig,  at  jeg  næppe  behøver  at  imødegaa  den. 
Alene  vor  Tilstedeværelse  er  jo  en  Protest.  Og 
igrunden:  Er  det  ikke  klogere,  mandigere,  mere 
tappert,  at  føre  vore  Ideer  ud  i  Livet  herhjemme, 
istedetfor  at  pakke  Idealet  i  en  Kuffert  og  som 
Flygtende  føre  det  over  Oceanet  til  en  fjærn  og 
uvis  Fremtid?" 

Petersen  tav  et  Øjeblik  og  saa'  sig  om.  Da  ingen 
sagde  noget,  vedblev  han: 

„Saa  er  der  den  anden  Indvending:  at  det  vil 
være  os  umuligt  at  grundlægge  det  Nye  i  Hjærtet 
af  det  Gamle.  Jeg  svarer:  det  er  ingenlunde  umu- 
ligt. Jeg  henviser  blandt  andet  til  Apostlene,  om 
hvem   det   hedder,    at   de   forblev    i  Jerusalem   og 

daglig  lærte  i  Templet.  Tror  man,  at  de  virkelig 
havde  kunnet  reformere  Verden,  hvis  de  straks 
vilde  have  begivet  sig  paa  Vandring!  Aldrig!  Mine 
Venner,  ogsaa  vi  er  Apostle.  Vi  er  ikke  Slagne, 
vi  er  Angribere;  vi  er  ikke  Flygtninge,  vi  ønsker 
tværtimod  at  besejre.  Jeg  gentager  det:  Herhjemme, 
just  her,  hvor  vi  hører  til,  bør  vi  grundlægge  det 
nye  Samfund." 

Han  tav  og  satte  sig. 

„Hvad  siger  De,  Amelung?"  spurgte  Hubert. 

„Jeg  finder  Tanken  tiltalende  og  synes,  at  den 
fortjener  at  overvejes." 

„Det  er  ogsaa  min  Mening,"  sagde  Hubert  og 
rejste  sig.  „Paa  Tirsdag  Aften,  naar  vi  igen  mø- 
des, vil  vi  nærmere  tale  sammen  derom." 

Amelung  og  Petersen  bød  Godnat. 

Kristian  Phil,  som  for  Tiden  boede  hos  Hubert, 
rullede  sit  Asienskaart  sammen  og  blev  siddende 
i  Tanker. 


IV 

„Det  er  muligt,  jeg  tager  fejl,"  sagde  Phil,  „men 
jeg  har  aldrig  haft  nogen  rigtig  Tiltro  til  Amelung; 
der  er  noget  vigtigt  ved  ham,  noget  Hu-hej,  som 
jeg  ikke  holder  af." 

Hubert  gik  frem  og  tilbage  over  Gulvet;  det 
lod  ikke  til,  at  han  hørte,    hvad  den  anden  sagde. 


27 


„Saa  holder  jeg  alligevel  mere  af  Petersen, 
skønt  han  er  en  Skvadronør.  Han  har  i  hvert  Fald 
en  Overbevisning.  Jeg  er  bange  for,  at  Spræl- 
len  har  et  halvt  Dusin  i  det  mindste." 

„Aa,  min  Ven,"  sagde  Hubert.  „De  er  ung,  og 
derfor  er  De  tilbøjelig  til  at  dømme.  Men  det  er 
ikke  vor  Sag  at  sigte  Menneskene,  og  den,  der  er 
skrøbelig  og  trænger  til  Overbærenhed,  er  i  Virke- 
ligheden mere  skikket  for  det  Samfund,  der  skal 
komme,  end  den,  der  finder  en  Tilfredsstillelse  ved 
at  udpege  Fejl  hos  andre.  Jeg  siger  ikke  dette  for 
at  dadle  Dem;  men  forinden  vi  lærer  at  forstaa, 
at  Fordragelighed  er  en  Hovedsag,  vil  vi  intet 
kunne  udrette." 

Phil  tog  en  lille  Pibe  frem  af  sin  Lomme  og 
begyndte  at  stoppe  den. 

„Det  er  altsammen  meget  godt,  Hubert,"  sagde 
han.  „De  er  Idealist  og  uforbederlig.  Hvorledes  det 
end  gaar,  vil  De  vedblive  at  tro  paa  det  Gode. 
Men  jeg  siger  Dem,  at  Menneskene  er  noget  for- 
bandet Kram,  og  det  er  min  Mening,  at  vi  ikke 
skal  spilde  vor  Tid  med  at  gøre  Propaganda  iblandt 
dem.  De  vil  blot  bedrage  os,  og  bagefter  vil  de  le 
os  ud." 

„Men  hvis  De  ikke  mener,  at  det  er  vor  Pligt 
at  oplyse  Menneskene  — ." 

„Oplyse  Menneskene,"  sagde  Phil  og  blæste 
Røgen  fra  sig.  „Ja,  forsøg  det  engang!  Tal  til  dem 
om  Ret  og  Retfærdighed,  og  De  skal  se,  hvor 
vanskeligt  man  har  ved   at  forstaa.   Men  prøv  paa 

at  appellere  til  deres  Egoisme,  og  De  vil  i  samme 
Øjeblik  faa  Tusinder  med  Dem.  —  Nej,  man  skal 
ikke  forudsætte  noget  Godt  hos  Menneskene;  man 
skal,  hvis  man  vil  være  klog,  tværtimod  forud- 
sætte alt  andet." 

„Ved  De  hvad,  min  Ven,"  sagde  Hubert.  „Jeg 
begriber  ikke,  at  De  med  saadanne  Anskuelser 
ønsker  at  være  med  os." 

„Det  er  ikke  vanskeligt  at  forstaa.  Just  fordi  jeg 
har  studeret  Menneskene,  kan  jeg  dømme  om  Prin- 
cipperne. Men  forøvrigt  maa  De  for  mig  gærne 
forestille  Dem,  at  jeg  handler  af  Beregning,  idet 
jeg  ønsker  at  faa  Lejlighed  til  at  leve  Livet  saa 
ubekymret  saa  muligt." 

Hubert  tav  lidt. 

„Jeg  tror,  De  misforstaar  vore  Hensigter,"  sagde 
han.  „Nuvel,  jeg  gentager  da  for  Dem,  at  med 
Vedtægter  og  Bestemmelser  alene  kan  vi  ikke 
bygge  det  nye  Samfund.  Det  kommer  ikke  an  paa 
Paragrafferne,  men  paa  os  selv." 

„Netop.  Det  er  ogsaa  Grunden  til,  at  jeg  ikke 
anser  Amelung  for  den  rette  Mand  her." 

„Jeg  vil  ikke  disputere  med  Dem  om  dette,  Phil. 
Vi  er,  hvad  Livet  gør  os  til.  Og  jeg  har  den  Tro, 
at  enhver  af  os  skal  blive  bedre,  klogere,  dygtigere, 
naar  vore  Overenskomster  først  træder  i  Kraft." 

„Aa,  saa  venter  De  alligevel,  at  Paragrafferne 
ikke  skal  være  betydningsløse!  De  tror  dog,  at 
Overenskomster  og  Bestemmelser  forbedrer  Men- 
neskene;  men   De   vil   blive   skuffet,    Hubert.    Lad 

os,  —  for  hvem  det  passer,  indrette  vort  Liv  efter 
Principper,  som  vi  finder  fornuftige,  men  lad  os 
for  Guds  Skyld  ikke  tilsigte  at  overbevise  Men- 
neskene. Det  vil  være  spildt  Ulejlighed.  —  Naa, 
jeg  tror,  jeg  er  bleven  søvnig  af  alt  dette.  God- 
nat, Hubert,  og  sov  godt." 


V 

Tirsdagen  derefter  sad  Hubert,  Kristian  Phil  og 
Amelung  i  Værelset  bag  Cigarbutiken  og  ventede 
paa  Petersen. 

„Han  bliver  længe  borte,"  sagde  Phil  og  saa' 
til  Uhret. 

„Var  det  ikke  i  Aften,  han  skulde  holde  Fore- 
drag i  Diskussionsklubben  „Fremtiden?"  spurgte 
Hubert. 

„Jovist,"  svarede  Amelung.  „Men  han  maa  være 
færdig  dermed  for  længe  siden;  Klokken  gaar  jo 
til  ni." 

„Hvad  vilde  han  egentlig  tale  om?"  spurgte 
Phil. 

„Om  Individualitet  og  Fremskridt,  tror  jeg.  Han 
påaviser,  at  kun  de  store  Mænd  evner  at  føre  Slæg- 
ten fremad." 

„Naa,"    sagde   Phil.    „Nu   har  han   talt  derom   i 

to  Timer,  saa  jeg  antager,  han  snart  maa  have 
skrabet   Bøtten   til   Bunden." 

I  det  samme  aabnedes  Døren,  og  Petersen  traadte 
ind  fulgt  af  en  lille,  tyk  Mand,  som  blev  staaende 
ved  Væggen  og  bukkede  til  alle  Sider. 

Den  lille  Mand  var  klædt  i  en  sort  Skødefrakke, 
bar  tærnede  Benklæder  og  blød,  sort  Hat  med  en 
stor  Skygge.  Hans  Ansigt  var  temmelig  rødt,  rundt 
som  Fuldmaanen,  og  Udtrykket  i  hans  smaa  plir- 
rende Øjne  fremkaldte  Forestillingen  om  en  gam- 
melklog Gris,  der  overvejer  Muligheden  af  at  faa 
Forbenene  i  Ædetruget. 

„Mine  Venner,"  sagde  Petersen  og  slog  ud  med 
Haanden  i  Retning  af  den  Ubekendte.  „Maa  jeg 
forestille  for  Dem  Hr.  Organist  Vestermann.  Hr. 
Vestermann  har  i  mange  Aar  interesseret  sig  over- 
ordentlig meget  for  alle  sociale  Spørgsmaal.  Han 
er  Ven  af  ethvert  Fremskridt,  men  har  i  den  sidste 
Tid  særlig  kastet  sig  over  Studiet  af  Henry  Geor- 
ges, som  han  beundrer.  Jeg  har  tilladt  mig  at  føre 
ham  ind  i  vor  Kreds,  fordi  jeg  er  overbevist  om, 
at  jeg  derved  tilfører  denne  en  Mand  af  Betydning 
og  en  Begavelse." 

Organist  Vestermann  bukkede  igen. 

„Vær  saa  god  at  træde  nærmere,"  sagde  Hubert 
og  rakte  ham  Haanden.  Petersen  forestillede  de 
Tilstedeværende  for  ham,  og  den  lille  Mand  tog 
Plads  i  Sofaen. 

»Jeg  ved  ikke,"  sagde  Hubert,  „om  man  har  for- 
klaret for  Dem  Hensigten  med  vor  Sammenkomst? 

Naa,  jasaa.  De  kender  altsaa  vort  Formaal,  som 
jeg  antager,  De  billiger.  —  Mine  Venner,  vi  vil 
nu  lade  Petersen  fremsætte  og  udførligere  begrunde 
sit  Forslag  fra  sidsi." 

Petersen  rejste  sig. 

„Jeg  skal  gøre  det  ganske  kort,"  sagde  han. 
„Hvem  er  vi?  Nogle  faa,  som  har  faaet  Øjnene 
op  for,  at  Samfundet  er  forældet,  dumt,  uretfær- 
digt og  meningsløst.  Hvad  ønsker  vi?  At  leve  Li- 
vet efter  vort  eget  Program.  Hvilket  er  dette  Pro- 
gram? Kortest  udtrykt  kan  det  sammenfattes  i  det 
ene  Ord:  Frihed.  Dette  Ord  er  i  sig  selv  alt,  ind- 
befatter alt,  hvad  vi  har  behov:  Ret,  Billighed, 
Fornuft,  Velvilje,  Agtelse  for  Ideen,  Udholdenhed  i 
Kampen,  usvækket  Haab  —  alt  er  indbefattet  i 
det  ene  Ord  Frihed." 

Hubert  nikkede. 

„Til  Sagen,"  bemærkede  Amelung. 

„Undskyld,  jeg  er  netop  ved  Sagen.  Spørgsmaalet, 
som  skal  besvares,  er  dette:  Kan  vi  herhjemme 
gennemføre  denne  Frihed  for  vort  eget  personlige 
Vedkommende?  Jeg  mener  Ja.  Absolut  Ja!  Stær- 
kere pointeret:  Vi  har  endikke  Ret  til  at  drage  ud. 
Hvad  i  Alverden  skulde  forhindre  os  i  just  her- 
hjemme at  indrette  vort  Liv  efter  visse  Principper, 
visse  ophøjede  Principper,  som  vi  anerkender?  Det 
er  hverken  Tiden  eller  Stedet,  men  Mændene,  det 
kommer  an  paa !  Og  just  herhjemme,  midt  i  et  for- 
smædeligt og  raadent  Samfund,  at  kunne  realisere 
Ideen,   forekommer  mig  at  være  en  større  Triumf, 

end  at  gøre  det  samme  i  en  Aflcrog,  hvor  selv  de 
største  Triumfer  betyder  mindre,  fordi  de  er  upaa- 
agtede." 

„Ganske  rigtigt,"  sagde  Amelung.  „Jeg  erklærer, 
at  jeg  er  vunden  for  Tanken." 

„Skal  vi  ikke  have  en  Taar  01,"  sagde  Orga- 
nisten i  Sofaen. 

Der  blev  stille  i  Stuen. 

„De  kan  godt  faa  et  Glas  01,  Hr.  Vestermann,** 
sagde  Hubert. 

„En  Carlsberg  Pilsner!" 

„Naturligvis.  Vi  bruger  det  ellers  ikke  her,  men 
det  vilde  være  i  Modstrid  med  vore  Principper  ikke 
at  lade  enhver  gøre,  som  han  har  Lyst." 

Hubert  rejste  sig  og  gik  ud  i  Butikken,  hvor  han 
hentede  Glas  og  Flaske,  som  han  stillede  paa  Bor- 
det foran  Organisten. 

„Gaa  saa  videre,  Petersen." 

Petersen  rømmede  sig: 

„Jeg  ved  ikke,  om  det  egentlig  er  nødvendigt 
yderligere  at  udvikle  Sagen,  saameget  mere,  som 
jeg  antager,  at  man  i  Virkeligheden  er  enig  med 
mig.  Hvis  man  ikke  bifalder  Tanken  allerede  nu, 
vil  man  dog  ikke  gøre  det,  fordi  jeg  taler  en  Time 
til.  Jeg  foreslaar,  at  vi  stemmer  derom  straks." 

Hubert  bankede  i  Bordet: 

„Hvis  ingen  har  noget  at  indvende,  sætter  jeg 
altsaa  Spørgsmaalet  under  Afstemning.  Ønsker  man, 
at  simpel  Stemmeflerhed  skal  være  afgørende? 
Skønt  det   strider  imod   vore   Principper,    tilraader 

jeg  det  undtagelsesvis  i  dette  Tilfælde.  Men  jeg 
gør  opmærksom  paa,  at  det  i  saa  Fald  bliver  nød- 
vendigt, at  vi  alle  først  forbinder  os  til  at  følge 
Flertallet.  De,  som  indvilger  i  dette,  række  Hæn- 
derne i  Vejret." 

Alle  Hænder  kom  op. 

Hubert  nikkede. 

„Der  er  endnu  et  Spørgsmaal,"  sagde  han.  „Skal 
Hr.  Organist  Vestermann  have  Ret  til  at  deltage?" 

„Aa  hvad,"  sagde  Petersen.  „Lad  ham  bare 
stemme." 

„Men  Forslagsstilleren  selv?" 

„Javist!  Hvorfor  ikke." 

„Vel.  Vil  De,  Amelung,  lede  Stemmeafgivnin- 
gen. Her  er  Papir,  Pen  og  Blæk." 

Amelung  klippede  fem  lige  store  Stykker  Papir 
og  skrev  de  Tilstedeværendes  Navne,  et  paa  hvert. 

Han  foldede  Papirerne  sammen  og  delte  dem  ud, 
idet  han  forklarede,  at  Ja  under  Navnet  betød,  at 
man  tiltraadte  Forslaget  —  Nej,  at  man  forkastede 
det. 

—  „Desuden  finder  jeg  det  heldigt,  at  Stemmegiv- 
ningen  sker  i  Enrum  og  henstiller,  at  vi  en  for 
en  begiver  os  ud  i  Butiken  og  der  paategner  Sed- 
len, hvorefter  denne  i  sammenfoldet  Tilstand  over- 
gives til  mig." 

Alle  bifaldt  dette,  og  en  ad  Gangen  forlod  Sel- 
skabet Stuen  og  kom  tilbage  med  Stemmesedlen, 
som  Amelung  modtog  og  nedlagde  i  en  tom  Cigar- 

Edv.  Søderberg:    Hypatia.  3 

kasse.  Den  sidste,  som  afgav  sin  Stemme,  var  ham 
selv. 

Der  var  ganske  stille  i  Værelset,  da  Spræl- 
len aabnede  Cigarkassen  og  udtog  Papirerne,  som 
han  omhyggelig  udfoldede. 

Hans  Ansigt  udtrykte  den  højtideligste  Alvor,  da 
han  omsider  tilkendegav  at  være  kommen  til  Ende 
med  Optællingen: 

„Mine  Herrer;  der  er  i  alt  afgivet  fem  Stemme- 
sedler. Af  disse  er  den,  som  bærer  Navnet  Hans 
Hubert,  afgivet  blank.  Den,  der  bærer  Navnet  Kri- 
stian Phil,  har  vel  en  Paategning,  men  denne  er 
i  den  Grad  utydelig,  at  jeg  kasserer  den  som  ugyl- 
dig. Tilbage  er  Hr.  Petersen,  Hr.  Vestermann  og 
jeg  selv  —  hvis  Sedler  alle  har  Paategningen: 
Ja.  Forslaget  er  saaledes  vedtaget  med  tre  Stem- 
mer mod  ingen." 

Alle  rejste  sig  og  rakte  hverandre  Haanden  over 
Bordet. 

„Skal  vi  ikke  have  et  Glas  Vin,"  sagde  Orga- 
nisten. 


VI 

»JS)  J6g  synes  ogsaa,"  bemærkede  Phil.  „Ved 
en  saadan  Lejlighed  ..." 

Hubert  hentede  en  Flaske  Vin  i  Butiken.  Man 
klinkede  og  ønskede  hverandre  til  Lykke. 

Petersen  rejste  sig  og  slog  til  Lyd: 

„Mine  Venner;  Spørgsmaalet  om,  hvor  det  nye 
Samfund  skal  etableres,  er  nu  afgjort,  og  vi  er 
derved  kommen  et  Skridt  videre.  Men  vi  har  langt 
igen  —  rettere  sagt:  vi  skal  nu  først  til  at  be- 
gynde. Vi  skal  have  gjort  Udkast  til  Programmet, 
udkaste  Grundrids  og  Planer,  vedtage  Beslutninger, 
Overenskomster  og  Regler,  sociale,  moralske  og 
økonomiske  —  et  kolossalt  Arbejde  staar  tilbage! 
Men  forinden  vi  begynder  paa  dette,  maa  vi  være 
enige  om  Grundlaget,  paa  hvilket  vi  ønsker  at  rejse 
vort  Samfund,  og  her  frembyder  sig  straks  Anled- 
ning til  Uoverensstemmelse.  Vi  gør  derfor  vel  i  at 
erindre,  at  forud  for  alle  Programmer  staar  det  op- 
rindelige og  almene,  som  vi  anerkender:  Menne- 
skene ere  Brødre.  Dette  skal  være  den  første  Re- 
gel, som  bør  gælde  i  Forholdet  mellem  os.  Idet  vi 
da  foreløbig  nøjes  med  at  indprænte  os  denne,  vil 
vi  nu  gaa  over  til  at  drøfte  Spørgsmaalet  om  Grund- 
laget: Skal  dette  være  socialistisk  eller  anarki- 
stisk?" 

„  Anarkistisk !  Ubetinget  anarkistisk ! "  sagde  Spræl- 
len og  rejste  sig.  „Al  Kultur,  al  Udvikling  betyder 
i  Virkeligheden  Frigørelse  —  en  Bevægelse  hen- 
imod  Anarkiet,  og  bestaar  ikke  i  at  opstille  nye 
Regler  og  Vedtægter,  men  i  at  ophæve  de  gamle. 
Jeg  indrømmer,  at  Menneskeheden  i  sin  Helhed 
ikke  er  moden  for  Anarkiet.  Hvis  man  paa  een- 
gang  ophævede  alle  Instrukser  og  al  Autoritet, 
vilde   Verden    blive    en    Skueplads    for   Virvar,    et 

Kaos,  en  Forbrydelsernes  Arena.  Men  her  er  hel- 
ler ikke  Tale  om  Menneskeheden  i  sin  Helhed. 
Her  er  kun  Tale  om  nogle  faa,  nogle  enkelte  Ud- 
valgte, som  ikke  behøver  Tvang  for  at  handle  for- 
nuftigt." 

„Ganske  vist,"  sagde  Hubert.  „Men  vi  repræsen- 
terer en  Sammenslutning,  en  Ide;  og  ved  enhver 
Sammenslutning  gælder,  at  man  paatager  sig  visse 
Forpligtelser,  anerkender  visse  Bestemmelser  — 
jeg  tænker  her  ikke  egentlig  paa  de  sociale,  men 
nærmest  paa  de  moralske,  som  er  de  vigtigste.  Jeg 
haaber,  at  vi  til  at  begynde  med  vil  kunne  enes 
om  at  vedtage  visse  almindelige  Grundsætninger, 
som  paa  samme  Tid  skulde  udtrykke  vore  Rettig- 
heder, vore  Pligter,  og  angive  de  Principper,  vi 
agter  at  lægge  til  Grund  for  vort  Liv  herefter." 

„Kun  ubunden  Frihed  er  Frihed,"  sagde  Ame- 
lung  afgørende. 

„Men  ubunden  Frihed  betyder  dog  ikke,  at  vi 
ikke  anerkender  de  moralske  Forpligtelser." 

„Godt!  Men  om  hvilken  Moral  taler  De?" 

„Naa,"  sagde  Hubert.  „Foreløbig  tænker  jeg,  at 
vi  alle  kunne  enes  om  at  anvende  den,  der  er  ud- 
trykt i  disse  Ord:  Du  skal  handle  imod  din  Næ- 
ste, som  du  vil,  din  Næste  skal  handle  imod  dig." 

„Om  Forladelse,"  sagde  Amelung.  „Men  disse 
Ord,  som  De  citerer,  maa  dog  vel  opfattes  som 
gældende  kun  for  Mennesker,  der  paa  en  eller 
anden  Maade   er   hverandres  Lige.    Den  første  den 

bedste  Handelsbetjent  er  dog  ikke  udenvidere  min 
Næste." 

„Jo,"  svarede  Hubert.  „Saaledes  har  i  det  mind- 
ste jeg  altid  opfattet  det." 

„Hør  lidt,"  sagde  Phil.  „Jeg  foreslaar,  at  vi  la- 
der Spørgsmaalet  Socialisme  eller  Anarkisme 
hvile  indtil  videre  og  i  Stedet  for  søger  at  komme 
til  Enighed  om  Grundsætningerne,  som  Hubert  taler 
om.  Naar  vi  har  vedtaget  disse,  vil  det  formentlig 
vise  sig,  i  hvilken  Aand  det  nye  Samfund  skal 
bygges." 

„De  har  ganske  Ret,"  bemærkede  Hubert. 

„Lad  mig  faa  et  Ark  Papir,"  sagde  Amelung. 
„Det  er  godt.  Nu  skriver  jeg  her  øverst  paa  Siden: 
Grundsætninger,  antagne  af  —  Men  hvil- 
ket Navn  skal  vi  give  vort  Samfund?" 

„Aa,  det  er  jo  ligemeget.  Behøves  der  i  det  hele 
taget  noget  Navn?" 

„Naturligvis.  Et  godt  Navn  er  altid  en  Fordel. 
Jeg  henstiller,  at  vi  kalder  vort  Samfund  Hy- 
patia.  Hypatia  var  Navnet  paa  en  berømt  kvinde- 
lig Filosof,  der  dræbtes  af  fanatiske  Kristne.  Der 
synes  mig  i  dette  Navn  at  ligge  noget  symbolsk, 
der  karakteriserer." 

„Hvad  mener  De  om  Harmonien?"  spurgte 
Kristian  Phil. 

„O  ja,  hvis  der  var  Tale  om  en  Sangforening." 

„Man  kunde  kalde  Samfundet  Maj  blomsten, "^ 
bemærkede  Organisten.   „Eller  Foraaret." 

„Hør  her!"  sagde  Petersen.  „Nu  har  jeg  det: 
A  V  e  n  a ! " 

„Snak,  det  er  jo  Navnet  paa  en  Slags  Havre- 
gryn. Nej,  lad  os  kalde  Samfundet  Hypatia,  det 
er  simpelt  og  tillige  symbolsk.  Altsaa:  Grundsæt- 
ninger, antagne  afHypatia,  det  nyeSam- 
fund." 

Amelung  nippede  til  sit  Glas. 

„Naa,  Hubert,"  sagde  Phil.  „Det  var  disse 
Grundsætninger." 

Spræl  len  dyppede  Pennen. 

„Nu  ja,"  sagde  Petersen.  „Som  den  første  al- 
mene Grundsætning  foreslaar  jeg  den,  jeg  nævnede 
før:  Menneskene  ere  Brødre." 

„Det  er  meget  godt,"  sagde  Hubert.  „Vil  De 
skrive  saaledes,  Amelung." 

Amelung  tog  Mancietterne  af  og  skrev  langsomt 
og  med  en  stor,  pyntelig  Skrift  øverst  paa  Papiret: 
Paragraf  I:  Menneskene  ere  Brødre. 

„Hvad  saa  videre?"   spurgte  han. 

„Som  Paragraf  II  foreslaar  jeg:  Du  skal  handle 
imod  din  Næste,  som  du  vil,  din  Næste  skal 
handle  imod  dig,"  sagde  Hubert, 

Amelung  skrev. 

„Videre!" 

„Lad   os  trække  Vejret  lidt,"    sagde   Organisten. 

„Videre!" 

„Behøver  vi  flere?"  sagde  Petersen.  „Disse  to 
Grundsætninger  er  i  sig  selv  tilstrækkelige  som 
vor   Fundamentallære,   af  hvilken   alt  øvrigt   frem- 

gaar.  Vi  maa  nu  nærmere  fastsætte  visse  Bestem- 
melser, visse  Leveregler,  vilde  jeg  sige,  der  skal 
gælde  som  Rettesnor  for  vore  Handlinger  i  alle 
forefaldende  Tilfælde." 

„Det  er  godt  nok,"  sagde  Sprællen.  „Men  Klog- 
skab byder,  at  vi  forbeholder  os  Retten  til  at  revi- 
dere disse  Regler  engang  senere,  hvis  vi  finder  det 
nødvendigt." 

„Naturligvis." 

Amelung  satte  en  Streg  under  Grundsætningerne 
og  skrev  længere  nede:  Leveregler,  fore- 
løbig godkendte  som  gældende  et  Fjer- 
dingaar  fra  Dato. 

„Det  største  moralske  Fortrin  er  Sandheden," 
sagde  Petersen.  „Sandheden  betyder  Ligevægt  og 
Harmoni  hos  Individet,  den  forhindrer  Overdrivel- 
sen og  udelukker  Karrikaturen.  Skriv  altsaa:  Leve- 
regel 1:  Vær  sand.  Afsæt  herunder  Punkterne  I 
og  II  og  skriv  henholdsvis:  Vær  oprigtig  i 
din  Tale  og  Stræb  efter  Forstaaelse." 

„Hvad  vil  det  sige:  Vær  oprigtig  i  din  Tale?" 
spurgte  Spræl  len.  „Er  det  Meningen,  at  vi  til 
enhver  Tid  og  overfor  ethvert  foreliggende  Tilfælde 
forpligter  os  til  at  sige  Sandheden,  som  vi  opfatter 
den?" 

„Javist  saa." 

„Nej,  Død  og  Pine!"  sagde  Organisten.  „Det 
gaar  ad  Helvede  til!" 

„Ja,"  sagde  Phil.  „Mine  Erfaringer  gaar  ogsaa 
i  Retning  af,   at  Sandheden  belønnes  med  Stokke- 

prygl.  Jeg  vil  ikke  være  med  til  at  sige  Sandheden 
udenvidere." 

„Hvadfornoget!"  Petersen  for  op.  „Hvadfomoget! 
Vi  er  her  ifærd  med  at  oprette  et  nyt  Samfund, 
der  skal  baseres  paa  det  ædleste  i  Mennesket,  og 
allerede  overfor  den  første,  simple,  selvfølgelige 
Bestemmelse  viger  man  tilbage!" 

„Det  vil  ende  med,  at  vi  kommer  paa  Vridsløse 
allesammen,"   sagde  S  præ  11  en. 

„Naa,  og  hvad  — .  Man  tænker  ikke  her  meget 
paa  Idealerne." 

„Jovist  saa.  Men  De  ved  vel,  at  Idealerne  er 
uopnaaelige.  Idealet  er  Maalet,  som  aldrig  indhentes. 
Jeg  skriver  altsaa:  Vær  oprigtig  i  din  Tale  og 
tilføjer  i  Paranthes:   Ideal." 

„Hm,"  bemærkede  Hubert.  „Jeg  holder  ikke  af 
disse  Parantheser.  Men  lad  os  gaa  videre." 


VII 

„Nej,  vent  lidt!"  sagde  Petersen.  „Vi  forhaster 
os.  Der  er  noget,  vi  har  glemt.  Forinden  vi  over- 
hovedet indlader  os  paa  at  gaa  i  Detailler,  maa  vi 
tilegne  os  et  Overblik  over  vor  Stræben.  Vi  maa 
opsætte  en  Erklæring,  i  hvilken  vi  redegør  for  vort 
Standpunkt  og  vort  Program." 

„Ah!"    sagde    Amelung.     „De    tænker    paa    den 

store    Revolution    —   paa    Erklæringen    om    Men- 
neskerettighederne ! " 

„Netop.  Vent  et  Øjeblik,  mine  Venner." 

Petersen  dyppede  Pennen  og  fordybede  sig  i 
Udkastet  til  Erklæringen. 

Organisten  gabede. 

„Jeg  holder  igrunden  ikke  af  Vin,"  sagde  han. 
„01  smager  mig  meget  bedre." 

„De  kan  godt  faa  en  Bajer  lil,  Hr.  Vestermann," 
sagde  Hubert  og  hentede  den. 

„Der  er  en  Drik,  som  hedder  Half-an-Half," 
vedblev  den  lille  Mand.  „Jeg  skal  forklare  Dem 
Tilberedelsen:  Man  tager  en  Bajer  og  en  Porter  — ". 

„Aa,  ti  stille  et  Øjeblik,"  afbrød  Petersen  ham. 
„Jeg  er  straks  færdig  med  Erklæringen." 

Organisten  tav  misfornøjet. 

Petersen    kastede    Pennen,     gennemløb    hastigt 
Aktstykket  og  nikkede. 
,    „Naa,  hør  altsaa." 

Og  han  læste: 

Erklæring 

afgivet   af  Stifterne   af  Hypatia,   det   nye   Samfund, 

forsamlede  hos  Hans  Hubert,  St.  Regnegade  99,  Tirsdagen 

den  21.  Oktober  1904. 

Vi  Undertegnede  anser  det  for  vor  Pligt  hermed 
at  udtale  følgende: 

Ethvert  Menneske  har  lige  stor  Ret  til  at  være 
lykkelig.  Det  er  imidlertid  en  Kendsgærning,  at 
denne  Ret  krænkes   af  Samfundet,   som  ved  at  op- 

hobe  Kapital  skaber  Ulighed  i  de  menneskelige 
Vilkaar. 

I  oprigtig  Bekymring  over  disse  Forhold  og  under 
Arbejdet  for  at  finde  Midler  til  at  raade  Bod  her- 
paa,  har  vi  vedtaget  at  erklære: 

Vi  beklager,  at  et  Mindretal  som  Indehavere  af 
Kapitalen  udnytter  Menneskeheden. 

Vi  misbilliger,  at  Love  og  Institutioner  i  det  nu- 
værende Samfund  stiller  sig  paa  Mindretallets  Side 
hæmmende  det  menneskelige  Fremskridt. 

Idet  vi  opfordrer  Menneskeheden  til  med  os  at 
rejse  sig  til  bevidst  og  aktiv  Modstand  mod  dem, 
der  forvalter  Samfundet,  udtaler  vi  overfor  dette  vor 
Uvilje  og  Foragt. 

Petersen  tav  og  saa'  sig  om. 

„Hm,"  sagde  Hubert.  „Jeg  synes  ikke  om  Deres 
Erklæring.  De  udtaler  Dem  alene  om  det  Sociale, 
skønt  dette  efter  min  Opfattelse  er  det  underord- 
nede. Man  burde  stærkere  fremhæve,  at  vi  først 
og  fremmest  ønsker  at  frigøre  Menneskene  ved  at 
hæve  dem  moralsk." 

„De  har  maaske  Ret,"  sagde  Petersen  efter  et 
Øjebliks  Betænkning.    „Lad  mig  faa  et  andet  Papir." 

Han  smøgede  Ærmerne  op  og  tog  fat. 

Organisten  var  falden  i  Søvn  i  Sofahjørnet;  hans 
Snorken  var  det  eneste,  som  afbrød  Stilheden. 

Phil  sad  og  glippede  med  Øjnene. 

Petersen  rejste  sig. 

„Har  De  det  nu?"  spurgte  Hubert. 
„Javist.  Hør  efter.  Altsaa" : 

Erklæring. 

Ethvert  Menneske  har  lige  stor  Ret  til  at  være 
lykkelig. 

Ål  Udvikling  er  betinget  af,  at  man  anerkender 
denne  Ret. 

Saalænge  Menneskene  endnu  følte  sig  forpligtede 
af  de  guddommelige  Love,  som  Skaberen  dikterede 
os,  var  alle  Brødre,  og  Jorden  var  et  Tempel  for 
Lykke  og  Harmoni. 

Men  Egenkærlighed  begyndte  at  røre  sig  hos  nogle 
Enkelte,  som  misforstod  den  guddommelige  Hensigt, 

Egenkærlighed  avlede  Hovmod;  Hovmod  avlede 
Misundelse;  Misundelse  avlede  Vold  og  Tyranni. 
Menneskene  delte  sig  i  Klasser,  og  de  Stærkere  be- 
gyndte at  slaa  løs  paa  de  Svage.  Verdenshistorien 
er  Beretningen   om,   hvorledes  dette  gik  til. 

Stifterne  af  Hypatia,  det  nye  Samfund,  ud- 
taler følgende: 

Idet  vi  fordømme  Verdenshistorien,  beslutte  vi  med 
alle  Midler  at  virke  for,  at  den  ophøjede  Sandhed 
om  alle  Menneskers  lige  store  Ret  maa  blive  aner- 
kendt. 

Ned  med  Tyrannerne! 

Saaledes  vedtaget  af  os  Undertegnede,  for- 
samlede i  St.  Regnegade  99,  Tirsdagen  d. 
21.  Oktober  1904. 

„Naa,  hvad  siger  De  nu?"   spurgte  Petersen. 

„Det  forekommer  mig,  at  vi  burde  stryge  dette: 
Ned  med  Tyrannerne.  Jeg  er  ganske  enig  med 
Dem  angaaende  Tyranner  overhovedet,  men  — ." 

„Nej,  vist  ikke,"  sagde  Sprællen.  „Ned 
med  Tyrannerne  er  godt.  Erklæringen  vilde 
mangle  noget,  hvis  vi  strøg  dette.  Lad  os  kun 
underskrive." 

Alle  underskrev. 

„Skal  Hr.  Vestermann  ikke  være  med?"  spurgte 
Phil. 

„Naturligvis,"  sagde  Petersen.  „Hej,  Vester- 
mann!" 

Organisten  aabnede  Øjnene. 

„Har  vi  noget  Cognak?"   sagde  han. 

„Det  er  her  ikke  Tale  om.  Vil  De  sætte  Deres 
Navn  under  denne  Erklæring?" 

Hr.  Vestermann  greb  Pennen  og  kom  i  det 
samme  til  at  slaa  en  stor  Blækklat  paa  Menneske- 
rettighederne. 

„Det  skal  De  ikke  bryde  Dem  om,"  sagde  Hu- 
bert.  „Det  gør  ikke  noget." 

„Hvad  skal  vi  forresten  med  den  Erklæring?" 
spurgte  Phil. 

„Og  saaledes  spørger  De!"  udbrød  Petersen. 
„Erklæringen  er  et  Udtryk  for  vore  Anskuelser,  en 
Protest  imod  alle  Tyranner.  Den  skal  trykkes,  og 
et  Eksemplar  af  den  skal  ophænges  i  det  nye 
Samfund.  Hvem  ved,  maaske  vil  vi  ogsaa  finde 
det    formaalstjenligt    engang    at    tilstille     den    Re- 

præsentanter  og  Institutioner,  som  vi  maatte  ønske 
at  gøre  bekendt  med  vore  Principper.  De  skal  slet- 
ikke  lade  Dem  forvirre  af,  at  Forholdene,  hvor- 
under den  er  vedtagen,  kun  er  smaa.  En  lille  Ild, 
optændt  af  nogle  faa,  kan  blive  til  en  Brand,  der 
omspænder  hele  Verden.  Heller  ikke  bør  det  undre 
Dem,  at  vi,  som  har  vedtaget  denne  Erklæring, 
kun  indtager  underordnede  Stillinger  i  det  sociale 
Samfund.  De  er  Musiker,  jeg  er  Bogholder,  vor 
Ven  Hubert  er  Cigarhandler.  Hvadsaa?  Kristus, 
som  omdannede  Verden,  var  oprindelig  Tømrer, 
Muhamed  oprindelig  Handelsbetjent  o.  s.  v.  Enhver 
Sandhed  opstaar  hos  de  Smaa.  Ethvert  Lys  tæn- 
des af  dem,  der  sidder  upaaagtede  i  Mørket." 

„Fanden  selv  kan  ikke  hamle  op  med  Dem, 
naar  De  begynder,"  sagde  Phil. 

„Klokken  er  bleven  mange,"  bemærkede  Hubert 
nu  og  rejste  sig.  „Jeg  foreslaar,  at  vi  allerede  imor- 
gen  Aften  møder  og  tager  nærmere  Bestemmelse 
blandt  andet  angaaende  Oprettelsen  af  en  Fælles- 
bolig,  Indretningen  af  denne  og  andet,  som  maa 
afgøres." 

Petersen  rakte  ham  Haanden: 

„Godnat,  Hubert.  Det  er  et  stort  Arbejde,  vi 
har  faaet  udrettet  i  Aften." 

„Vistsaa,  min  Ven.  Og  dog  er  det  intet  imod, 
hvad  vi  skal  udrette  herefter." 

VIII 

„Enhver  Hær  maa  have  en  Samhngspiads,  en- 
hver aandelig  Bevægelse  et  Tilflugtssted,"  begyndte 
Petersen,  da  Selskabet  Aftenen  efter  var  samlet. 
„Paa  den  aabne  Mark  omkommer  Ideen;  uden 
Husly  og  Tag  over  Hovedet  ruineres  Idealerne. 
Mine  Venner,  vi  vil  i  Aften  lægge  Program  og 
Erklæringer  til  Side  for  alene  at  beskæftige  os  med 
det  simple:  Oprettelsen  af  en  Fællesbolig,  et  Til- 
flugtssted, et  Brændpunkt  for  den  nye  Kultur,  der 
skal  genrejse  Samfundet." 

Aron  Petersens  Indflydelse  i  den  lille  Kreds  var 
i  stærk  og  afgjort  Stigen. 

S  prælien  kunde  overfor  ham  sletikke  mere 
gøre  sig  gældende.  Han  sad  paa  sin  sædvanlige 
Plads  for  Bordenden  og  skulede  over  Lorgnetterne, 
mens  et  mellemfornøjet  Smil  tegnede  sig  om  hans 
Læber. 

„Hvorledes  har  De  tænkt  Dem  Indretningen  af 
dette  Fælleshjem?"  spurgte  han.  „Er  det  Meningen, 
at  det  skal  være  noget  som  et  Pensionat  —  eller 
maaske  en  Slags  Stiftelse?" 

„Det  skal,  hvad  der  allerede  ligger  i  Ordet, 
være  et  Hjem,  paa  samme  Tid  som  det  skulde 
være  Stedet,  hvorfra  vor  Virksomhed  udgaar." 

„Jeg  tror,"  sagde  Hubert,  „at  vi  gør  rigtigst  i 
foreløbig  ikke  at  se  for  langt  frem  i  Tiden.  Vi  er 
her  fem  Mænd,  som  ønsker  at  leve  Livet  paa  an- 
dre Principper   end  de,   der  er  raadende  i  det  nu- 

værende  Samfund.  Idet  vi  indtil  videre  lader  Spørgs- 
maalet  om  Propaganda  ude  af  Betragtning,  ønsker 
vi  som  en  Begyndelse  kun  dette:  i  al  Stilhed  at 
forsøge  for  vort  eget  private  og  personlige  Ved- 
kommende at  gennemføre  de  Principper,  som  vi 
anser  for  rigtige.  Dette  er  alt.  —  Og  nu,  mine 
Venner,  vil  jeg  bede  Dem  om,  uden  Hensyn  til 
Theorierne,  alene  at  overveje  det  ganske  praktiske, 
som  ligger  for." 

„Hvor  stor  en  Sum  raader  vi  over  for  Tiden?" 
spurgte  Petersen. 

„Som  jeg  oplyste,  er  vor  Kapital  i  dette  Øjeblik 
ni  hundrede  Kroner." 

„Ni  —  hundrede  —  Kroner!"  mumlede  Orga- 
nisten, som  sad  i  Sofahjørnet  med  sin  Bajer  foran 
sig. 

Hubert  vedblev: 

„Med  denne  Sum  alene  kommer  vi  ingen  Vegne. 
Jeg  har  allerede  en  Plan;  men  forinden  jeg  gaar 
videre,  maa  vi  have  det  afgjort,  hvormeget  vi  yder- 
ligere vil  kunne  fremskaffe.  Jeg  for  mit  Vedkom- 
mende ejer  tolv  hundrede  Kroner,  der  i  sin  Tid 
tilfaldt  mig  som  Arv.  Jeg  erkender,  at  jeg  er  ube- 
rettiget til  at  besidde  Penge,  jeg  ikke  med  eget 
Arbejde  har  fortjent.  Jeg  lægger  disse  tolv  hun- 
drede Kroner  til  de  øvrige,  og  vor  Kapital  er  saa- 
ledes  vokset  til  en  og  tyve  hundrede." 

»Jeg,"  sagde  Petersen,  „skal  i  Løbet  af  nogle 
Dage  bringe  fem  hundrede  Kroner,  som  jeg  venter 
at  faa  ind  ved  Salget  af  overflødigt  Gods." 

„Og  De ,  Amelung?" 

„Aa,  kære  Hubert;  De  ved,  hvormeget  det  er 
mig  imod  at  love  uden  bestemt  at  kunne  vide,  om 
jeg  kan  holde,  hvad  jeg  lover.  Imidlertid  tør  jeg 
sige,  at  hvad  jeg  paa  nogen  Maade  kan  afse  af 
min  Indtægt,  sætter  jeg  med  Glæde  i  vort  Fore- 
tagende." 

„Ja,  ja.  De  ved,  at  mellem  os  gælder  kun,  at 
enhver  bidrager  efter  Evne.  Den  gode  Vilje  er  det 
afgørende.  —  Hvad  angaar  vor  Ven  Phil,  saa  ken- 
der vi  hans  Forhold  og  ved,  at  han,  som  hidtil 
bestandig  har  afset,  hvad  han  formaaede  at  afse, 
for  Tiden  ikke  evner  at  bidrage.  Vi  tør  altsaa  regne 
med  et  Beløb  af  foreløbig  seks  og  tyve  hundrede 
Kroner.   —  Men  hvad  siger  Hr.  Vestermann?" 

„Jeg!  Ih,  jeg  siger,  at  det  er  udmærket!  Ganske 
storartet!" 

„De  misforstaar  mig.  Jeg  mener:  Er  Deres  Ind- 
tægter saaledes,  at  De  er  i  Stand  til  at  støtte  Fore- 
tagendet pekuniært?  Her  er  naturligvis  ikke  Tale 
om  Forpligtelse.  Men  som  Brødre  og  Grundlæggere 
af  et  Samfund,  der  ikke  regner  med  Egenkærlig- 
heden — ." 

„De  behøver  ikke  at  gaa  videre,"  afbrød  Orga- 
nisten ham.  „De  har  ganske  Ret.  Imidlertid,  jeg 
er  en  fattig  Mand.  Det  er  foreløbig  min  eneste 
Stolthed."  Han  tog  sin  Pung  frem  og  r>'stede  Ind- 
holdet ud  paa  Bordet.  „Se  der!  Og  i  næste  Uge 
skal  jeg  spille  til  to  Begravelser.  —  Hvad  jeg  for- 
tjener, vil  jeg  bringe  hid." 

Hubert  rakte  ham  Haanden. 

„De  giver,  hvad  De  kan,"  sagde  han.  „Ingen  kan 
give  mere.  Jeg  vil  oprigtig  tilstaa  for  Dem,  at  jeg 
i  Begyndelsen  nærede  nogen  Mistillid  til  Dem, 
rimeligvis  fordi  jeg  fandt  Deres  Tilbøjelighed  for 
visse  Drikke  noget  overdreven  — ." 

„Aa,  Kære!  Tal  ikke  derom.  Jeg  forsikrer  Dem: 
det  er  ingenting;  jeg  drikker  meget  mere,  naar  jeg 
er  tørstig." 

„Hm  —  ja,"  sagde  Hubert.  „Ja  —  naturligvis 
—  naar  man  er  tørstig  ..." 

„De  sagde,  at  De  allerede  havde  en  Plan,"  be- 
mærkede Phil. 

„Javist!  Hvad  vilde  De  svare  mig,  mine  Venner, 
naar  jeg  foreslog  Dem  at  købe  Huset  her?" 

„Hvorledes!" 

„Hør  efter!  Ejeren  af  Stedet,  Hr.  Nielsen,  som 
bor  heroppe  paa  anden  Sal,  er  gammel  og  ønsker 
at  sælge.  Han  vil  overlade  os  Ejendommen  for  atten 
tusinde  Kroner  med  femten  hundrede  Kroners  Ud- 
betaling. Af  Restbeløbet,  som  bliver  staaende  ind- 
til videre,  svares  en  Rente  af  fem  Procent  pro 
Anno.  I  Ejendommen  staar  en  første  Prioritet, 
stor  seks  tusinde,  som  forrentes  med  fem  hundrede 
aarlig  —  og  en  anden  paa  tusinde,  som  forrentes 
og  afdrages  med  hundrede  og  halvtreds.  Lad  os 
gøre  Regnskabet  op.  Vor  Udgift  for  det  første  Aar 
bliver  efter  dette:  Kontant  Udbetaling:  femten  hun- 
drede. Rente  af  Restkapitalen:  Otte  hundrede  fem 
og   tyve.    Rente  og   Afdrag  ved  Prioriteterne:  seks 

hundrede  halvtreds.  lait:  To  tusinde,  ni  hundrede 
og  fem  og  halvfjers  Kroner  foruden  Stempelpapir. 
Dette  gælder  imidlertid  alene  for  det  første  Aar, 
eftersom  den  kontante  Udbetaling  falder  bort  de 
følgende.  Vor  senere  aarlige  Udgift  vil  derefter  ud- 
gøre fjorten  hundrede  fem  og  halvfjers  Kroner. 
Vistnok  kommer  hertil  Udgifter  som  Skatter,  Vand- 
og  Gasafgift  og  videre,  men  paa  den  anden  Side 
er  der  Lejeindtægten,  som  er  ca.  ni  hundrede  om 
Aaret." 

„Ypperligt!"   udbrød  Amelung. 

„Jeg  finder,  at  det  er  en  fortræffelig  Ide,"  sagde 
Petersen.  „Naar  vi  udbetaler  femten  hundrede  Kro- 
ner, har  vi  endda  elleve  hundrede  tilovers  til  Indret- 
ningen afHypatia.  Jeg  foreslaar,  at  vi  her  bemyn- 
diger Hubert  til  at  foretage  alt  fornødent  for  at 
ordne  denne  Sag." 

„Naturligvis,"  sagde  Amelung. 

Organisten  skænkede  i  Glasset. 

„Jeg  drikker  paa,  at  alt  det  Gode,  som  vi  el- 
sker, her  maa  vokse,  trives  og  sætte  Blomst," 
sagde  han. 

„Da  denne  Sag  nu  altsaa  maa  betragtes  som 
afgjort,  vil  vi  nu  vende  tilbage  til  det,  hvormed  vi 
begyndte,"  sagde  Petersen.  „Skal  Hypatia  bygges 
paa  et  socialistisk  eller  et  anarkistisk  Program?" 

„Derom  har  jeg  allerede  tidligere  udtalt  mig  til- 
strækkelig tydelig,"  sagde  Spræl  len.  „Det  maa 
her  i  alleregentligste  Forstand  gælde,  at  vi  er  frie 
Mænd   i   et   frit  Samfund.   Visse  Forpligtelser   maa 

vi  naturligvis  vedtage  og  overholde,  saaledes  den: 
hver  Ugedag  at  bringe  vor  Indtægt  til  Fælleskas- 
sen. Men  iøvrigt  er  det  min  Mening,  at  vi  ikke 
bør  bestemme  nogetslags  Regulativ  for  vor  Op- 
træden. Jeg  vil  i  denne  Forbindelse  foreslaa,  at  vi 
overdrager  Hubert  Stillingen  som  Forvalter  af  vore 
Midler,  over  hvilke  han  fører  Bog.  Jeg  gør  straks 
opmærksom  paa,  at  der  med  denne  Stilling  selv- 
følgelig ikke  forbindes  nogenslags  Udmærkelse, 
Titulatur  eller  ydre  Tegn,  som  skulde  berettige  til 
større  Anseelse  indenfor  Samfundet  end  nogen  an- 
den  Broders." 

„De  havde  ikke  behøvet  at  gøre  opmærksom  paa 
dette,"  sagde  Hubert.  „Men  jeg  ønsker  at  rette  et 
Spørgsmaal  til  Dem.  Naar  De  udtaler,  at  ingen- 
slags Regulativ  bør  gælde  for  vor  Optræden,  er 
det  da  saaledes  at  forstaa,  at  for  Eksempel  en- 
hver af  Brødrene  naar  som  helst  og  udenvidere 
kan  komme  og  tage  af  Kassen?" 

„Naturligvis  —  naar  De  fører  Udgiften  til  Bogs." 

„Husk,  at  vi  er  Brødre,"  sagde  Petersen. 

„Hm,"  sagde  Hubert.  „Vil  ikke  en  af  de  øvrige 
Brødre  være  Forvalter?" 

„Men  hvorfor!  Det  er  ikke  Deres  Mening." 

Organisten  rømmede  sig: 

„Hvis  man  maatte  ønske,  at  jeg  — ." 

„Nej,  vi  er  alle  enige  om,  at  Hubert  bør  staa 
for  Kassen,  som  han  har  gjort  det  hidtil.  Vi  vil 
ingen  bedre  kunne  finde." 

4» 

„Men  hvorledes  tænker  man  sig  Indretningen  af 
Fælleshjemmet?"   spurgte  Phil. 

„I  al  Simpelhed  naturligvis,"  svarede  Petersen. 
„Der  maa  være  fem  smaa  Stuer,  hvor  enhver  af 
os  har  sin  Seng,  Servante,  et  lille  Bord  og  øvrige 
Effekter.  Der  maa  desuden  være  et  større  Lokale, 
hvor  vi  kan  samles  for  at  arbejde,  læse,  udkaste 
Planer,  drøfte  de  sociale  Ideer,  overveje,  under- 
søge og  prøve  alle  Spørgsmaal  af  Interesse.  Lo- 
kalet bør  nærmest  indrettes  som  et  Bibliothek, 
simpelt  og  dog  hyggeligt.  Et  Eksemplar  af  vor  Er- 
klæring bør  ophænges  paa  Væggen,  som  iøvrigt 
prydes  med  Billeder  af  Mænd  og  Kvinder,  der  har 
arbejdet  for  det  menneskelige  Fremskridt.  Under 
Loftet  tænker  jeg  mig  malet  en  Frise  med  for- 
skellige Mottoer  og  Valgsprog,  som  vi  altid  kan 
have  for  Øje,  for  Eksempel:  Elsk  alle,  had 
ingen,  —  Sandheden,  og  intet  uden  Sand- 
heden —  Døm  ikke  —  Morgenstund  har 
Guld  i  Mund  o.  s.  v." 

„Fem  Værelser  og  et  større  Lokale  kan  vi  umu- 
lig faa  Plads  til,"   indvendte  Hubert. 

„Jovist  saa.  Vi  opsiger  Høkeren,  som  har  Butik 
ved  Siden  af  Dem,  og  indrager  hans  Lejlighed 
under  Fælleshjemmet." 

„Høkeren  har  lejet  for  fire  Aar  endnu.  Vi  kan 
ikke  opsige  ham  udenvidere." 

„Passiar,"  sagde  Amelung.  „Manden  maa  flytte. 
Vi   kan   ikke   opsætte  Realisationen    af  vor  Ide  og 

forhale   Udviklingen,    fordi    Spækhøkeren   har  lejet 
paa  Aaremaal." 

„Det  vilde  dog  kun  lidet  stemme  med  vore  Prin- 
cipper at  tvinge  Manden  bort." 

„Undskyld,"  sagde  Petersen.  „Men  jeg  mener 
som  Spræl  len  —  Om  Forladelse  —  som  Ame- 
lung,  vilde  jeg  sige.  Vi  har  ikke  Lov  til  at  op- 
holde Idealet  af  Hensyn  til  den  Mand.  Først  Ide- 
alerne, og  derefter  Spækhøkerne!  Men  det  var  jo, 
muligt,  at  han  godvillig  vilde  fortrække,  naar  det 
gøres  ham  indlysende,  hvad  det  gælder.  —  Hør  lidt. 
Kan  vi  ikke  faa  Manden  i  Tale  nu  med  det  samme? 
Jeg  er  vis  paa,  at  jeg  skulde  kunne  gøre  ham  be- 
gribeligt, at  han  tjener  sig  selv  ved  at  tjene  Ideen." 

»Jeg  ved  ikke,"  sagde  Hubert  og  rejste  sig. 
„Jeg  skal  forsøge  — ." 

Han  forlod  Værelset  og  vendte  fem  Minutter 
efter  tilbage  med  Høkeren,  en  lille,  rund  Mand, 
som  traadte  frem  tørrende  Fingrene  i  Forklædet. 


IX 

„Træd  nærmere,  min  gode  Mand,"  sagde  Peter- 
sen. „Vær  saa  venlig  at  tage  Plads.  Jeg  har  tilladt 
mig  at  bede  Dem  komme,  fordi  jeg  ønsker  at  appel- 
lere til  Deres  Højmodighed." 

Den  lille  Mand  saa'  sig  om,  sagde  intet. 

Petersen  vedblev: 

„Tillad  mig  at  sætte  Dem  ind  i  Sagen,  som  er 
af  Vigtighed.  En  Kreds  af  Mænd,  der  har  indset,  at 
de  Principper,  hvorefter  Samfundet  ledes,  er  for- 
fejlede, har  til  Hensigt  at  danne  et  nyt,  baseret 
paa  Ideen  om  det  almindelige  Broderskab.  De  for- 
staar  mig,  ikkesandt?" 

Den  anden  nikkede. 

„Det  glæder  mig.  Jeg  tør  maaske  forudsætte,  at 
De  selv  er  gennemtrængt  af  denne  Ide,  og  kan 
derfor  tale  uden  Frygt  for  at  blive  misforstaaet. 
Men  vil  De  ikke  sidde  ned?" 

Den  lille  Mand,  hvis  Ansigt  var  bleven  endnu 
rødere,  og  hvis  hele  Skikkelse  i  dette  Øjeblik  min- 
dede om  en  Kaalstok,  satte  sig  paa  Kanten  af  en 
Stol. 

„De  Mænd,  hvorom  jeg  har  talt,"  fortsatte 
Petersen,  „agter  som  en  Begyndelse  at  grundlægge 
en  Anstalt,  et  Fælleshjem,  og  kunde  ønske  dertil 
at  benytte  ogsaa  de  Lokaler,  som  for  Tiden  ind- 
tages af  Deres  Lejlighed  og  Butik." 

Det  skinnede  mistænksomt  i  Høkerens  Ansigt: 

„Hvordan  var  det,"  sagde  han.  „Jeg  forstod 
Dem  vist  ikke  rigtig  ..." 

„Jeg  indser  godt,"  sagde  Petersen,  „at  vor  Pkn 
rimeligvis  maa  forekomme  Dem  overraskende,  naar 
De  alene  ser  hen  til  de  materielle  Interesser. 
Men  de  materielle  Interesser  er  overalt  de  under- 
ordnede. Jeg   er   overbevist   om,    at  De   ved   nær- 

mere  Overvejelse  vil  finde  en  Tilfredsstillelse  og 
en  Glæde  ved  at  ofre  disse  for  Ideen." 

„Hvad  er  det  for  en  Ide?"  spurgte  Spæk- 
høkeren. 

„Lad  ham  læse  vor  Erklæring,"  sagde  Spræl  len. 

Petersen  nikkede. 

„Behag  at  gøre  Dem  bekendt  med  denne,"  sagde 
han  og  rakte  ham  Erklæringen. 

Den  anden  læste  den  opmærksomt  igennem  to 
Gange;  hans  Mine  blev  betænkelig. 

„Det  er  saadant  noget,  der  staar  i  Aviserne", 
bemærkede  han. 

Petersen  lod,  som  om  han  overhørte  dette,  og 
sagde : 

„Jeg  haaber  nu,  at  vi  forstaar  hinanden,  og  jeg 
er  vis  paa,  at  De  efter  Gennemlæsningen  af  vor 
Erklæring  vil  føle  Dem  foranlediget  til  at  komme 
os  i  Møde.  Vi  har  tænkt  os  at  ville  begynde  Om- 
bygningen af  Lokalerne  saa  snart  som  mulig." 

„Jeg  vil  sige  Dem  noget,"  sagde  den  lille  Mand. 
„De  maa  for  mig  gærne  bygge  om  paa  den  hele 
Verden,  om  De  vil.  Men  De  maa  ikke  tro,  at  jeg 
er  tilsinds  at  ville  finde  mig  i,  at  man  river  Huset 
ned  over  Hovedet  paa  mig." 

„Naturligvis.  Det  er  heller  ikke  vor  Hensigt. 
Selvfølgelig  opsætter  vi  Ombygningen,  til  De  er 
flyttet  ud." 

„Men  jeg  kan  forsikre  Dem,  at  jeg  sletikke 
tænker  paa  at  flytte.  De  første  Par  Aar  ialtfald 
tænker  jeg  at  blive  boende,  hvor  jeg  bor." 

„Det  kalder  jeg  uforskammet!"  bemærkede 
Sprællen. 

„Min  gode  Mand,"  sagde  Petersen.  „Indser  De 
da  ikke,  at  Deres  Handlemaade  er  forkastelig? 
Har  De  ingen  Idealer?  Hvad  vil  De  sige,  naar 
om  hundrede  Aar  det  kommer  til  at  hedde,  at  den 
nye  Kulturs,  det  nye  Samfunds  Dannelse  blev  for- 
halet og  vanskeliggjort  paa  Grund  af  Chikaneri  fra 
Deres  Side." 

„Det  er  mig  revnende  ligegyldigt,  hvad  man  vil 
fortælle  om  hundrede  Aar,"  sagde  Høkeren  og 
rejste  sig. 

„Endnu  engang:  De  staar  Dem  selv  i  Lyset, 
min  Ven.  Ganske  vist,  med  Lejekontrakten  i  Haan- 
den  er  De  i  Deres  gode  Ret.  Men  Idealet  staar 
over  alle  Lejekontrakter!  Betænk  dette.  Og  be- 
tænk, at  hvis  De  virkelig  vælger  at  staa  som  Mod- 
stander her,  vil  det  til  syvende  og  sidst  gaa  ud 
over  Dem  selv." 

„Ja,"  sagde  Spræl  len.  „Jeg  vil  nødig  være  i 
Deres  Sted,  naar  Historien  med  en  Malmgriffel 
nedskriver  sin  Dom." 

„Aa,  jeg  giver  Fanden  i  Deres  MalmgrifFel!  Og 
i  Deres  Idealer  med!"  sagde  den  lille  Mand.  „Jeg 
har  ikke  Tid  til  at  staa  her  og  høre  paa  Deres 
Snak." 

„Har  man  hørt  Magen!"  udbrød  Petersen,  da 
Døren  lukkede  sig  efter  Spækhøkeren.  „Den  Mand 
har  temmelig  sikkert  en  slet  Karakter.  Jeg  er  vis 
paa,  at  det  vil  gaa  ham  ilde  i  Livet." 

»Jeg  foreslaar  en  Resolution,  som  for  bestan- 
dig udelukker  ham  og  hans  Efterkommere  fra  Op- 
tagelse i  det  nye  Samfund,"  sagde  Spræl  len. 

„De  gør  for  meget  udaf  den  Ting,"  bemærkede 
Organisten.  „Hele  Sagen  burde  i  al  Simpelhed  af- 
gøres med  et  Par  paa  Gummerne.  Det  er  min 
Mening." 

„Nej,"  sagde  Hubert.  „Det  bruger  vi  ikke  her 
og  vilde  kun  daarligt  stemme  med  vore  Principper. 
Ogsaa  forekommer  det  mig,  at  man  ikke  tilstrække- 
lig er  opmærksom  paa  at  følge  disse,  naar  Lejlig- 
heden kræver  det,  men  at  man  tværtimod  med 
Vrede  og  Hæftighed  stillet  sig  paa  deres  Stand- 
punkt, som  vi  ønsker  at  bekæmpe.  Jeg  kan  ikke 
indtrængende  nok  minde  Dem  om,  mine  Venner, 
at  før  vi  lærer  at  beherske  os  selv,  vil  det  være 
urimeligt  at  tænke  paa  at  reformere  vore  Om- 
givelser." 

„De  har  ganske  Ret,"  sagde  Petersen.  „Det  er 
imidlertid  vor  Undskyldning,  naar  vi  oprøres,  at  vi 
oprøres  for  Ideen  og  imod  den  dumme  og  bru- 
tale Virkelighed.  Men  lad  os  gaa  videre." 


X 

„Jeg  er  bangefor,"  bemærkede  S  præ  lien,  „at 
vi  ret  hyppigt  vil  komme  til  at  erfare  Forskellen 
paa  Ide  og  Virkelighed.   Lad  os  foresætte  os  ikke 

at  imponeres  af  denne  sidste.  For  os  gælder  det: 
overalt  og  ved  enhver  Lejlighed  at  hævde  den 
førstes  Ret." 

„Jeg  er  overbevist  om,  at  Spækhøkeren  vil  være 
villig  til  at  flytte,  naar  han  kan  gøre  sig  en  For- 
tjeneste deraf.  Den  Slags  lave  Sjæle  regner  alt 
efter  Pengefordelen,"  sagde  Petersen.  „Skal  vi  be- 
myndige Hubert  til  at  forhandle  med  ham?" 

„Lad  os  det,"  sagde  S  prælien.  „Her  gælder 
det  kun  om  at  komme  i  Gang  snarest." 

„Hør  lidt,"  sagde  Hubert.  „Jeg  vilde  gæme  vide 
Deres  Mening  angaaende  visse  praktiske  Bestem- 
melser —  Bagateller  ganske  vist,  men  saadanne, 
som  maa  afgøres.  For  Eksempel  med  Hensyn  til 
Maden.  Spiser  vi  paa  bestemt  Klokkeslet,  eller 
hvorledes?" 

„Enhver  spiser,  naar  han  er  sulten  naturligvis. 
Alle  Ceremonier  og  Formaliteter  bør  undgaas.  Se 
til  Mennesket  i  Naturtilstanden,  d.  v.  s.  det  af 
Kulturen  ufordærvede  Individ.  Tilfredsstiller  han 
maaske  sine  materielle  Fornødenheder  efter  engang 
for  alle  trufne  Bestemmelser?  Nej,  han  overlader 
dette  til  sin  Maves  Forgodtbefindende.  Saaledes 
ogsaa  vi!  Bestemte  Spisetider  er  allerede  en  Ind- 
skrænkning af  Frihedens  Princip,  som  jeg  mod- 
sætter mig." 

„Det  er  godt  nok,"  sagde  Hubert.  „Men  jeg  an- 
tager nu,  at  en  af  os  ønsker  at  spise  til  Middag 
Klokken  tolv,  en  anden  Klokken  tre,  en  tredje 
maaske  Klokken  otte.  Hvorledes  vil  man  holde  for 

Eksempel  Grønkaal  og  Æbleskiver  varme  i  den 
Tid?" 

„Grønkaal  og  Æbleskiver  spiser  jeg  overhovedet 
ikke,"  sagde  Sprællen. 

„Naa,"  bemærkede  Phil.  „Men  De  vil  vel  ikke  for- 
lange, at  vi  alle  skal  undlade  at  spise  Grønkaal, 
fordi  den  ikke  behager  Dem." 

„Grønkaal  er  en  overmaade  velsmagende  Ret," 
sagde  Petersen.  „Vel  at  mærke:  naar  den  til- 
beredes paa  behørig  Maade.  —  Men  stop  lidt! 
Hvem  skal  i  det  hele  taget  tillave  vor  Mad?  Hvem 
skal  holde  Orden  for  os,  rede  Sengene,  børste  Tøj, 
stoppe  Strømper,  tørre  Støv  af  i  Stuerne?" 

„Vi  maa  naturligvis  dertil  have  en  Husholderske," 
sagde  Hubert. 

„Hvadfornoget!"  indvendte  Phil.  „Paa  ingen 
Maade!  Det  gaar  aldrig  i  Livet  godt.  Jeg  forsikrer 
Dem :  Det  vil  ende  med  de  frygteligste  Skandaler, 
med  Ruin  og  Ødelæggelse.  Aa,  De  kender  ikke 
Kvinderne!" 

„Men  hvem  skal  da  gøre  alt  dette,  hvorom  der 
her  er  Tale?" 

„Naa,"  sagde  Phil.  „Hvis  vi  havde  valgt  at  slaa 
os  ned  i  en  Urskov,  maatte  vi  dog  selv  have  be- 
sørget alt.  Og  hvorfor  ikke?  Kan  vi  ikke  meget 
godt  selv  rede  vore  Senge,  børste  vort  Tøj  og 
holde  vore  Værelser  i  Orden?  Mennesket  i  Natur- 
tilstanden finder  intet  nedværdigende  ved  at  udføre 
disse  Arbejder.  Og  ganske  rigtig.  Hvorfor  skulde 
da  vi  — ?" 

„Vel,"  sagde  Sprællen.  „Men  nu  med  Hen- 
syn til  Skjorteknapper." 

„Det  er  den  simpleste  Ting  af  Verden.  Men  for- 
øvrigt kan  vi  jo  endelig  ogsaa  lade  alt  sligt  be- 
sørge ude.  Og  hvad  det  angaar  med  Madtillavnin- 
gen, som  er  det  vanskelige  Punkt,  da  er  jeg  rede 
til  at  paatage  mig  at  tilberede  den  mest  velsma- 
gende Bøf,  man  maatte  forlange." 

„Men  vi  kan  dog  ikke  leve  af  Bøf  hver  Dag," 
indvendte  Organisten. 

„Aa,  lad  De  kun  mig  derom.  For  det  første  har 
Erfaringen  lært,  at  Bøf  kan  tilberedes  paa  fjorten 
forskellige  Maader  —  alt  efter  Husholdning  og 
Husgeraad,  man  tilfældig  har  ved  Haanden.  Og 
dernæst  er  jeg  ikke  ukyndig  i  Tillavning  ogsaa  af 
andre  Retter.  Som  jeg  siger,  lad  De  kun  mig  om 
den  Ting,  og  lad  os  for  Guds  Skyld  blive  fri  for 
Kvindfolk,  som  ganske  sikkert,  inden  der  er  gaaet 
fjorten  Dage,  vil  have  ruineret  vort  hele  Samfund. 
Den  Paragraf  maa  vi  nødvendigvis  have  vedtaget, 
at  disse  paa  ingen  Maade  tilstedes  Adgang  til  Hy- 
patia. " 

„Ja,"  sagde  Organisten.  „Jeg  bifalder  dette.  Det 
er  en  vis  og  hensigtsmæssig  Bestemmelse.  Para- 
graf I:  Fruentimmer  er  absolut  udelukket  fra  Op- 
tagelse i  det  nye  Samfund." 

„Maa  jeg  spørge,  om  Kvinder  ikke  ogsaa  er 
Mennesker?"   spurgte  Petersen. 

„Det  er  de  ikke?"  sagde  Vestermann.  „Der  staar 
i  Genesis,  at  først  skabte  Gud  Mennesket,  og  der- 

efter  skabte  han  Kvinden.  Her  er  saa  tydelig  som 
muligt  udtrykt,  at  der  er  Forskel." 

„Naturligvis  er  der  en  Forskel;  det  ved  vi  alle- 
sammen," sagde  Petersen.  „Men  denne  angaar 
ikke  det  rent  menneskelige.  Jeg  finder  det  for- 
kasteligt at  udelukke  den  ene  Halvdel  af  Men- 
neskeslægten, og  jeg  protesterer  imod  Vedtagelsen 
af  den  omhandlede  Paragraf." 

»Jeg  tror  dog,"  sagde  Spræl  len,  „at  vi  af  flere 
Grunde  gør  klogt  i  foreløbig  at  lade  den  gælde. 
Jeg  siger:  foreløbig.  Det  maa  være  Mænd,  der 
skal  grundlægge  et  Samfund.  Kvinder  duer  ikke 
dertil." 

„Netop!"  udbrød  Phil.  „Kvinder  er  intrigante. 
De  skriger  op.  Og  de  besvimer.  Lad  os  bare  være 
fri." 

„Det  er  altsaa  vedtaget,"  sagde  Organisten. 
„Fruentimmer  tilstedes  ikke  Adgang." 

»Jeg  vidste  ikke,"  bemærkede  Petersen  spydig, 
„at  man  her  var  Tilhængere  af  Munkemoralen  — ." 

„Her  er  ikke  Tale  om  Moral,  men  om  et  ganske 
praktisk  Spørgsmaal,"  svarede  Sprællen.  „En- 
hver, der  ønsker  at  begunstige  Kvinderne,  han  be- 
gunstige dem!  Enhver,  der  ønsker  at  elske  dem, 
han  elske  dem!  Jeg  selv  maa  forbeholde  mig  Retten 
dertil.  Men  jeg  erkender,  at  det  foreløbigt  og  ind- 
til videre  er  hensigtsmæssigt  ikke  at  optage  dem 
i  Samfundet." 

Petersen  tav  lidt. 

„Ja  ja;  som  man  vil,"  sagde  han.   „Lad  os  nu  til 

Slut  flygtigt  gennemgaa,  hvad  vi  i  Aften  er  bleven 
enige  om.  Altsaa:  Hubert  bemyndiges  til  paa  vore 
Vegne  at  ordne  Købet  af  Huset  og  til  at  affinde 
sig  med  Spækhøkeren.  Saasnart  dette  er  fra  Haan- 
den,  tages  straks  fat  paa  Ombygningen  af  Loka- 
lerne og  Indretningen  af  Fælleshjemmet  efter  den 
Plan,  jeg  har  udkastet.  Kvinder  udelukkes  fore- 
løbig, og  vor  Ven  Kristian  Phil  paatager  sig  Mad- 
lavningen indtil  videre,  mens  enhver  af  os  selv 
holder  vort  Værelse  i  Orden  og  iøvrigt  er  hver- 
andre behjælpelig  med,  hvad  der  forefalder.  Alt 
dette,  som  ganske  vist  kun  er  Smaating,  er  altsaa 
nu  afgjort,  og  vi  vil  saaledes  herefter  alene  kunne 
leve  for  Realisationen  af  vor  Ide,  forenede  i  et 
inderligt  Broderskab,  frie  Mænd  i  et  frit  Samfund, 
der  ikke  kender  til  Autoritet,  Love  eller  For- 
skrifter." 

„Det   leve!"    sagde    Organisten    og   skænkede    i 
Glasset. 


XI 

Det  viste  sig,  at  Petersen  ikke  havde  overdrevet, 
da  han  nævnede  fem  hundrede  Kroner  som  den 
Sum,  han  kunde  skaffe  tilveje.  Han  bragte  seks 
hundrede,  som  Hubert  modtog  og  nedlagde  i  Kassen. 

Ogsaa  Amelung   bragte  Penge,   ganske   vist  kun 

Smaasummer ;  og  selv  Organisten  indbetalte  trolig, 
hvad  han  kunde  afse. 

Det  var,  som  om  disse  Mænd,  nu,  da  alt  om- 
sider syntes  at  skulle  lykkes,  vilde  begynde  at 
kappes  med  hverandre  i  Offervillighed.  Det  var 
ikke  alene  Penge,  der  indkom,  men  ogsaa  meget 
andet,  som  der  kunde  blive  Anvendelse  for.  Peter- 
sen bragte  saaledes  Bøger,  Tidsskrifter,  et  Par 
Messinglysestager  og  et  Bornholmeruhr,  Amelung 
ligeledes  Bøger  og  desuden  Billeder  til  Vægpry- 
delse; og  Vestermann  kom  med  sex  Vinglas,  en 
Kumme  og  en  Opøserske. 

Hertil  kom,  at  Kristian  Pihl,  som  i  lange  Tider 
havde  gaaet  og  hutlet  sig  igennem  ved  at  spille 
en  Aften  hist  og  her  i  en  Forening,  uformodet  fik 
Engagement  ved  Orkestret  i  et  lille  Forstadstheater 
og  tillige  blev  Dirigent  i  en  Sangforening,  hvor 
han  holdt  Prøver  to  Gange  om  Ugen.  Hans  Ind- 
tægter forøgedes  saaledes  betydelig,  og  alt,  hvad 
han  kunde  undvære,  nedlagdes  i  Kassen. 

Hubert  havde  heldig  faaet  Købet  af  Ejendommen 
ordnet  paa  de  fastsatte  Vilkaar,  og  denne  var  lov- 
formelig overdraget  ham  som  Repræsentant  for 
Selskabet  „Hypatia".  Ogsaa  med  Høkeren  var  det 
lykkedes  at  komme  til  en  Forstaaelse;  en  Dag 
sidst  i  November  flyttede  han  efter  at  have  mod- 
taget to  hundrede  Kroner,  og  endnu  samme  Dag 
mødte  et  Par  Mursvende  og  begyndte  efter  Peter- 
sens Anvisning  at  bryde  Vægge  og  Skillerum  ned. 

Det  var  en  højtidsfuld  og  bevæget  Stund,  da  de 

fire  Stiftere  en  Aften  i  December  for  første  Gang 
samledes  i    „Hypatia". 

Man  var  bleven  enig  om  at  fejre  Indvielsen  ved 
et  Glas  Vin;  Organisten  og  Phil  gav  desuden 
Kransekage  —  hvilket  Sprællen  forøvrigt  mis- 
billigede som  uværdigt  for  denne  Forsamling. 

Petersen,  som  sad  for  Enden  af  Bordet,  slog  til 
Lyd  og  rejste  sig: 

„Brødre,"  sagde  han.  „En  stor  Glæde  opfylder 
os,  et  stort  Haab  skinner  over  os.  Hvad  vi  har 
drømt  og  attraaet,  hvad  vi  har  villet  og  vovet,  er 
i  Aften  bleven  til  Virkelighed.  Det  nye  Samfund 
eksisterer!  Fra  Utopiernes  Fantasiverden  er  det 
traadt  ud  i  Livet.  Hvad  dette  betyder  for  os,  føler 
vi  alle.  Hvad  det  vil  komme  til  at  betyde  for  Men- 
neskeslægten, er  ganske  uberegnelig;  men  Over- 
bevisningen om,  at  store  og  mærkelige  Omvælt- 
ninger herfra  skal  udgaa,  er  levende  i  vore  Hjær- 
ter.  Det  er  jo  ikke  saaledes,  at  vi  af  Egoisme  har 
grundlagt  det  nye  Samfund,  for  at  vi  her,  ufor- 
styrrede af  andet,  kan  tilbringe  vor  Tid  med  Ad- 
spredelse og  Selskabelighed.  Nej,  dette  Samfund  er 
ikke  grundet  for  vor  Bekvemmeligheds  Skyld.  Det 
er  ikke  først  og  fremmest  af  Hensyn  til  os  selv, 
men  af  Hensyn  til  Menneskeheden,  vi  arbejder  og 
virker.  „Hypatia"  er  Eksemplet,  Lyset,  der  skal 
skinne  stedse  klarere,  indtil  Verden  ligger  aaben- 
bart  i  dets  Glans.  Dette  er  Maalet!  Mens  andre 
strides  om  Theorierne,  fører  vi  dem  ud  i  Virkelig- 
heden.  Dette   er  vor  Ære!    Mine  Venner,   Brødre, 

jeg  opfordrer  Jer  til  med  mig  at  tømme  Glasset 
paa,  at  det  Brodersind,  der  opfylder  os,  de  Idealer, 
der  løfter  os,  maa  vokse  og  styrkes  til  Gavn  for 
Menneskeslægten." 

Alle  klinkede. 

„Det  er  meget  godt,"  sagde  Organisten.  „Men 
vi  behøver  dog  ikke  straks  og  med  det  samme  at 
tage  fat  paa  alt  det  sociale.  Der  staar  skrevet,  at 
en  Arbejder  er  sin  Løn  værd.  Det  er  en  Bemærk- 
ning, som  jeg  altid  har  fundet  træffende.  Lad  os 
puste  lidt.  Hvorfor  skulde  vi  ikke  have  en  Smule 
Adspredelse  og  Selskabelighed?  Deri  er  dog  intet 
forkasteligt." 

„Om  Forladelse,"  sagde  Petersen.  „Men  jeg 
deler  ikke  Deres  Mening.  Hvorledes  er  det  mu- 
ligt, at  man  her  skulde  kunne  hengive  sig  til  Sel- 
skabelighedens Glæder,  saalænge  der  er  Mennesker, 
som  lider  Uret,  Brødre,  som  sukker  i  Mørket  og 
forgæves  spejder  efter  Morgengry!  Hvorledes  er 
det  muligt,  at  vi  skulde  kunne  glemme  vor  Pligt, 
glemme,  at  Tusinder  venter  Befrielse!" 

„Nej,  naturligvis  —  De  misforstaar  mig  ..." 

Petersen  rejste  sig  og  fremtog  fra  et  Skab  en 
stor  Protokol,  indbunden  i  Sort,  som  han  lagde  paa 
Bordet  foran  sig. 

„Hvad  er  det  for  en  Bog,  De  har  der?"  spurgte 
Hubert. 

„Denne  Bog,  mine  Venner,  er  vor  Forhandlings- 
protokol, i  hvilken  vi  vil  indføre,  hvad  vi  ved  hver 
Sammenkomst  drøfter  og  beslutter.  Ved  at  slaa  op 

i  den,  vil  vi  altid  kunne  have  et  Overblik  over 
vort  Arbejde.  Jeg  foreslaar,  at  Amelung  som  den 
mest  skrivekyndige  ansættes  som  Sekretær.  Og  da 
vi  formentlig  vil  komme  til  at  diskutere  mange 
Æmner,  finder  jeg  det  klogt,  at  der  vælges  en 
Ordstyrer.   Hertil  foreslaar  jeg  Hubert." 

„De  glemmer  vist,  at  Hubert  allerede  beklæder 
en  Tillidspost,  nemlig  som  Forvalter  af  vore  Mid- 
ler,"  bemærkede  Amelung. 

„Det  er  sandt.  Og  vi  maa  principielt  være  imod 
at  sammendynge  Æresposter  paa  eet  Sted.  Lad  os 
da  til  Ordstyrer  vælge  vor  Ven  Organist  Vester- 
mann.  Aa,  Phil,  vil  De  tage  den  Klokke,  som  staar 
paa  Hylden  bag  Dem  og  give  Vestermann.  Tak. 
—  De,  Vestermann,  er  altsaa  vor  Ordstyrer  her- 
efter og  har  den  Pligt  at  paase,  at  Diskutionen 
føres  i  en  sømmelig  Tone.  De  har  at  paatale  Ud- 
tryk, som  De  finder  forkastelige,  ligesom  De  og- 
saa  er  berettiget  til  at  standse  Diskutionen  eller 
helt  at  udsætte  den  i  en  vis  Tid.  Deres  Plads 
bliver  midt  for  Bordet  med  Klokken  foran  Dem. 
Sekretæren  sidder  her  med  Protokollen." 

>Jeg  synes  ikke  rigtig  om  dette,"  bemærkede 
Sprællen.  „Alle  disse  Formaliteter  strider  imod — ." 

Organisten  greb  Klokken  og  ringede: 

„Diskutionen  er  udsat  indtil  videre." 

Han  lagde  Klokken  fra  sig  og  skænkede  i 
Glasset. 

„Lad  os  puste  lidt,"   sagde  han. 

Petersen  rejste  sig: 

„Jeg  maa  protestere  — ." 

Organisten  ringede: 

„Man  maa  ikke  protestere  imod  Ordstyreren.  Jeg 
fratager  Dem  Ordet.  Sæt  Dem  ned." 

„Om  Forladelse,"  sagde  Sprælle n.  „Men  jeg 
vil  tillade  mig  at  bemærke,  at  i  et  Samfund,  der 
er  grundlagt  paa  den  anarkistiske  Ide  — ". 

„Ja,"  sagde  Petersen.  „Hvad  skal  vi  i  det  hele 
taget  med  Ordstyrer?" 

„Ganske  vist.  Men  det  var  jo  Deres  Paa- 
fund!" 

Vestermann  ringede  stærkere: 

»J^g  gØi'  opmærksom  paa,  at  Diskutionen  er 
udsat." 

„Hvorledes?"  spurgte  Hubert.  „Er  det  Deres 
Hensigt  ganske  at  forbyde  Diskution?" 

„Aldeles  ikke.  Men  jeg  ønsker  at  ansætte  et 
andet  Spørgsmaal  til  Forhandling.  —  Maa  jeg  spørge: 
Er  der  nogen  af  de  Herrer,  som  spiller  Kort?" 

„Kort!" 

„Javel.  Seksogtreds?  Eller  Sjavs  for  Eksempel? 
Sjavs  er  et  overmaade  interessant  Spil,  forsikrer 
jeg  Dem.  Det  spilles  af  fire,  med  Makkere.  Jeg 
skal  forklare  Dem  Spillet.  Højeste  Matador  er  Klør 
Dame,  derefter  Spar  Dame,  derefter  i  Rækkefølge 
Klør  Knægt,  Spar  Knægt,  Hjærter  Knægt  — ." 

„Undskyld,"  bemærkede  Hubert.  „De  sagde,  at 
De  vilde  ansætte  et  Spørgsmaal  til  Forhandling." 

„Ganske   rigtig.  Jeg  vilde   anmode  Dem   om   at 

diskutere  Spørgsmaalet  om  Anskaffelse  af  et  Spil 
Kort  her  i  Samfundet." 

„Et  Spil   Kort!" 

„Ja,  eller  to.  Eet  bliver  rimeligvis  for  lidt,  og  i 
hvert  Fald  er  det  jo  altid  heldigt  at  have  et  Spil 
i  Reserve.  Spillekort  opslides  nemlig  umaadelig 
hurtigt." 

„Hm,"  sagde  Hubert.  „Jeg  tror,  De  misforstaar 
vore  Hensigter.  Vi  er  ikke  her  forsamlede  for  at 
spille  Kort,  men  fordi  vi  ønsker  praktisk  at  gen- 
nemføre Ideen  om  det  sociale  Broderskab,  sam- 
tidig med  at  vi  overvejer  og  tager  Stilling  til  alle 
Spørgsmaal,  der  berører  dette." 

„Men  Ideen  om  det  sociale  Broderskab  udeluk- 
ker dog  ingenlunde,  at  man  engang  imellem  spiller 
en  Sjavs.  Vi  spiller  selvfølgelig  smaat  —  lave  Ind- 
satser naturligvis.  Som  sagt,  jeg  opfordrer  Dem  til 
at  undersøge  dette  Spørgsmaal." 

„Jeg  foreslaar,  at  vi  forkaster  Forslaget  uden 
Diskussion,"  sagde  Petersen. 

„Hvad  mener  De  om  Dam  og  Domino?"  be- 
mærkede Phil. 

„Dam!"  sagde  Organisten  og  tilkastede  ham  et 
Blik.  „Dam!  og  Domino!  Er  det  ikke  det.  Børnene 
spiller?" 

„Hør  lidt,"  sagde  Hubert.  „Vi  glemmer  een 
Ting:  Vi  glemmer,  at  enhver  her  har  den  fuld- 
komneste Frihed  til  at  gøre  og  lade,  som  det  be- 
hager ham.  Jeg  foreslaar,  at  vi  afviser  Forslaget 
som   „Hypatia"  uvedkommende;  men  hvem,  der  vil, 

er  selvfølgelig  berettiget  til  at  eje  et  Spil  Kort  eller 
flere  og  behøver  ikke  at  spørge  om  Tilladelse." 

„Naturligvis!"  sagde  Sprællen.  „Dette  er  den 
eneste  korrekte  Løsning,  og  al  videre  Tale  er 
overflødig." 

Organisten  ringede: 

„Mine  Venner!"  sagde  han.   „Lad  os  puste  lidt." 


XII 

„Jeg  har  et  Forslag  at  fremsætte,"  sagde  Hu- 
bert. 

„Hvad  drejer  det  sig  om?"  spurgte  Ordstyreren 
og  skænkede  i  sit  Glas. 

„Det  er  med  Hensyn  til  vore  Indtægter." 

„Vel!  Hr.  Hubert  har  Ordet." 

„Undskyld  et  Øjeblik,"  sagde  Petersen. 

„Det  er  ikke  Dem,  der  har  Ordet." 

„Kun  en  kort  Bemærkning  — ." 

„Hr.  Hubert  har  Ordet,  siger  jeg!" 

Hubert  rejste  sig: 

„Mine  Venner;  det  Forslag,  jeg  ønsker  at  frem- 
sætte, angaar,  som  jeg  bemærkede,  vore  Indtægter 
efler  rettere  deres  Anbringelse.  Forholdet,  der  hid- 
til har  været  saaledes,  at  vi  gav  af  vor  Fortjeneste, 
hvad  vi  kunde  afse  til  vort  Formaal,  er  ganske  vist 
aflerede   prisværdigt;   men   saalænge   vi   endnu   for 

os  selv  forbeholder  en  vis  Del  af  vore  Indtægter, 
er  Broderskabets  Ide  ikke  fuldbyrdet.  Først,  naar 
alt  bliver  Fælleseje,  d.  v.  s.  naar  vi  frivillig  hver 
for  sig  bringer  vor  hele  Indtægt  til  den  fælles 
Kasse  uden  smaaligt  at  spørge  om,  hvor  stor  en 
Sum  vor  Broder  evner  at  bringe,  først  da  kan  vi 
med  Ret  tale  om,  at  vi  giver  et  Eksempel.  Dette 
er  da  mit  Forslag,  at  vi  herefter  bringer  alt,  hele 
vor  Fortjeneste,  til  Fælleskassen,  som  igen  afholder 
alle  vore  Udgifter  tilsammen.  Hvis  man  nærer  Be- 
tænkeligheder ved  dette,  er  Grunden  den,  at  vi  i 
Virkeligheden  frygter  for  at  realisere  vore  Prin- 
cipper; jeg  beder  Dem  isaafald  undersøge  nøjere 
de  Følelser,  der  bringer  Dem  til  at  tænke  saaledes, 
og  De  vil  erkende,  at  disse  alene  hidrører  fra  Egen- 
kærlighed og  Mangel  paa  Forstaaelse  af,  hvad  der 
tjener  Mennesket  til  Gode.  Det  er  ikke  Formue 
og  Privatejendom,  der  gør  os  lykkelige.  Tværtimod. 
Lykken,  som  for  de  Oprigtige  er  nøje  forbunden 
med  Følelsen  af  Pligt  og  Ansvar,  beror  i  Virkelig- 
heden derpaa,  at  der  er  Overensstemmelse  imellem 
vore  Idealer  og  vore  Handlinger." 

„De  behøver  ikke  at  bruge  alle  disse  Ord, 
kære  Hubert,"  sagde  Petersen.  „Deres  Forslag  er 
ganske  i  den  Aand,  i  hvilken  vi  arbejder,  og  vi 
kan  overhovedet  ikke  undlade  at  tiltræde  det.  Hvis 
De  ikke  havde  forebragt  det,  vilde  jeg  have  gjort 
det." 

„Standpunktet  er  ialtfald  konsekvent,"  bemærkede 
Amelung.   „Jeg  tiltræder  det." 

„Naar  de  alle  tiltræder  det,  gør  jeg  det  samme," 
sagde  Kristian  Phil.  „I  det  hele  taget  tror  jeg,  at 
vi   nu  begynder  at  faa  fat  i  den  rigtige  Ende." 

„Meget  vel.  Det  er  altsaa  afgjort,  at  vi,  lad  os 
sige  hver  fjortende  Dag,  overbringer  vor  hele  Ind- 
tægt til  Hubert,  som  modtager  den  og  paa  vore 
Vegne  fører  Regnskab  over  Indtægter  og  Udgifter." 

„Vent  lidt!"  sagde  Organisten.  „Vent  lidt.  Det 
er  ikke  fordi,  jeg  har  noget  at  indvende  imod  For- 
slaget i  og  for  sig  — ." 

„Om  Forladelse,"  sagde  Petersen.  „Men  jeg  gør 
Dem  opmærksom  paa,  at  De  som  Ordstyrer  ikke 
kan  deltage  i  Diskutionen.  Giv  mig  Klokken,  saa 
vil  jeg  være  Ordstyrer,  mens  De  taler.  —  Hr. 
Vestermann  har  Ordet." 

Vestermann  rejste  sig: 

„Som  sagt,  imod  Forslaget  har  jeg  principielt 
intet  at  indvende;  men  praktisk  tror  jeg,  at  det  vil 
frembyde  Vanskeligheder.  Enhver  af  os  har  jo  dog 
visse  Smaaudgifter,  Bagateller  som  Tobak,  Spor- 
vognspenge  og  lignende,  maaske  ogsaa  visse  deli- 
kate Udgifter,  som  vi  ikke  holder  af  at  gøre  Regn- 
skab for  — ." 

Petersen  ringede: 

„Jeg  paataler  Bemærkningen." 

„Det  er  en  Sag  for  sig.  Jeg  fastholder,  at  — ." 

Petersen  ringede  igen: 

»Jeg  fratager  Dem  Ordet." 

„Det  bryder  jeg  mig  om.  Jeg  fastholder  vedbli- 
vende — ." 

„Det  er  ikke  tilladt  at  fastholde  noget  imod  Ord- 
styrerens Afgørelse." 

„Vel!  Vil  De  give  mig  min   Klokke  tilbage." 
„De   glemmer,    at  jeg  har  frataget  Dem  Ordet." 
„Og  De   glemmer,    at   det    er  mig,   der  er  Ord- 
styrer. " 

„Det  benægter  jeg.  Sæt  Dem  ned." 
„Man  burde  ikke  have  nogen  Ordstyrer  her," 
bemærkede  Organisten  brummende.  „Efter  min  Over- 
bevisning strider  det  imod  vore  Principper.  Jeg 
vil  fremsætte  Forslag  om,  at  vi  afskaffer  den  Be- 
stilling." 

„Det  Forslag  er  jeg  villig  til  at  forebringe," 
sagde  Petersen.  „Mine  Venner,  de  af  Jer,  som 
deler  Hr.  Vestermanns  Opfattelse,  række  Hænderne 
i  Vejret." 

Alle  Hænder  kom  op. 

„Vil  De  lægge  denne  Klokke  hen  i  Skabsskuffen," 
sagde  Petersen  til  Phil.  „Og  De,  Amelung,  vil 
behage  at  tilføre  Protokollen,  at  Hvervet  som  Ord- 
styrer er  ophævet." 


XIII 
„Men  hvorledes  forholder  vi  os  med  Hensyn  til 
de  Smaaudgifter,  som  Vestermann  omtalte?"  spurgte 
Kristian  Phil. 

„Ganske  simpelt,"  svarede  Petersen.  „Da  vi 
hverken  er  Røvere  eller  Tyve,  maa  vi,  hvis  vi 
virkelig  ønsker  at  gennemføre  vort  Program,  have 
Tillid  til  hverandre.  Tilliden  er  Broderkærlighedens 
Væsen.  Enhver  tager  af  Kassen,  hvad  han  har 
Brug  for.  Men  naturligvis  kræver  Hensynet  til 
Regnskabsførelsen,  at  man  gør  Forvalteren  op- 
mærksom derpaa." 

„Er  det  Meningen,  at  Kassen  skal  staa  uaflaaset 
fremme  paa  Bordet?"  spurgte  Phil. 

„Naturligvis  maa  Kassen  være  aflaaset.  Men  en- 
hver af  os  maa  være  i  Besiddelse  af  en  Nøgle, 
som  lukker  op." 

„Det  er  meget  godt,"  sagde  Amelung.  „Men 
Fremgangsmaaden  bør  simplificeres.  I  Stedet  for  at 
gøre  Forvalteren  opmærksom  derpaa,  hvergang  vi 
har  Brug  for  Penge,  maa  det  være  tilstrækkeligt, 
at  vi  i  Kassen  nedlægger  en  Seddel  med  Navns 
Underskrift,  Dato  og  Angivelse  af  den  Sum,  vi  har 
haft  behov." 

„Hvorfor  igrunden  Navns  Underskrift?"  spurgte 
Organisten.  „Den  Slags  Kontrol  synes  mig  over- 
flødig mellem  os.  Naturmennesket,  som  endnu  har 
bevaret  sin  oprindelige  Ufordærvethed  og  er  fjærn 
fra  al  Mistænksomhed,  bruger  ikke  dette.  Vi  bør 
efterligne  ham  deri." 

„Vestermann  har  Ret,"  sagde  Petersen.  „Jeg 
tror,  vi  gør  rigtigt  i  at  vedtage   dette." 

„Ja,"  sagde  Hubert.  „Lad  os  kun  det.  Men  der 
er   noget  andet,   som  jeg  vilde  henlede  Deres  Op- 

mærksomhed  paa.  Vilde  det  ikke  være  hensigts- 
mæssig ved  hver  Maaneds  Begyndelse  at  henlægge 
forskellige  Beløb  til  Anvendelse  i  bestemte  Øje- 
med? Eet  Beløb  til  Afdrag  af  vor  Gæld,  eet  til 
Lokalernes  Vedligeholdelse,  Anskaffelse  af  Skrifter 
o.  s.  v.,  eet  til  Husholdningen,  eet  til  Gaver  til  de 
Fattige." 

„Om  hvilke  Fattige  taler  De?"  spurgte  Vester- 
mann.  „Verden  er  opfyldt  af  Bedragere,  veed  De, 
og  af  Folk,  der  ikke  vil  arbejde." 

„Virkelig!  Men  hvis  der  er  Folk,  som  ikke  vil 
arbejde,  er  det  værst  for  dem  selv.  Og  med  Hen- 
syn til  Bedragerne,  saa  tror  jeg  dog  ikke  uden- 
videre,  at  Verden  er  opfyldt  af  dem.  Forøvrigt  har 
jeg  hverken  talt  om  disse  eller  hine.  Og  det  er 
min  Opfattelse,  at  vi  ogsaa  for  vor  egen  Skyld 
undertiden  bør  hjælpe  med  Penge  og  ikke  lade 
det   være   nok   med  Resolutioner  og  Erklæringer." 

„Resolutioner  og  Erklæringer  udøver  dog  en  mo- 
ralsk Virkning,  idet  de  bringer  Folk  til  at  tænke, 
hvilket,  som  bekendt,  er  det  vigtigste  for  de  Fattige. 
Men  hvorfor  give  dem  Penge?  Vi  er  ikke  be- 
rettigede til  at  ydmyge  nogen,  fordi  han  er  nød- 
lidende. Desuden  ved  vi  alle,  at  Penge  fordærver 
Menneskene,  Kapital  ødelægger  Samfundet.  Hvis 
der  ikke  gaves  Penge,  gaves  der  heller  ikke  Fattig- 
dom. Og  jo  flere  Penge,  des  større  Fattigdom! 
Giv  aldrig  den  Fattige  Penge,  thi  De  forøger  der- 
ved hans  Elendighed." 

„Jeg  haaber  dog,   at  De,   naar  vi  alle  er  enige, 

ikke  vil  modsætte  Dem  Sagen.  Læg  De  kun  for 
engangs  Skyld  Deres  Theori  tilside  og  indrøm,  at 
et  Otteøres-Franskbrød  smager  godt,  naar  man  er 
sulten.  Og  det  smager  lige  godt,  enten  den  Sultne 
er  en  af  dem,  der  ikke  vil  arbejde,  en  Bedrager, 
eller  et  honnet  Menneske." 

Organisten  drak  sit  Glas  ud  og  svarte  ikke. 


XIV 

„Har  vi  flere  Æmner  at  forhandle  i  Aften?" 
spurgte  Amelung. 

„De  er  maaske  søvnig,"  sagde  Vestermann. 

„Jeg  nægter  ikke,  at  mine  Øjne  begynder  at 
svie.  Klokken  er  over  et." 

„Aa,  hvad  vil  det  sige!  Jeg  har  mange  Gange 
siddet  oppe  den  hele  Nat  og  har  gaaet  lige  hen 
i  Kirken  og  spillet  Orgel  til  Morgengudstjenesten. 
Under  saadanne  Omstændigheder  præluderer  jeg 
altid  med  en  ganske  overordentlig  Fantasi." 

„Det  er  muligt.  Imidlertid  henstiller  jeg,  at  vi 
begiver  os  til  Ro." 

„Om  Forladelse,"  sagde  Petersen.  „Men  det  fore- 
kommer mig,  at  vi  ikke  bør  afslutte  vort  første  Møde 
i  „Hypatia"  foruden  at  vedtage  en  Tilkendegivelse, 
en  Resolution  — ." 

„Nej,  det  behøves  ikke,"  sagde  Hubert. 

„Vi  kunde  ialtfald  vedtage  en  Protest,"  bemær- 
kede Amelung. 

„Hvorfor?  I  hvad   Hensigt?" 

„Jeg  forstaar  ikke  Deres  Spørgsmaal,  min  Ven. 
Hvorfor  skulde  vi  ikke  protestere?  Er  dette  ikke 
netop  vor  Opgave?  Jeg  forsikrer  Dem:  den  Dag, 
da  der  ikke  længere  er  noget  at  protestere  imod, 
er  det  nye  Samfund  ruineret.  Det  gaar  ikke  an  at 
udelade  Protesten." 

„Men  hvad  vil  De,  vi  skal  protestere  imod?" 

„Aa,  Kære;  der  er  jo  tusinde  Ting!  Hvad  mener 
De  for  Eksempel  om  Prygleloven,  for  at  nævne 
noget,  som  ligger  nærmest!" 

„Nej,"  sagde  Petersen.  „Efter  min  Mening  er 
Prygleloven  et  altfor  underordnet  Fænomen,  til  at 
vi  allerede  den  første  Aften  bør  spilde  en  Protest 
paa  den.  Det  er  andre  og  større  Ting,  som  i  dette 
Øjeblik  beskæftiger  Verden.  Jeg  tænker  paa  Be- 
givenhederne i  St.  Petersborg." 

„Jeg  foragter  Pobodonesjef,"  sagde  Amelung. 
„Og  jeg  hader  Kosakkerne." 

Petersen  tog  et  Papir  frem  og  satte  sig  til  at 
skrive. 

„Hør  her,"  sagde  han  og  læste: 


Stifterne  af  „Hypatia",  forsamlede  den  første  Mødeaften 
udtaler  følgende: 

Vi  protesterer  imod  Regeringen  i  St.  Petersborg, 
imod  Czaren  og  hans  Embedsmænd,  først  af  alle 
imod  Pobodonosjef,  den  hellige  Synodes  Øverste! 

Vi  dadler  og  misbilliger  Selvherskermagten  og  alle 
dens  Redskaber:  Censor,  Deportation,  Masakre  og 
enhver  Voldshandling! 

Vi  fordømmer  Krigens  Fortsættelse  som  unyttig  og 
skadelig! 

Sluttelig  protesterer  vi  imod  enhver,  der  støtter 
og  opretholder  det  nuværende  Regimente! 

„Det  er  meget  godt,"  sagde  Vestermann  aner- 
kendende.  „Kort  og  tydelig!" 

„Men  hvad  skal  vi  med  den  Protest?"  spurgte 
Hubert. 

„Og  saaledes  spørger  De?  Indser  De  da  ikke, 
at  Hovedsagen  er,  at  vi  i  det  hele  taget  udtaler 
os  —  at  vi  protesterer?  Dette  er  det  væsentlige, 
og  alt  andet  af  underordnet  Betydning.  Foreløbig 
kan  vi  jo  opbevare  vore  Protester  til  en  senere 
Lejlighed." 

„Vi  burde  anskaffe  en  Mappe  til  at  opbevare 
dem  i,"   bemærkede  Organisten. 

„De  siger  noget!  En  stor  og  rummelig  Læder- 
mappe med  paatrykt  forgyldt  Indskrift:  Pro- 
tester, dikterede  i  „Hypatia".  Mappen  bør 
være  inddelt  i  fire  Rum,  saaledes:  Protester  mod 
fremmede  Regeringer  i  Almindelighed  —  Protester 
mod  fremmede  Regeringer  i  særlige  Tilfælde  — 
Protester  mod  vor  egen  Regering  i  Almindelighed 
—  Protester  mod  vor  egen  Regering  i  særlige  Til- 
fælde." 

„Der  burde  være  endnu  et  Rum  til  Opraab,  Er- 
klæringer og  lignende,"   sagde  Organisten. 

„Nej,  dertil  maa  vi  have  en  anden  Mappe.  Det 
skal  jeg  nok  besørge  altsammen." 

„Klokken  er  to,"  bemærkede  Amelung.  „Jeg  til- 
lader mig  at  foreslaa,  at  vi  hæver  Mødet." 

„Javist.  Vil  De  oplæse,  hvad  De  har  tilført 
Protokollen." 

Amelung  lagde  Pennen  fra  sig  og  læste: 


Den  syvende  December  1904,  Aften,  afholdtes 
første  Møde  i  det  nye  Samfund   „Hypatia". 

Efter  at  Aron  Petersen  havde  budt  Velkom- 
men og  udtalt  Haabet  om,  at  „Hypatia"s  Ide- 
aler maatte  vokse  til  Gavn  for  Menneskeheden, 
foretoges  Valg  af  Sekretær  og  Ordstyrer.  Til 
at  varetage  det  første  Hverv  valgtes  Journalist 
V.  B.  Amelung,  til  det  sidste  Organist  Vester- 
mann. 

Punkt  I.  Ordstyreren  fremsætter  Forslag 
om  Anskaffelse  af  Spillekort.  —  Afvises  som 
„Hypatia"   uvedkommende. 

Punkt  II.  H.  Hubert  fremsætter  Forslag 
om,  at  al  Indtægt  tilfalder  „Hypatia"  ubeskaa- 
ren.  —  Vedtoges. 

Punkt  III.  Ordstyrerhværvet  ophæves. 

Punkt  IV.  Forslag  angaaende  Henlæggelse 
af  andel  af  Indtægterne  i  bestemte  Øjemed. 
—  Vedtoges. 

Punkt    V.    Forslag,    ifølge    hvilket    ethvert 

Medlem  har  Ret  til  at  tage  af  Kassen,  hvad  han 
behøver,  imod  at  han  vedlægger  skriftlig  Til- 
staaelse  (uden  Navns  Underskrift)  for  Beløbet. 
—  Vedtoges. 

Punkt  VI.  Protest  mod  Regeringen  i  Rus- 
land, mod  Czaren,  Embedsmændene,  Selv- 
herskermagten og  Krigens  Fortsættelse,  samt 
mod  enhver,  der  støtter  Reaktionen.  —  Ved- 
toges med  Akklamation. 

Punkt  VII.  Forslag  angaaende  Anskaffelse 
af  Mapper  til  Opbevaring  af  Protester  og  Er- 
klæringer. —  Vedtoges. 

Mødet  hævet. 

V.  B.  Amelung. 

„Ned   med   Tyrannerne!"    raabte   Organisten    og 
løftede  Glasset.  „De  leve!" 


XV 

Den  første  Aften,  da  Indtægterne  blev  indbetalt, 
bragte  Amelung  og  Petersen  hver  firsindstyve  Kro- 
ner, Kristian  Phil  treds,  Hubert  fem  og  halvfjers,  og 
Organisten  treogtredive  Kroner  og  treogtredive  Øre, 
ialt  tre  hundrede  otteogtyve  Kroner  og  treogtredive 
Øre,  som  Hubert  modtog. 

Petersen,    som    var  bedt  ud   den   samme   Aften 

rejste  sig  straks,  da  han  havde  spist  og  gik  efter 
at  have  udtaget  en  mindre  Sum  og  vedlagt  Kvit- 
tering derfor. 

Ogsaa  Vestermann,  der  skulde  assistere  ved  en 
Kirkekoncert  etsteds  ude  paa  Vesterbro,  bød  kort 
efter  Farvel  og  forsvandt. 

Amelung,  som  allerede  havde  fremtaget  Proto- 
kollen, lagde  den  igen  tilside  og  satte  sig  til  at 
læse.  Hubert  havde  ligeledes  faaet  fat  i  en  Bog, 
som  han  var  meget  fordybet  i. 

Kristian  Phil  sad  og  trommede  med  Fingrene 
paa  Bordkanten.  Han  rømmede  sig  et  Par  Gange 
højt. 

Hubert  løftede  Hovedet: 

„Hvad  vil  De,  min  Ven?" 

Phil  støttede  Armene  paa  Bordet  og  saa'  op  i 
Loftet  med  en  bekymret  Mine. 

„Jeg  tror,"  sagde  han,  „at  vi  her  er  noget  for 
tilbøjelige  til  udenvidere  at  tænke  godt  om   Folk." 

„Hvorledes  mener  De?" 

„De  husker  Spækhøkeren,  som  vi  betalte  to  hun- 
drede Kroner  for  at  flytte  ud?  Han  har  nu  Butik 
herhenne  i  Gaden,  og  jeg  hørte  forleden,  at  han 
allerede  havde  lejet  Butikken,  endnu  førend  vi 
havde  talt  med  ham." 

„Det  vil  sige,  at  han  allerede  dengang  havde 
bestemt  at  ville  flytte  herfra,  og  de  Penge,  vi  gav 
ham,  kunde  vi  have  sparet." 

„Netop." 

Hubert  tav. 

„Jeg  omtaler  det  kun,  for  at  vi  kan  lære  at  være 
lidt  mere  forsigtige  herefter.  Det  er  sletikke  saa 
meget  forkert,  hvad  vor  Ven  Vestermann  bemær- 
kede, at  Verden  er  opfyldt  af  Bedragere.  Men  jeg 
er  rigtignok  tilbøjelig  til  at  tro,  at  han  selv  er  en 
af  dem." 

Sprællen  lagde  Bogen  fra  sig  og  saa'  op. 

„Det  er  ikke  rigtigt  af  Dem,"  sagde  Hubert, 
„at  tale  saaledes  om  en  Broder,  især  naar  han  ikke 
er  tilstede." 

„Naa,"  bemærkede  Amelung.  „Man  kan  dog  tale 
om  Tingene.  Og  jeg  tilstaar,  at  jeg  i  den  Sag  har 
omtrent  samme  Mening  som  Phil.  Der  siges,  at 
han  studerer  Henry  Georges;  men  jeg  har  endnu 
ikke  med  et  eneste  Ord  hørt  ham  hentyde  dertil. 
Jeg  tror  ikke  rigtig  paa  dette  med  Georges.  Hvad 
siger  De,  Phil?" 

»Jeg  siger  ingenting.  Jeg  sidder  og  tænker  paa, 
om  en  Organist  i  Løbet  af  fjorten  Dage  virkelig 
ikke  skulde  kunne  fortjene  mere  end  et  Par  og 
tredive  Kroner." 

„Har  De  undersøgt,  hvormeget  han  tog  af  Kas- 
sen i  Aften?" 

„Nej.  Hvorfor!" 

,.De  burde  gøre  det,"  sagde  Amelung. 

„Naar  De  ønsker  det,  saa  — .  Men  hvis  De 
virkelig  nærer  nogen  som  helst  Mistro,  haaber  jeg, 
De  vil  blive  beskæmmet." 

Han  aabnede  Pengekassen: 

Edv.  Søderberg:    Hypatia.  6 

„Her  er  en  Seddel.  Det  er  Petersens  Skrift. 
Fem   Kroner.  Og  her  Vestermanns  —  Hm  ..." 

„Hvormeget?" 

„Halvtreds." 

„Ører  eller  Kroner?" 

„Nej,   Kroner!   Kroner!" 

„Aa,  det  er  formodentlig  Deres  Spøg,"  sagde 
Amelung. 

„Hm,"  sagde  Phil.  „Jeg  vil  sige  Dem  noget, 
Hubert:  Jeg  tror  ikke,  dette  svarer  Regning  i 
Længden." 

„Naa,  hvorfor  skal  vi  straks  tro  det  værste? 
Maaske  har  Manden  Gæld,  som  han  først  maa  have 
fra  Haanden,  og  i  saa  Fald  — ." 

„Naturligvis,"  sagde  Amelung.  „Men  det  tror  De 
jo  ikke  selv.  Og  De  vil  dog  vistnok  indrømme,  at 
der  ingen  Mening  er  i,  at  vi  her  betaler  hans  Ud- 
gifter, naar  han  bruger  halvtres  Kroner  alene  til  de 
delikate." 

„Nej,"  sagde  Phil.  „Det  er  ikke  i  Overensstem- 
melse med  Programmet." 

Hubert,  hvis  Sovekammer  stødte  op  til  Orga- 
nistens, laa  den  Nat  længe  vaagen  og  lyttede  efter, 
om  han  skulde  komme  hjem.  Men  det  blev  Morgen, 
uden  at  Vestermann  kom,  og  heller  ikke  i  Løbet 
af  Dagen  lod  han  sig  se. 

XVI 

„Der  maa  være  tilstødt  ham  en  Ulykke,"  sagde 
Petersen,  da  de  om  Aftenen  sad  samlede  i  Fælles- 
stuen. 

„Passiar!"  sagde  Spræl  len.  „Sandheden  er  den, 
at  hvis  vi  ikke  skiller  os  af  med  ham,  vil  han 
prostituere  os  i  Bund  og  Grund.  Det  er  godt  nok 
at  være  menneskekærlig,  men  vi  er  ikke  af  den 
Grund  forpligtede  til  at  ødelægge  vort  Forehavende. 
—  Jeg  begriber  ikke,  hvorledes  det  kunde  falde 
Dem  ind,  Petersen,  at  indføre  ham  her." 

»Jeg  traf  ham  i  Diskusionsklubben  og  fik  det 
Indtryk,  at  han  var  stærkt  interesseret  for  de  sociale 
Spørgsmaal.  Jeg  kan  heller  ikke  tro  andet,  end  at 
hans  Fraværelse  er  velbegrundet." 

„Der  kommer  nogen!"  sagde  Phil. 

Døren  blev  i  det  samme  aabnet,  og  den  længe 
Savnede  viste  sig  paa  Tærskelen.  Han  blev  staa- 
ende  der  et  Øjeblik  og  saa'  frem. 

„Godaften,  mine  Venner,"  sagde  han  og  hilste 
med  store  Armbevægelser. 

Saa  vendte  han  sig: 

„Kom  kun  ind,  Amalie!" 

En  ung  Dame  kom  tilsyne  derhenne.  Damen  var 
klædt  i  en  lang,  lys  Kaabe  og  havde  en  Hat,  der 
gik  ud  i  en  Spids  foran  Ansigtet,  mens  den  bagtil 
var  opkrammet  i  en  stor  Skygge,  som  var  beklædt 
med  højrøde  Tøjroser.  Forresten  var  der  Stænk  af 
Gadesnavs  højt  opover  den  lyse  Kaabe. 

Hun  stod  der  og  saa'  sig  om. 

„Naa,  Tak  for  Sæben,"  sagde  hun.  „Jeg  tror, 
Gud  hjælpe  mig,  det  er  en  Bedesal,  jeg  er  kom- 
men ind  i!" 

„Hvem  er  den  Dame?"  spurgte  Petersen  og 
rejste  sig. 

„Det  er  en  meget  god  Pige,"  sagde  Vestermann. 
„Hun  hedder  Amalie  Kuchbeiner  og  bor  i  Lande- 
mærket Nummer  tolv  — ." 

„Det  er  her  ikke  Tale  om.  Men  De  ved,  at 
ifølge  vore  Vedtægter  har  Kvinder  ikke  Adgang  til 
„Hypatia". 

„Jaja.  Tag  den  nu  med  Ro.  Amalie  er  ikke  no- 
gen almindelig  Kvinde.  Hun  interesserer  sig  lige- 
som vi  for  sociale  Spørgsmaal." 

„Det  er  muligt.  Men  i  ethvert  Tilfælde  anmoder 
vi  Dem  om  at  faa  hende  bort." 

„Hvad  er  det,  han  siger!"  sagde  Frøknen.  „Det 
er  den  stiveste!  Maa  vi  ikke  være  her!" 

Vestermann  stod  og  saa'  frem  for  sig,  og  Ud- 
trykket i  hans  Ansigt  viste,  at  han  overvejede  noget 
vanskeligt  og  anstrængte  sig  for  at  komme  tilbunds 
i  Sagen. 

Pludselig  vendte  han  sig  til  Damen: 

„Skrub  af!"  sagde  han.  „Vil  du  se,  du  kommer 
afsted." 

Og  han  gik  hen  og  aabnede  Døren: 

„Væk,  siger  jeg!  Det  manglede  bare  ..." 

Frøknen  betragtede  ham  et  Øjeblik,  saa  trak  hun 

sig  hen  til  Døren  og  forsvandt,  idet  hun  til  Afsked 
sagde  noget,  som  man  ikke  kan  nedskrive. 

Vestermann  lukkede  Døren  efter  hende  og  gik 
hen  og  satte  sig  ved  Bordet.  Han  var  lidt  rød  i 
Ansigtet,  og  han  nikkede,  som  om  han  i  Tankerne 
bifaldt  et  eller  andet,  hvis  Rigtighed  han  maatte 
erkende. 

„Hvad  drejer  Diskussionen  sig  om?"  spurgte  han. 

„Aa,"  sagde  Amelung.  „Man  har  lige  nu  fore- 
bragt et  Forslag  om,  at  Organist  Vestermann  burde 
bringes  til  Sengs." 

„Jasaa.   Er  Forslaget  vedtaget?" 

„Med  alle  Stemmer." 

„Det  er  meget  godt.  Men  hvor  skal  vi  lægge 
ham?" 

„Vi  havde  tænkt  at  lægge  ham  i  Deres  Seng," 
sagde  Phil. 

„Det  er  uforskammet.  Jeg  vil  have  Nattero  og 
Plads  til  at  vende  mig.  Vil  De  tilføre  Protokollen 
min  Protest  ..." 

—  En  halv  Time  senere  var  Organisten  trods 
sin  Protest  bragt  til  Sengs,  og  de  fire  øvrige  Stif- 
tere sad  anstrængte  og  udhvilede  sig  omkring 
Bordet. 

„Dette  er  en  meget  ubehagelig  Historie,"  sagde 
Amelung.  „Jeg  forsikrer  Dem:  jeg  er,  som  om  jeg 
var  mørbanket." 

„Ja,"  sagde  Phil.  „Jeg  har  endnu  ganske  ondt 
i  Armene." 

„Jeg  antager,   vi    er  nødt  til  at  ekskludere  ham 

efter  dette,"  bemærkede  Petersen.  „Hvis  det  ikke 
sker,  er  jeg  bange  for,  at  vi  inden  ret  længe  kom- 
mer til  at  slaa  af  paa  vore  Idealer." 

„Jeg  vil  dog  foreslaa,  at  vi  betænker  os  der- 
paa,"  sagde  Hubert.  „Lad  os  ikke  handle  i  Over- 
ilelse. Det  er  ganske  sandt,  at  vi  har  Grund  til  at 
føle  os  mistrøstige,  og  vi  kan  ikke  skjule  for  os 
selv,  at  vor  Ven  Organisten  næppe  synes  at  være 
opfyldt  af  de  Grundsætninger,  vi  her  anser  for  de 
rette.  Men  han  vil  sikkert  fortryde  sin  Opførsel  og 
efterhaanden  faa  Øjnene  op  for  Sandheden.  Jeg 
vilde  ønske,  at  vi,  i  Stedet  for  at  kaste  med  Sten, 
kunde  hjælpe  ham  dertil." 

Der  var  nogen,  som  bankede  paa  Døren. 

„Kom  ind!" 

En  stor,  svær  Mand  i  Slobrok  og  Tøfler  traadte 
frem  henne  i  Døraabningen.  Det  var  Justitsraad 
Jespersen,  som  havde  Lejlighed  paa  første  Sal  oven- 
over „Hypatia".  Han  var  ildrød  i  Ansigtet  af  Sinds- 
bevægelse. 

„Hvad  Fanden  er  det  for  en  Komedie,  man  hol- 
der hernede!"  begyndte  han.  „Kan  vi  snart  faa  Ro 
her  i  Huset?  Siden  De  har  lavet  denne  forbandede 
Forening,  eller  hvad  det  skal  kaldes,  er  her  ikke 
til  at  være  for  ordentlige  Folk.  Det  vil  jeg  sige 
Dem:  hvis  De  ikke  holder  Dem  paa  Maatten,  skal 
Politiet  blive  hentet!  Er  De  med?  Med  det  samme 
vil  jeg  meddele  Dem,  at  jeg  fraflytter  min  Lejlig- 
hed til  April.  Jeg  har  faaet  nok  af  Deres  Ballader. 
At  De  ved  det!" 

„Vil  De  ikke  komme  indenfor?"  spurgte  Hubert. 

„Nej,  jeg  vil  ikke!  Jeg  har  nu  sagt,  hvad  jeg 
vilde,  og  jeg  antager.  De  har  forstaaet  mig.  Ellers 
skal  De  komme  til  det!" 

Han  gik  og  smækkede  Døren  i  efter  sig. 

„Der  er  ikke  andet  for,"  sagde  Amelung.  „Vi 
bliver  alligevel  nødt  til  at  skille  os  af  med  Orga- 
nisten." 

„Det  er  det  værste,  at  Justitsraaden  sagde  Lejlig- 
heden op.  Jeg  vil  haabe,  det  maa  lykkes  os  at  faa 
en  anden  Lejer,"  sagde  Hubert,  „thi  vi  kan  ikke 
godt  undvære  Lejeindtægten.  —  Jeg  har  igrunden 
mest  Lyst  til  at  gaa  op  og  bede  ham  blive." 

„Hvad  tænker  De  paa!"  udbrød  Petersen.  „Skulde 
virkelig  vi  komme  og  bede  om  Forladelse  hos  en 
saadan  Person,  der  ovenikøbet  er  Justitsraad?  Det 
er  ikke  Deres  Mening!  Jeg  foreslaar,  at  vi  ufor- 
tøvet affatter  en  Erklæring,  en  Protest  imod  alt, 
hvad  der  hedder  Rang  og  Titler,  som  kun  tjener 
til  at  fordumme  Menneskene." 

„Ja,  gør  De  det,"  sagde  Hubert.  „Imidlertid  vil 
jeg  nu  gaa  ind  og  lægge  mig.  Godnat,  mine 
Venner  ..." 

XVII 

De  første  Dage  derefter  lod  Organisten  sig  kun 
se  ved  Maaltiderne  og  tog  ikke  Del  i  Samtalerne. 
Om  Aftenen  undskyldte  han  sig  med  Hovedping 
og  trak  sig  tidlig  tilbage  til  sit  Kammen. 

Det  var  tydelig,  at  han  fortrød,  hvad  der  var 
hændt,  og  skammede  sig  derover. 

Imidlertid  genvandt  han  snart  sin  Sindsligevægt, 
men  han  vedblev  at  være  i  fortrædeligt  Lune,  irri- 
tabel og  ret  uomgængelig.  Det  var  næsten,  som 
om  han  følte  sig  fornærmet  over,  at  man  tillod  sig 
at  synes  mindre  godt  om  hans  Opførsel.  Ved  de 
aftenlige  Diskussioner  opponerede  han  principmæssig, 
og  ethvert  Standpunkt  syntes  ham  forkastelig.  Han 
plejede  at  ende  med  en  Beklagelse  over,  at  man, 
i  Stedet  for  at  drage  ud  i  Urskoven,  havde  svigtet 
de  oprindelige  Idealer  og  slaaet  sig  til  Taals  her- 
hjemme. 

Under  disse  Omstændigheder  begyndte  Stem- 
ningen i  det  nye  Samfund  efterhaanden  at  blive 
noget  trykket.  Det  var,  som  om  Vestermanns  onde 
Lune  smittede,  og  alt,  hvad  der  hændte,  gav  An- 
ledning til  Bebrejdelser  og  Beskyldninger.  Hubert 
søgte  til  enhver  Tid  at  stifte  Fred,  men  hans  Be- 
stræbelser i  den  Henseende  var  oftest  forgæves. 

„Hvorfor  faar  man  ikke  her  en  Bajer  til  Ma- 
den?" spurgte  Organisten  en  Dag  ved  Middags- 
bordet. 

„Aa,"   sagde  Amelung.    „Man   kan   vel  spise  sin 

Middagsmad  uden  at  drikke  01  til.  Alle  Læger  er 
enige  om,  at  Vand  er  meget  sundere." 

„Her  er  ikke  Tale  om,  hvad  man  kan  eller  ej. 
Vand  smager  mig  ikke.  Jeg  sætter  Pris  paa  en 
Bajer  til  min  Mad,  og  jeg  kunde  ønske,  man  vilde 
vise  mig  den  Hensynsfuldhed  at  rette  sig  efter 
mig." 

„Naa,  da  er  De  dog  ikke  selv  meget  hensyns- 
fuld." 

„Hvad  mener  De?" 

„For  at  nævne  et  Eksempel:  Undertiden  naar 
jeg  kommer  hjem  om  Dagen  og  ønsker  at  hvile 
en  Timestid,  skriger  Deres  Kanariefugl  saadan  op 
derinde,  at  det  er  mig  umuligt  at  falde  i  Søvn." 

„Dagen  er  skabt  til  Arbejde  og  ikke  til  Søvn. 
Det  er  meget  værre,  at  jeg  om  Natten  ikke  kan 
faa  Blund  i  Øjnene,  fordi  Kattene  i  Gaarden  giver 
Elskovsserenader.  Det  er  Deres  Skyld,  thi  De  ka- 
ster Levninger  fra  Maaltidet  ud  af  Vinduet,  og 
holder  dem  paa  den  Maade  til  her." 

„De  skulde  prøve  at  kaste  Deres  Kanariefugl  ud 
af  Vinduet." 

„Man  kaster  ikke  ægte  Harzer-Kanariefugle  ud 
af  Vinduet.  Forresten  finder  jeg  det  ogsaa  højst 
urigtig  at  kaste  Fødemidlerne  ud." 

„Virkelig.  Men  naar  man  tre  Dage  i  Træk  har 
faaet  Labskovs  til  Middag,  kan  man  saamænd  und- 
være en  Smule  til  Kattene." 

„Tre  Dage  i  Træk!"  sagde  Phil.  „Det  er  jo  ikke 
sandt!" 

„Er  det  maaske  ikke  Labskovs,  De  serverer  os 
i  Dag?  Og  fik  vi  ikke  det  samme  baade  i  Gaar 
og  i   Forgaars?" 

„Igaar  fik  De  Bankekød,  og  i  Forgaars  Bøf  og 
Risengrød." 

„Det  overrasker  mig  at  høre.  Men  det  maa  da 
formodentlig  ligge  i  Tillavningen,  antager  jeg. 
Rimeligvis  tilbereder  De  alle  Retter  efter  en  og 
samme  Opskrift." 

„Har  De  mere  at  indvende?" 

„Deres  Kaffe  smager  ikke  godt.  De  bruger  for- 
meget Løvetand." 

„Saa  vil  jeg  anbefale  Dem  selv  at  lave  Deres 
Kaffe  herefter.  løvrigt  burde  De  næppe  tale  om, 
at  jeg  bruger  formeget  af  nogen  Slags.  De  bruger 
to  Gange  saa  tykt  Smør  paa  Brødet,  som  nogen 
af  os;  De  er  den  første  til  at  aabne  Sardindaasen, 
og  De  tager  altid  af  det  dyreste  Paalæg.  Hvor- 
ledes vilde  det  gaa  Dem,  hvis  De  i  Urskoven 
skulde  leve  alene  af  Kokosnødder  og  Krakmandler! 
De  burde  betænke,  at  en  tarvelig  og  nøjsom  Leve- 
maade  ikke  alene  er  det  heldigste  for  Sundheden, 
men  tillige  det  bedst  stemmende  med  vore  Theo- 
rier,  som  fornægter  Overdaadighed." 

„Forleden  Dag  maatte  jeg  vente  en  Time,  før 
jeg  fik  min  Middagsmad." 

„Det  er  det,  jeg  siger:  De  gør  altfor  meget  ud 
af  Mad  og  Drikke.  Mad  og  Drikke  er  materielle 
Spørgsmaal,   som   man  ikke  bør  lægge  Vægt  paa." 

„Jeg  tror,  det  vilde  gaa  bedre,  hvis  vi  bestemte 
os  til  at  antage  en  Husholderske." 

„Man  skulde  virkelig  forsøge.  Jeg  er  ialtfald 
snart  ked  af  at  staa  paa  Pinde  her  til  enhver 
Tid." 

„Jeg  kender  en  flink  og  paalidelig  Dame,  som 
jeg  vil  anbefale,"   sagde  Organisten. 

„Naa,  er  det  hende  med  Sæben?"  spurgte 
Petersen. 

»Jeg  ved  ikke,  hvad  De  sigter  til;  og  jeg  bryder 
mig  heller  ikke  om  at  vide  det.  Ganske  vist  er 
det  i  al  Almindelighed  min  Overbevisning,  at  Fruen- 
timmer er  Pøbel,  men  jeg  er  dog  ikke  blind  for, 
at  der  gives  Undtagelser.  Overhovedet  er  det  min 
Mening,  at  man  bør  være  overbærende." 

„Ja,  især  overfor  Undtagelserne,"  sagde  Ame- 
lung  ondskabsfuldt. 

Organisten  lod,  som  om  han  ikke  hørte.  Han 
var  ifærd  med  at  skære  en  Skive  Ost  til  sit 
Smørrebrød. 

„Jeg  ønsker  i  Aften  at  foreslaa  Vedtagelsen  af 
en  Resolution,"  sagde  han.  „Resolutionen  angaar 
netop  Spørgsmaalet,  vi  her  har  berørt.  Den  er  en 
Protest  imod  den  moderne  Kvindebevægelse,  som 
jeg  finder  forkastelig,  fordi  den  lærer  Kvinden,  at 
hun  har  andre  og  vigtigere  Opgaver  end  den,  der 
foreligger  i  Hjemmet." 

„Æmnet  er  os  maaske  noget  uvedkommende," 
bemærkede  Hubert. 

„Det  indser  jeg  ikke.  I  ethvert  Tilfælde  er  vi 
dog  forpligtede  til  at  angive  vor  Stilling." 

„Har  De  allerede  gjort  Udkast  til  Deres  Resolu- 
tion?" spurgte  Petersen. 

Vestermann  tog  et  Stykke  Papir  frem  fra  Bryst- 
lommen. 

„Kun  nogle  Tanker,"  sagde  han.  „Nu  skal  De 
høre." 

Og  han  læste: 

I  Hjemmet  har  enhver  sand  Kvinde  sin 
egentlige  Opgave  .  .  . 

I  det  samme  blev  Døren  aabnet,  og  der  kom  en 
Kone  ind. 

Denne  Kone  var  tarvelig  klædt,  og  ved  Haan- 
den  holdt  hun  et  Barn,  en  Purk  paa  fire,  fem  Aar. 

Organisten  satte  Osten,  som  han  endnu  sad  med, 
fra  sig,  og  dukkede  ned  under  Bordet  formodentlig 
for  at  søge  efter  noget,  han  havde  tabt.  Det  maatte 
imidlertid  have  forstukket  sig  et  eller  andet  Steds, 
thi  han  var  meget  længe  om  at  finde  det. 


XVIII 

„Hvem   vil  De   tale  med?"   spurgte  Hubert  og 
gik  hen  til  Konen. 

Hun  stod  lidt  og  saa'  sig  om.  Pludselig  styrtede 

hun  hen  til  det  nærmeste  Vindue  og  tog  fat  i  Gar- 
dinet, som  hang  der.  Hun  holdt  det  op  foran  sig 
og  betragtede  det  opmærksomt.  Med  et  Ryk  rev 
hun  det  hele  ned. 

„Naa,  her  finder  jeg  mine  Gardiner!"  sagde 
hun.  „Det  er  ikke  nok,  at  man  trækker  min  Mand 
fra  Kone  og  Børn,  men  man  lader  ham  ovenikøbet 
plyndre  Hjemmet,  for  at  De  her  kan  have  det  be- 
hageligt. Jo,  det  vil  jeg  nok  sige!" 

„Deres  Mand  — ?" 

„Min  Mand,  ja!  Og  mine  Gardiner!  Men  nu 
kan  De  bare  vente  lidt!" 

I  det  samme  fik  hun  Øje  paa  Stolen,  i  hvilken 
Hubert  havde  siddet.  Og  som  en  Tiger  kastede 
hun  sig  over  den. 

„Se,  se!  Naa,  saadan!  Aa,  du  gode  Gud,  hvor 
det  er  skammeligt!" 

Og  hun  begyndte  at  græde. 

„Men  —  min  gode  Kone  ..." 

„Ja,  jeg  skal  give  Dem  gode  Kone!  Jeg  skal 
give  Dem  ..." 

„Hvad  bestiller  De  dernede?"  spurgte  Amelung 
og  puffede  til  Organisten. 

„Jeg  —  jeg  — .  For  Pokker!  saa  hold  dog 
Mund!" 

„Hvis  det  er  Resolutionen,  De  søger  efter,  saa 
vil  jeg  oplyse  Dem  om,  at  den  ligger  paa  Bordet," 
bemærkede  Phil. 

„De  behøver  ikke  at  raabe  saa  højt,"  sagde 
Vestermann.   „Jeg  er  ikke  døv." 

Og  han  dukkede  sig  over  Papirerne  og  syntes 
meget  fordybet,  mens  han  med  en  Blyant  gjorde 
Notitser  i   Resolutionen. 

Konen  holdt  pludselig  op  med  at  græde  og  gik 
nogle  Skridt  frem.  Hun  støttede  Armene  mod  Bor- 
det og  bøjede  langsomt  Overkroppen  forover;  hen- 
des Fingre  bevægede  sig,  som  om  de  var  bestrøet 
med  Kløpulver. 

Petersen,  som  sad  nærmest,  rykkede  i  en  Hast 
til  Siden. 

Organisten  saa'  op  et  Øjeblik. 

„Forstyr  mig  ikke,"   sagde  han  adspredt. 

Konen  bøjede  sig  stadig  længere  og  længere 
frem  over  Bordet. 

„Naa!"  sagde  hun.   „Naa;  naa  ..." 

Kristian  Phil  flyttede  sig  lidt  bort. 

„Hvad  bestiller  du  der?"   spurgte  hun. 

Der  var  noget  i  hendes  Stemme,  der  tydede  paa 
Forventning,  en  uudsigelig  Fornøjelse. 

„Jeg  udarbejder  en  Protest." 

„En  Protest.  Virkelig!" 

Organisten  saa'  op  med  et  blidt  bebrejdende 
Blik. 

I  det  samme  løftede  Konen  Armen.  Den  faldt 
som  en  Kran.  Der  lød  et  Klask,  et  Knald  i  Luften, 
og  Medstifteren  af  det  nye  Samfund  snurrede  rundt 
og  forsvandt. 

„Aahaa!  Vent  bare  lidt,  min  Ven!  Vent  lidt, 
siger  jeg  ..." 

Hun  blev  pludselig  ganske  ustyrlig,   aldeles  vild. 

Hun  rev  Overtøjet  af  sig,  greb  en  Kniv  paa  Bor- 
det og  skreg,  at  hun  vilde  myrde  dem  allesammen. 
Organisten  løb  omkring  Bordet,  idet  han  spærrede 
Vejen  efter  sig  med  Stole,  som  han  væltede;  hans 
Mund  var  fuld  af  Blod,  han  prustede  og  spyttede 
og  raabte,  at  han  protesterede  imod  enhver  Volds- 
handling. Det  lille  Barn  henne  ved  Døren  græd 
højt. 

Pludselig  kastede  Konen  Kniven  fra  sig,  faldt 
ned  i  en  Stol  og  begyndte  at  snøfte  højt  og  ustand- 
seligt. 

Vestermann  var  i  eet  Spring  ude  af  Døren. 

„Dette  er  en  højst  ubehagelig  Historie,"  sagde 
Sprællen  og  kom  frem  fra  en  Krog.  „Hvad  skal 
vi  nu  gøre?" 

„Vi  maa  selvfølgelig  først  og  fremmest  overlade 
hende  de  Ting,  som  tilhører  hende,"  sagde  Hubert. 
„Og  da  hun  synes  at  være  meget  ulykkelig,  fore- 
slaar  jeg,  at  vi  giver  hende  en  lille  Sum  Penge, 
hvilken  hun  kan  betragte  som  Leje  for  sine  Ejen- 
dele i  den  Tid." 

„Lad  os  det,"  sagde  Petersen.  „Lad  os  give 
hende  de  tre  og  tredive  Kroner,  som  er  hendes 
Mands  Indskud.  Naar  vi  saa  desuden  sørger  for, 
at  de  Ting,  som  han  har  frataget  hende,  bliver 
bragt  til  hendes  Bopæl,  maa  Sagen  dermed  være 
afgjort.  Det  er  en  Selvfølge,  at  Organist  Vester- 
mann ikke  længere  er  Medlem  af  „Hypatia"  og 
ikke  vil  blive  taalt  her  herefter." 

„Naturligvis,"    sagde    Hubert.    „Naar    en    Mand 

viser  sig  som  en  Pjalt  overfor  dem,  der  staar  ham 
nærmest,  vil  han  ogsaa  være  det  overfor  andre, 
og  det  er  ganske  sikkert  haabløst  at  tænke  paa  at 
indprænte  ham  Grundsætninger,  som  han  er  ude 
af  Stand  til  at  begribe." 

Hubert  tog  af  Kassen  tre  og  tredive  Kroner, 
som  han  gav  Konen.  Hun  tørrede  Øjnene  og  gik 
taknemmelig  bort. 

„Det  har  været  en  lærerig  Dag,"  sagde  Petersen. 
„Lad  os  herefter  være  enige  om  ikke  udenvidere 
at  tro  for  godt  om  Menneskene.  Det  kan  ikke 
nytte  at  nægte  det:  der  er  Personer  til,  som  synes 
uden  al  Samvittighed.  Jeg  tror,  at  der  kun  behøves 
en  eneste  saadan  for  ganske  at  forstyrre  og  for- 
hindre selv  de  ædleste  Bestræbelser." 

„Ja,"  sagde  Hubert.  „Herefter  haaber  jeg  rigtig- 
nok, at  Fred  og  Fordragelighed  maa  vende  tilbage, 
saaledes  at  vi  her  i  Samdrægtighed  alene  kan  be- 
skæftige os  med  de  Opgaver,  som  ligger  for." 

I  et  samme  gik  Døren  op,  og  Justitsraad  Jesper- 
sen viste  sig  paa  Tærskelen. 

„Nu  kan  det  Fanden  gale  mig  være  tilstrække- 
ligt," brølede  han.  „Jeg  underretter  Dem  herved 
om,  at  baade  jeg  og  Fru  Hansen  flytter  herfra 
imorgen  den  Dag!  Saa  kan  De  for  min  Skyld  holde 
Balfaldera,  saa  meget  De  lyster!  Men  min  Husleje 
vil  jeg  have  tilbagebetalt!" 

„Om  Forladelse,"  sagde  Hubert.  „Hvis  De  vil 
være  saa  venlig  at  tage  Plads,  saa  skal  jeg  for- 
klare Dem  — ." 

«Jeg  siger,  vi  flytter  herfra  imorgen,  og  jeg  giver 
Fanden  i  Deres  Forklaringer!" 

„Naa,"  sagde  Petersen.  „Men  vi  tør  maaske  bede 
Dem  vente  et  Øjeblik  og  høre,  hvad  vi  har  at  med- 
dele Dem." 

Han  gik  hen  og  trak  Skuffen  ud,  hvori  Map- 
perne laa,  og  kom  tilbage  med  et  Papir. 

„Vil  De  gøre  Nar  af  mig!" 

„Aldeles  ikke.  Men  jeg  ønsker  at  gøre  Dem  be- 
kendt med  et  Manifest,  vedtaget  i  „Hypatia",  som 
ogsaa  angaar  Dem  i  Deres  Egenskab  af  Justits- 
raad.  Vær  saa  venlig  at  være  opmærksom  et 
Øjeblik,  mens  jeg  læser.  Altsaa:  DeterenKends- 
gærning,  som  ikke  behøves  at  kommen- 
teres, at  Rang  og  Titler  fordummer  Menne- 
skene .  .  ." 

„Faar  jeg  mine  Penge,  eller  faar  jeg  dem  ikke!" 

„Rang  og  Titler  fremavler  hos  alle  Stæn- 
der Hovmod  og  Indbildskhed,  de  gør  Men- 
neskene selviske,  frastødende,  ubehagelige 
og  naragtige  .  .  ." 

„Mine  Penge!" 

„Det  er  tillige  en  uomtvistelig  Sandhed,  at 
kun  saadanne  Mennesker,  hvis  Enfoldighed 
er  større  end  deres  Selvkritik,  eller  som 
uden  Idealer  henlever  deres  Liv  i  Hyste- 
riets og  Barnagtighedens  Regioner,  kunne 
føle  en  Tilfredsstillelse  ved  disse  Tegn  paa 
indbildte  Fortrin  .  .  ." 

Justitsraaden  eksploderede  i  et  Kvælningsanfald. 

Edv.  Søderberg:    Hypatia.  7 

Han  styrtede  ud  og  knaldede  Døren  i  efter  sig, 
saa  det  sang  i   Luften. 

„Det  er  en  udmærket  Protest,"  sagde  Petersen 
og  lagde  Aktstykket  tilbage  i  Mappen.  „Forhaabent- 
lig  indrømmer  De  nu,  Hubert,  at  vore  Protester 
sletikke  er  saa  overflødige,  som  De  hidtil  har 
ment.  I  det  hele  taget  tror  jeg,  at  det  er  godt  at 
have  sin  Mening  færdig  ved  Haanden  ved  enhver 
Lejlighed." 

„Jeg  tænker  paa,"  sagde  Hubert,  „at  hvis  virke- 
lig Justitsraaden  og  Fru  Hansen  gør  Alvor  af  at 
flytte  en  af  Dagene,  vil  det  for  os  betyde  et  Leje- 
tab af  to  hundrede  og  halvtreds  Kroner  Kvartalet. 
Og  jeg  er  bange  for,  at  det  ikke  nytter  at  prote- 
stere, naar  de  for  Retten  henviser  til,  at  de  ikke 
kan  faa  Ro  her." 

„Det  skal  De  ikke  bryde  Dem  om,"  sagde 
Petersen.  „Vi  faar  nok  andre  Lejere  i  deres  Sted. 
Overhovedet  forekommer  det  mig,  at  De  har  for 
mange  Betænkeligheder,  kære  Ven.  Det  bedrøver 
mig,  thi  det  synes  at  antyde,  at  De  ikke  er  aldeles 
sikker  paa,  at  den  gode  Sag  nok  skal  sejre  ved 
sin  egen  Magt.  Men  naar  De  tager  dette  saa  nøje, 
hvorfor  forlanger  De  saa  ikke  Huslejen  af  Jørgen- 
sens paa  tredje  Sal?  De  Mennesker  skylder  dog 
for  flere  Maaneder." 

„Jørgensens  er  Fattigfolk.  De  kan  ikke  betale, 
og  vi  kan  ikke  forsvare  at  jage  dem  ud.  Tag  over 
Hovedet  skal  Mennesker  dog  have." 

„Det  glæder  mig  at  høre  Dem  tale  saaledes.  Jeg 
er  fuldstændig  enig  med  Dem." 

„Jeg  formoder,  at  denne  Sag  er  uddebateret  og 
gør  Dem  derfor  opmærksom  paa,  at  jeg  har  et 
Forslag  at  fremsætte,"  sagde  Spræl  len.  „Kort  og 
godt:  Burde  vi  ikke  se  os  om  efter  en  Kvinde  til 
at  føre  Hus  for  os?  Jeg  mener  det  alvorligt  og 
skal  tillade  mig  at  fremføre,  hvad  der  taler  til 
Gunst  for  Forslaget.  For  det  første  synes  vor  Ven 
Phil  jo  ikke  utilbøjelig  til  at  opgive  Husførelsen, 
hvad  jeg  forøvrigt  ikke  fortænker  ham  i.  For  det 
andet  kan  kun  en  Kvinde  skabe  den  Hygge,  som 
gør,  at  man  føler  sig  hjemme.  For  det  tredje  fore- 
falder der  i  ethvert  Hus  adskilligt,  som  Mænd  ikke 
kan  udføre  til  Fuldkommenhed.  For  det  fjerde 
endelig  har  vi  jo  nu  Organistens  Værelse  staaende 
ledigt  og  kan  tilbyde  Damen  som  Privatbolig." 

„Jeg  er  ganske  af  Deres  Mening,"  sagde  Peter- 
sen. „Kun  i  Omgang  med  Kvinden  udvikles  Man- 
dens Fortrin.  Men  naar  De  udtaler,  at  vi  kan  til- 
byde den  Paagældende  en  Privatbolig,  tager  De 
fejl.  I   „Hypatia"   findes  ingen  Privatboliger." 

„Hvad  siger  vor  Ven  Phil  til  dette?"  spurgte 
Hubert. 

»Jeg  siger,  at  hvis  man  tror,  det  vil  gaa  bedre 
med  et  Fruentimmer,  saa  bør  man  virkelig  forsøge. 
Men  jeg  er  rigtignok  bange  for,  at  det  bliver  Be- 
gyndelsen til  Enden." 

„Hvorfor?  Hvad  har  De  imod  Kvinderne?" 

„Aa,  hvis  jeg  skulde  opregne  mine  Indvendinger, 

vilde  jeg  næppe  blive  færdig  før  til  Paaske.  Som 
sagt:  Man  kan  jo  gøre  Forsøget.  I  ethvert  Tilfælde 
raader  jeg  Dem  dog  til  ikke  at  antage  noget  Fruen- 
timmer under  tredsindstyve  Aar." 

„Vi  er  selvfølgelig  ikke  forpligtede  til  at  antage 
den  første  den  bedste,  som  melder  sig.  Helst  skulde 
det  jo  være  en  Kvinde,  der  deler  vore  Interesser 
og  sympatiserer  med  dem." 

Kristian  Phil  fløjtede  sagte. 

„Hvorledes  vil  man  faa  fat  i  en  saadan?"  spurgte 
han. 

„Naa,  for  Eksempel:  ved  at  avertere,"  svarede 
Petersen.  „Hvad  mener  De  om  følgende:  En  fri- 
sindet og  fordomsfri  Kvinde  søges  til  et 
socialt  Fælleshjem.  Vedkommende,  der  vil 
blive  optaget  som  Medlem,  maa  kunne  fore- 
staa  alt  forefaldende  med  Hensyn  til  Hus- 
førelsen." 

„Det  er  meget  godt.  Men  man  burde  angive 
Alderen." 

„Behøves  ikke.  Vi  maa  naturligvis  se  og  tale 
med  vedkommende  Dame  og  kan  derefter  tage  vor 
Bestemmelse." 

„Nu,  ja,"  sagde  Hubert.  „Lad  det  da  blive  der- 
ved. Jeg  foreslaar,  at  vi  overdrager  til  Petersen  og 
Phil  at  ordne  denne  Sag.  Jeg  tror,  de  vil  kunne 
gøre  det  til  Fuldkommenhed  og  saaledes,  at  vi  alle 
bliver  tilfreds." 

XIX 

Otte  Dage  derefter  hentede  Kristian  Phil  i 
Kiosken  paa  Gammeltorv  seks  og  tredive  Breve 
og  Billetter  fra  Damer,  der  ønskede  Pladsen  som 
Husbestyrerinde  i  det  sociale  Fælleshjem. 

„Vil  De  læse  Brevene  op,  saa  vil  jeg  gøre  mine 
Notitser  imens,"  sagde  Petersen,  da  han  og  Phil 
om  Aftenen  sad  sammen  i  dennes  Værelse. 

Kristian  Phil  greb  i  Bunken  og  fik  fat  i  et  Brev 
med  Sørgerand.  Han  brød  det  og  læste: 

Jeg  tillader  mig  herved  at  reflektere  paa 
Deres  Avertissement.  Jeg  er  fyrretyve  Åar  og 
Enke  efter  en  i  enhver  Henseende  hæderlig 
Mand  i  Statens  Tjeneste,  Af  Gemyt  er  jeg  al- 
vorlig og  eftertænksom,  og  jeg  er  venlig  mod 
alle,  hvorfor  jeg  ogsaa  er  meget  afholdt  af  en- 
hvery  der  kender  mig.  Efter  at  jeg  er  blevet 
Enke,  har  jeg  ikke  noget  at  leve  for,  da  jeg 
er  uden  Børn,  men  jeg  kan  paatage  mig  al 
Slags  Madlavning,  og  jeg  er  bekendt  for  min 
Ordenssans,  og  fransk  Vask  og  Strygning  ud- 
fører jeg  til  Fuldkommenhed  .  .  . 

„Hm,"  sagde  Petersen.  „Jeg  tror,  det  er  til- 
strækkelig. Lad  os  se  det  næste." 

Kristian  Phil  tog  et  andet  Brev  og  læste: 

Jeg  drømte  i  Nat,  at  der  skulde  ske  en  For- 
andring i  min  Skæbne,  og  da  jeg  i  Morges 
læste  Deres  Avertissement,  slog  det  mig  som  et 
Lyn  fra  Himlen:  Der  er  din  Livsopgave!  Jeg 
syntes  at  høre  denne  Stemme  saa  tydelig,  og 
da  jeg  bestemt  tror,  det  er  et  Fingerpeg  fra- 
oven  .  .  . 

Phil  krøllede  Papiret  sammen  og  kastede  det  i 
Kulkassen. 

„Dumme  Tøs!"  sagde  han,  „Men  se;  her  er  et 
Brev  i  en  rosenrød  Konvolut!   Lad  os  høre:" 

Kære  Herre! 
Hvis  De  vil  yde  en  ung  og  smuk  Dame  med 
eget  Hjem  et  øjeblikkeligt  Laan  af  tolv  Kroner, 
da    vær    saa    elskværdig    at    indlægge    Billet 
mærket  .  .  . 

Kristian  Phil  sukkede  og  saa'  op  med  et  resig- 
neret Blik. 

„Er  det  ikke  det,  jeg  siger,"  udbrød  han.  „Kvind- 
folk er  Rak.  Enhver  Lejlighed  benytter  de  til  at 
fremme  deres  specielle  Hensigter.  Det  er  meget 
sørgeligt. " 

„Gaa  videre,"   sagde  Petersen. 

„Tror  De,  det  er  til  nogen  Nytte  at  fortsætte?" 

„Naturligvis.  Der  kommer  nok  noget,  som  passer 
os." 

„Jaja.  Lad  os  se.  Hør  her:" 

Undertegnede,  der  for  Tiden  beklæder  Stil- 
lingen som  Husholderske  paa  et  Højskolehjem 
i  Jylland,  tillader  sig  at  henvende  sig  til  Dem 
begrundet  paa  Deres  Avertissement.  Men  jeg 
ønskede  gærne  at  tale  med  Dem,  inden  jeg 
binder  mig,  thi  ved  en  Korrespondance  aftegner 
sig  kun  Lyssiderne,  mens  Skyggesiderne  ikke 
ses.  Og  begge  Dele  findes  i  Livet,  og  man  kan 
ikke  tænke  sig  Livet  uden  dem  begge,  saa  det 
gælder  om  ikke  at  lukke  Øjet  for  Skyggerne, 
thi  Livet  er  ikke  Lys  alene,  som  ogsaa  Digteren 
synger  .  .  . 

Kristian  Phil  lod  Haanden  synke: 
„Vil  De  ikke  hellere  læse,"  sagde  han.  „Saa  vil 
jeg  gøre  Notitser." 

„Nej,  vist  ikke.  Gaa  kun  videre,  min  Ven." 
Phil  greb  i  Bunken  og  læste: 

Da  det  vilde  interessere  mig  meget  at  blive 
Medlem  af  Foreningen,  og  jeg  er  i  høj  Grad 
interesseret  for  Anarkismen,  som  jeg  sværmer 
for.  Jeg  er  temmelig  høj,  mit  Haar  er  gylden- 
gult, og  jeg  har  smalle,  hvide  Hænder  .  .  . 

,Jeg  vil  sige  Dem  noget,"  sagde  Phil  og  rejste 
sig.  „De  maa  ikke  blive  vred;  men  jeg  vil  ikke 
være  med  til  at  gøre  Nar  af  mig  selv.  Du  gode 
Gud!  jeg  har  ganske  ondt  i  Hovedet." 

„De  glemmer,  at  vi  har  paataget  os  at  bringe 

Sagen  i  Orden,  vi  er  forpligtede  og  kan  ikke  nu 
trække  os  tilbage.  Taaimodighed,  min  Ven !  Sæt 
Dem  og  lad  os  tage  fat." 

Det  blev  sent,  inden  de  to  Venner  lagde  det 
sidste  Brev  til  Side.  Resultatet  blev,  at  man  be- 
sluttede skriftlig  at  anmode  tre  af  Damerne  om  at 
give  Møde  næste  Dags  Eftermiddag  for  af  disse  tre 
at  udvælge  den,  hvis  Interesse  maatte  synes  at  gaa 
mest  i  Retning  af  det  sociale. 


XX. 

„Ønsker  De,  at  jeg  skal  tale  med  Fruentim- 
merne, eller  vil  De  hellere  selv?"  spurgte  Phil,  da 
de  Dagen  efter  i  hans  Værelse  afventede  Damernes 
Besøg. 

„Nej,"  sagde  Petersen.  „Før  De  kun  Ordet. 
Imidlertid  finder  jeg  det  rigtigt,  at  vi  forelægger 
vore  Spørgsmaal  efter  en  bestemt  Plan.  Først  maa 
Vedkommende  gøre  Rede  for  sine  Forhold,  opgive 
Alder,  Stilling,  og  dernæst  tænker  jeg,  at  vi  stiller 
visse  Spørgsmaal,  af  hvis  Besvarelse  det  formentlig 
vil  fremgaa,  hvilke  Interesser  og  Sympatier  Da- 
merne er  i  Besiddelse  af.  Jeg  foreslaar  disse  tre 
Spørgsmaal:  Hvorledes  opfatter  De  Theorien  om 
det  sociale  Fællesskab?  Hvad  er  i  al  Almindelig- 
hed Deres  Mening  om  det  menneskelige  Fremskridt 

og  Betingelserne  derfor?  Hvilket  Standpunkt  ind- 
tager De  overfor  Læren  om  Folkenes  Ret  til  ved 
alle  Midler  at  bekæmpe  Undertrykkelsen?" 

„Naa,  det  er  saadan  en  Slags  Eksamen,"  sagde 
Phil. 

„Jeg  tager  denne  Sag  meget  alvorlig,  og  jeg  har 
her  udarbejdet  et  Skema  med  forskellige  Rubriker 
svarende  til  disse  Spørgsmaal.  Mens  De  fører  Kon- 
versationen, sætter  jeg  i  hver  Rubrik  et  Tal,  som 
betegner  en  Karakter,  og  Summa  af  disse  Tal  til- 
sammenlagte udgør  Hovedkarakteren,  der  siger  os, 
hvilken  af  Damerne  vi  bør  foretrække." 

„Det  er  meget  godt.  Vent  et  Øjeblik,  mens  jeg 
skænker  mig  et  Glas  Vand.  Sesaa  — !" 

I  det  samme  bankede  det  paa  Døren,  den  blev 
aabnet,  og  der  kom  en  Dame  ind. 

Hun  var  ganske  lille,  klædt  i  Sort,  og  hendes 
Ansigt  lignede  en  Elfenbenskugle. 

„Vær  saa  venlig  at  tage  Plads,"  sagde  Phil.  „Det 
er  formodentlig  Dem,  der  søger  Pladsen  som  Hus- 
bestyrerinde i  det  sociale  Fælleshjem?" 

»J^)  J6g  vilde  rigtignok  meget  gærne  have  den 
Plads,"  sagde  Damen.  „Jeg  lover  Dem,  at  De  nok 
skal  blive  tilfreds  med  mig.  Alle,  som  har  haft 
noget  med  mig  at  bestille,  har  været  tilfreds  og 
har  altid  anbefalet  mig  til  enhver." 

„Tør  jeg  spørge:  hvad  er  Deres  Navn?" 

„Vilhelmine  Johansen." 

„Deres  Stilling?" 

„Herreskræderinde.  Og  jeg  er  meget  dygtig." 

„Alder?" 

„To  og  treds  Aar." 

„Har  De  det?"  spurgte  Phil  og  vendte  sig  til 
Petersen. 

Denne  nikkede: 

„Gaa  kun  videre." 

„Vær  saa  venlig  at  fortælle  os  noget  om  Deres 
Forhold,"   sagde  Phil  til  Damen.   „De  er  Enke?" 

„Ja.  Og  jeg  maa  meddele  Dem,  min  Herre,  at 
jeg  har  en  Søn,  som  er  Maler." 

„Jasaa!   Hm." 

„Jeg  haaber  rigtignok  ikke,  De  vil  forlange,  jeg 
skal  skille  mig  af  med  min  Søn.  Saa  haardhjærtet 
kan  De  ikke  være." 

„Deres  Søn  er  Maler?" 

„Ja,  han  har  lært  Malerprofessionen,  men  han 
maler  ogsaa  Billeder.  Han  havde  malet  et,  som 
forestillede  St.  Petri  Kirke;  Taarnet  var  bleven  lidt 
skævt,  og  derfor  vilde  de  ikke  tage  det  paa  Ud- 
stillingen. Hvad  synes  De!  Som  sagt,  De  maa  ikke 
forlange,  at  en  Moder  skal  skille  sig  af  med  sin 
Søn.  Han  holder  saa  meget  af  mig,  og  han  har 
malet  mig  af,  men  det  lignede  ikke  rigtig.  Og  tænk 
Dem,  saa  var  han  oppe  hos  en  virkelig  Kunst- 
maler og  bad  ham  male  mit  Portræt,  og  han  kom- 
mer hjem  og  fortæller  mig,  at  Billedet  skal  koste 
fire  hundrede  Kroner,  og  for  de  Penge  skal  jeg 
holde  Kunstmalerens  Tøj  i  Orden  baade  med  Knap- 
per og  Skridtfo'r  og  Stød  forneden  — ." 

Phil  vendte  sig  til  Petersen: 

„Hvad  synes  De?"  spurgte  han. 

„Forelæg  hende  et  af  vore  Spørgsmaal,"  sagde 
Petersen. 

„Meget  vel!  —  Frue,  vil  De  være  saa  venlig  at 
sige  mig:  Hvorledes  opfatter  De  Theorien  om  det 
sociale  Fællesskab?" 

Den  lille  Dame  overvejede  et  Øjeblik. 

„Jo,"  sagde  hun.   „Det  er  vist  meget  godt." 

Kristian  Phil  tav  og  ventede  lidt. 

„Ja  Tak,"  sagde  han  omsider.  „Saa  vil  vi  ikke 
ulejlige  Dem  længer,  og  De  vil  en  af  Dagene  høre 
nærmere  fra  os." 

Damen  kniksede  og  gik. 

„Naa,"  sagde  Petersen.   „Hvad  synes  De?" 

„Det  er  ikke  fordi  jeg  foretrækker  Kvindfolk, 
der  er  unge  og  smukke,"  sagde  Phil.  „Men  et 
Fruentimmer,  som  er  baade  mølædt  og  ormstuk- 
ken, tiltaler  mig  heller  ikke.  —  Naa,  der  har  vi 
Nummer  to!" 

En  høj,  svær  Dame  kom  ind;  hendes  Ansigt 
glinsede  rødt  af  Anstrængelse.  Hun  klaskede  straks 
ned  paa  en  Stol. 

„Det  er  et  dejligt  Vejr  i  Dag,"  sagde  hun.  „Man 
skulde  tro,  det  var  Foraar." 

„Hvad  ønsker  De?"  spurgte  Phil  og  foldede 
Hænderne  i  Skødet. 

„Min  Gud!  Er  det  da  ikke  her,  man  søger  en 
Husbestyrerinde!  Jeg  kommer  for  at  — ". 

„Meget  vel.  Deres  Navn?" 


108 


„Olympia  Aloise  Adrienne  Svendsen,  født  Ras- 
mussen." 

Petersen  dyppede  Pennen. 

„Hvormeget?"  sagde  han.  „Vær  saa  god  at  sige 
det  igen." 

„Hvad  er  Deres  Stilling?"  spurgte  Phil. 

„Jeg  er  Enke   og  bestyrer  Huset  for  min  Søn." 

„Hm.  De  har  en  Søn?" 

„Jeg  antager  ikke,  De  har  noget  imod  det,  da 
han  er  født,  inden  min  Mand  døde.  Jeg  medbringer 
her  forskellige  Attester,  som  jeg  vilde  bede  Dem 
læse.  Her  er  en  fra  Pastor  Vesselmann,  som  er 
ved  Menighedsplejen.  Han  attesterer,  at  jeg  er  flit- 
tig, hæderlig  og  fører  en  moralsk  Vandel.  Jeg  med- 
bringer den,  fordi  jeg  nu  engang  har  faaet  den,  thi 
jeg  lægger  ellers  ingen  Vægt  paa  Pastorens  Ord." 

„De  er  maaske  ikke  religiøs?" 

„Jo,  aajo.  Det  vil  sige:  i  den  senere  Tid  søger 
jeg  at  opnaa  en  højere  Erkendelse." 

„Jasaa.  De  er  maaske  Spiritist?" 

„Smil  ikke,  min  Herre.  Folk  er  saa  tilbøjelige 
til  at  smile.  Jeg  vil  sige  Dem,  at  Spiritismen  er 
en  Videnskab.  Mange  store  Lærde  i  alle  Lande 
eksperimenterer  med  Spiritismen.  Den  giver  For- 
staaelse,  og  den  giver  Glæde.  Min  Datter,  som 
døde  ifjor  —  jeg  har  nemlig  ogsaa  haft  en  Datter, 
min  Herre  —  talte  jeg  med  i  Aftes.  Hun  skriver 
undertiden  til  mig,  og  hun  har  lovet,  næste  Gang 
jeg  ser  hende,  at  lade  sig  fotografere.  De  tror 
maaske   ikke,   at  der  er  Aander  til?   Jeg  forsikrer 


109 


Dem:  min  Skytsaand  er  altid  hos  mig,  og  det  er 
højst  rimelig,  at  Stuen  her  i  Øjeblikket  er  opfyldt 
af  Aander.  De  skulde  læse  en  Bog,  som  hedder: 
Mediernes  Bog  — ." 

„Ja,  ja;  det  vil  jeg  gøre,"  sagde  Phil.  „Und- 
skyld, Frue;  vær  saa  venlig  at  besvare  mig  et 
Spørgsmaal:  Hvad  er  i  al  Almindelighed  Deres 
Mening  om  det  menneskelige  Fremskridt  og  Be- 
tingelserne herfor?" 

„Det  menneskelige  Fremskridt,  min  Herre,  fuld- 
kommes ikke  i  denne  Verden,  der  er  som  en  Drøm 
og  en  Skygge;  først  naar  vi  ifører  os  Astrallege- 
met er  Betingelserne  til  Stede.  Jeg  skal  forklare 
Dem  — ." 

„Om  Forladelse,  Frue;  men  vi  har  netop  i  Øje- 
blikket travlt  og  venter  Besøg.  En  af  Dagene  vil 
vi  tillade  os  at  skrive  til  Dem  og  give  Dem  Be- 
sked." 

„Jeg  er  ganske  blød,"  sagde  Phil,  da  Døren 
lukkede  sig  efter  hende.  „Hun  var  endnu  et  Num- 
mer værre  end  den  første  ..." 

I  det  samme  bankede  det  paa  Døren,  som  blev 
aabnet,  og  en  lille,  ung,  tarvelig  klædt  Pige  traadte 
ind. 

„Træd  nærmere.  Frøken.  Det  er  Dem,  der  søger 
Pladsen  i  det  sociale  Fælleshjem?" 

Den  lille  Pige  nikkede;  hun  satte  sig  paa  Stolen 
og  saa'  sig  om. 

„Sikke  pænt.  De  har  det,"  sagde  hun  og  smilte. 

Kristian  Phil  kunde  godt  lide,  at  hun  smilte; 
det  var  ganske  fornøjeligt,  fandt  han. 

„Hvad  hedder  De?"  spurgte  han. 

„Jeg  hedder  Sofie  Hansen,"  sagde  den  Lille  og 
saa'  stift  paa  ham. 

Kristian  Phil  blev  forlegen.  Han  gav  sig  til  at 
tromme  med  Fingrene  i  Bordet  og  rynkede  Panden. 

„Hvor  gammel  er  De?"  spurgte  han  og  gjorde 
sin  Stemme  et  Par  Toner  dybere. 

„Jeg  bliver  snart  atten  Aar." 

Phil  saa'  til  Siden  og  overvejede  en  Stund. 

„Det  er  kedeligt,"  sagde  han.  „Atten  Aar  er 
en  temmelig  ung  Alder.  —  Hvad  siger  De,  Pe- 
tersen?" 

Petersen  nikkede. 

„En  temmelig  ung  Alder,"  gentog  Phil  tankefuld 
og  rystede  paa  Hovedet. 

„Ja,  det  tænkte  jeg  jo  nok,"  sagde  Pigebarnet 
og  sukkede. 

„Naa,"  sagde  Phil  opmuntrende.  „De  skal  ikke 
straks  tabe  Modet.  Fordi  man  er  ung,  kan  man 
godt  være  klog  og  dygtig." 

„Ja,  det  er  ikke  altid  Alderdommen,  der  har 
Fortrinnet,"  bemærkede  Petersen. 

„Forstaar  De  Dem  paa  at  lave  Mad?"  spurgte 
Phil.  „At  rede  Senge,  tørre  Støv  af  og  holde  Huset 
i  Orden?" 

„Naturligvis.  Ellers  vilde  jeg  ikke  søge  Pladsen." 

„Hvilken  Mad  kan  De  lave?  Kan  De  lave  for- 
loren Skildpadde?" 

„Nej,  det  tror  jeg  ikke." 

„Det  gør  heller  ikke  noget.  Jeg  kan  godt  lide, 
De  er  oprigtig.  Kan  De  stege  en  Bøf?" 

„Ja.  Og  jeg  kan  koge  en  udmærket  Kødsuppe, 
Frikasé,  Ærter,  al  Slags  Grød  og  Fisk.  The,  Kaffe 
og  Chokolade  kan  jeg  ogsaa  lave." 

„Det  er  meget  godt.  Ærter  er  min  Livret.  — 
Jeg  kommer  nu  til  noget  andet.  Hvilke  er  Deres 
Anskuelser  med  Hensyn  til  det  sociale?  Har  De 
tænkt  noget  over  det?" 

„Jeg  har  hørt  Fa'r  sige,  at  Verden  er  meget 
uretfærdig  indrettet,  og  det  synes  jeg  ogsaa  selv." 

Phil  nikkede  bifaldende. 

„Deres  Far,"  sagde  han.   „Lever  Deres  Far?" 

„Nej,  han  er  død  for  flere  Aar  siden.  Min  Mor 
er  ogsaa  død.  Jeg  var  en  Tid  hos  en  Tante,  men 
hun  giftede  sig  sidste  Vinter,  og  saa  var  den  ikke 
længer.  Senere  har  jeg  været  paa  en  Trikotage- 
fabrik, en  Tid  var  jeg  i  en  Mælkeforretning,  og  jeg 
har  ogsaa  gaaet  ud  og  plejet  Syge." 

„Tænk  engang,"  sagde  Phil  til  Petersen.  „Kun 
atten  Aar  og  allerede  saa  kendt  med  Livet!" 

„Jeg  har  ogsaa  optraadt,"  sagde  den  Lille  og 
saa'  op  i  Loftet. 

„Optraadt?  Paa  Theatret?" 

„Nej,  i  „Kisten".  Jeg  var  der  to  Maaneder  og 
gjorde  megen  Lykke." 

„Naa  —  men  det  behagede  Dem  ikke?  De 
vilde  hellere  være  Sygeplejerske?  Det  er  særdeles 
rosværdigt." 

Den  Lille  nikkede. 

„Jeg  ønskede  gærne  at  vide,"  sagde  hun,  „hvilke 
Betingelser  — " 

„Meget  gærne.  Som  vi  oplyste  i  Avertissementet, 
er  det  vedtaget,  at  vor  Husbestyrerinde  skal  være 
Medlem  af  vort  Samfund,  d.  v.  s.  hun  er  i  enhver 
Henseende  vor  ligestillede  og  har  samme  Rettig- 
heder og  samme  Pligter,  som  de  øvrige  Med- 
lemmer." 

„Vær  saa  venlig  at  forklare  mig  Rettighederne." 

„Lad  mig,"  sagde  Petersen  og  lagde  Pennen 
fra  sig. 

„Vore  Rettigheder  er  igrunden  de  samme  som 
vore  Pligter,"  sagde  han.  „De  bestaar  først  og 
fremmest  i  at  give  Eksemplet.  Dette  er  baade  Ret 
og  Pligt.  Som  Medlem  af  det  nye  Samfund  har 
De  Adgang  til  at  deltage  i  vore  Møder,  til  at  tage 
Ordet  i  Diskusionen,  at  vedtage  Protester,  Prokla- 
mationer, Opraab  til  Nationerne  og  lignende." 

„Og  saa?" 

„De  er  fremdeles  berettiget  til  selv  at  danne 
Dem  Deres  egen  Moral  —  at  leve  Livet  som  De 
finder  for  godt  uden  andet  Ansvar  end  det  overfor 
Dem  selv.  Med  andre  Ord:  Ved  Deres  Optagelse 
i  „Hypatia"  hæves  De  fra  det  almene  Standpunkt 
til  det  særlige  —  fra  Autoritetstro  til  Ide." 

„Meget  godt.  Og  saa?" 

„Og  saa!  Nu,  ja;  finder  De  ikke,  at  allerede 
dette  er  meget?" 

„Ganske  vist.  Vil  De  være  saa  god  at  nævne 
mig  mine  Pligter." 

„Pligterne,  har  jeg  sagt  Dem,  er  i  Grunden  de 
samme  som  Rettighederne.  Hvad  jeg  her  har  nævnt 
som  Deres  Ret,  er  paa  samme  Tid  Deres  Pligt." 

„Men  hvor  stor  Løn  modtager  jeg  for  Pligter  og 
Rettigheder  under  eet?" 

„I  et  Samfund,  der  er  baseret  paa  den  fuld- 
komneste Frihed,  og  hvor  alle  er  ligestillede,  vil 
der  ikke  kunne  være  Tale  om  Løn  i  den  Forstand, 
hvori  De  tager  Ordet.  Betegnelsen  Løn  refererer 
sig  til  Tjenester  ydede  for  Fordels  Skyld.  Det  er 
i  Grunden  et  religiøst  Begreb,  hvis  oprindelige 
Grundelementer  er  Frygt,  Selviskhed  og  Beregning. 
Sligt  finder  ikke  Anvendelse  hos  os.  Naar  De  be- 
høver Penge  til  særlige  og  private  Udgifter,,  tager 
De  dem,  som  vi  andre,  af  Kassen." 

„Hvorledes?  Saadan  udenvidere  af  Kassen?" 

„Naturligvis." 

Den  Lille  rejste  sig. 

„Hvornaar  ønsker  De,  jeg  skal  komme?"  sagde 
hun. 

„De  vil  høre  nærmere  fra  os,"  sagde  Petersen. 
„En  af  Dagene,  tænker  jeg." 

„Mange  Tak.  Har  De  noget  imod  at  lade  mig 
se  Lokalerne?" 

„Nu  skal  jeg  vise  Dem  omkring,"  sagde  Phil  og 
rejste  sig.   „Vær  saa  god  at  følge  med." 

De  to  gik;  Petersen  dyppede  Pennen  og  be- 
gyndte at  tælle  sine  Tal  sammen.    Solen  skinnede 

ind  ti!  ham,  Himlen  var  lyseblaa,  han  sad  og  fik 
Foraarsfornemmelser,  skønt  det  var  midt  i  Januar 
Maaned.  Nu  hørte  han  Pigebarnet  le  derinde,  en 
høj,  klingende   Latter. 

Omsider  kom   Phil  tilbage. 

„Naa,"  bemærkede  Petersen.  „Det  var  De  længe 
om." 

„Jeg  har  tænkt,  at  jeg  vil  overlade  hende  mit 
Værelse,"  fortalte  Phil.  „Hun  syntes  bedst  om  det, 
fordi  det  ligger  til  Gaden." 

„De  glemmer,  at  det  ingenlunde  er  afgjort,  at 
det  bliver  hende,  der  faar  Pladsen." 

„Nej  hør!  De  vil  vel  ikke  paastaa,  at  nogen  af 
de  andre  — !" 

„Jeg  ved  ikke.  Jeg  har  endnu  ikke  opgjort  Ske- 
maet. Vi  glemte  forresten  at  stille  hende  de  ved- 
tagne Spørgsmaal.  De  fik  heller  ikke  at  vide,  om 
hun  havde  Børn." 

„Hvor  vil  De  hen!  Hun  er  jo  Uskyldigheden 
selv. " 

„Tror  De?  Men  i  ethvert  Tilfælde  er  der  een 
Omstændighed,  som  er  uheldig  for  hende." 

„Hvad  mener  De?" 

„Naa,  har  De  maaske  ikke  selv  foreslaaet,  at  vi 
ikke  burde  antage  nogen  Kvinde  under  treds  Aar?" 

„Det  indrømmer  jeg.  Men  her  foreligger  noget 
særligt.  Alt  taler  for,  at  vi  vælger  hende.  Hun  er 
tækkelig,  venlig  — ." 

„Ganske  venlig,  ja." 

„Dygtig,  klog,  vant  til  at  bestille  noget  — ." 

„Ret  køn." 

„Lagde  De  Mærke  til  det?  Men  forresten  er 
Grimhed  da  ingen  Fordel,  antager  jeg.  Desuden  — 
desuden:  Hun  staar  ganske  ene;  hvem  ved,  hvor- 
ledes det  vil  gaa  hende,  hvis  vi  ikke  hjælper?  Kan 
De  forsvare  overfor  Deres  Samvittighed,  at  hun 
maaske  skal  gaa  tilbunds?  En  ung  Pige,  som  staar 
ene,  er  omgiven  af  Fristelser  og  Farer.  Vil  De  med 
Idealerne  paa  Læben  rolig  se  til,  at  hun  omkom- 
mer? Jeg  stemmer  for,  at  vi  antager  hende  og 
ingen  somhelst  anden." 

„Naar  De  saa  varmt  taler  hendes  Sag,  vil  jeg 
ikke  modsige  Dem,"  sagde  Petersen.  „Men  det  er 
Synd  for  mit  Skema." 

„Det  er  altsaa  afgjort,  og  vi  skriver  til  hende 
om  at  møde  her  den  første  Februar." 

„Som  De  vil,  min  Ven.  Og  skulde  det  vise  sig, 
at  der  opstaar  Vanskeligheder,  fordi  vi  har  antaget 
en  Kvinde,  som  endnu  ikke  er  fyldt  de  treds,  saa 
er  det  i  alt  Fald  ikke  min  Skyld." 


XXL 

„Jeg  har  en  ubehagelig  Meddelelse  at  gøre  Dem," 
sagde  Hubert,  da  de  Aftenen  efter  sad  sammen. 
„Jeg  har  idag  modtaget  to  Skrivelser,  den  ene  fra 
Justitsraaden,  den  anden  fra  Fru  Hansen.  De  ved, 

de  flyttede  begge  herfra  i  Torsdags.  De  forlanger 
Huslejen,  som  de  har  betalt  forud  til  April,  til- 
bagebetalt under  Henvisning  til,  at  de  paa  Grund 
af  Spektakler  og  Optøjer  i  Ejendommen  har  været 
nødsaget  til  at  flytte  i   Utide." 

„Jeg  antager  ikke,  De  er  saa  naiv  at  tilbage- 
betale disse  Folk  en  eneste  Øre,"   sagde  Spræl  len. 

„Men  i  saa  Fald  vil  man  overgive  Sagen  til  en 
Prokurator,  hvad  der  er  ret  uheldigt.  For  det  første 
bliver  da  vi  formodentlig  nødt  til  ogsaa  at  hen- 
vende os  til  en  saadan,  hvilket  strider  mod  vore 
Principper.  Og  for  det  andet  maa  vi  befrygte,  hvis 
Sagen  skulde  komme  offentlig  frem,  at  man  vil 
give  Klagerne  Ret  og  virkelig  betragte  os  som 
Spektakkelmagere.  Dette  vil  være  højst  uheldigt  for 
vort  hele  Forehavende.  Jeg  ser  derfor  ingen  anden 
Udvej  end  at  tilbagebetale  dem  deres  Penge.  Des- 
uden: disse  Folk  bor  her  jo  virkelig  ikke  længere, 
og  vi  har  ingen  Ret  til  at  afkræve  dem  Husleje 
for  en  Lejlighed,  de  ikke  benytter." 

„Det  er  rigtigt,"  sagde  Petersen.  „Deres  sidste 
Bemærkning  overbeviser  mig.  Vi  maa  betale  dem 
Pengene  tilbage." 

„Vel.  Men  jeg  har  endnu  en  Meddelelse  af  samme 
Slags  at  gøre  Dem.  Det  forhenværende  Medlem  af 
„Hypatia",  Hr.  Organist  Vestermann,  har  gennem 
en  Sagfører  Basse  paa  Vesterbrogade  afkrævet  os 
tre  og  tredive  Kroner  og  tre  og  tredive  Ører,  for- 
uden Renten,  som  han  paastaar  at  have  tilgode 
hos  os." 


117 


„Nu  synes  jeg  Fanden  gale  mig,  det  gaar  for 
vidt!"  sagde  Sprællen. 

„Ja,"  sagde  Petersen.  „Det  er  dog  en  utrolig 
Frækhed!" 

„Dette  er  ikke  alt,"  vedblev  Hubert.  „Foruden 
dette  Beløb,  som  han  forlanger  udbetalt,  er  der 
indløbet  til  os  forskellige  Regninger  fra  Forretnin- 
ger, hvor  han  har  handlet.  Her  er  en  Regning  fra 
en  Vinhandler  Kofoed  paa  seks  Flasker  Jameika 
Rom  og  lige  saa  mange  Flasker  Cognak;  her  er 
en  Regning  fra  „Den  hvide  Flip"  for  fire  Manciet- 
skjorter  og  en  blød  Hat;  her  er  en  fra  Barber 
Schultze  for  fem  og  tyve  Barberbilletter;  her  er 
en  — ." 

„Du  gode  Gud!"  sagde  Petersen.  „Det  er  jo 
ligefrem  Bedrageri!" 

„Jeg  ved  ikke,  hvad  man  tør  kalde  det.  Men  da 
Varerne  er  bestilt,  mens  han  endnu  var  Medlem 
af  „Hypatia",  tvivler  jeg  om,  at  vi  vil  kunne  gøre 
Ansvar  gældende  mod  Manden." 

„Hvad  har  De  foretaget  Dem  i  Anledning  af 
dette?"  spurgte  Phil. 

„Jeg  var  i  Eftermiddags  oppe  hos  Sagfører  Basse 
og  forklarede  ham  Forholdet.  Jeg  meddelte  ham,  at 
vi  allerede  havde  tilbagebetalt  hans  Hustru  de  tre 
og  tredive  Kroner  og  viste  ham  tillige  Organistens 
Kvittering  for  de  halvtredsindstyve  Kroner,  han  tog 
af  Kassen  den  første  Aften.  Med  Hensyn  til  Be- 
løbet, vi  havde  tilbagebetalt  Konen,  erklærede  Sag- 
føreren,   at   man    ikke   kunde   betale  til   den   ene, 

hvad  man  var  den  anden  skyldig.  Og  da  Kvitte- 
ringen, som  jeg  forelagde  ham,  ikke  bar  den  Paa- 
gældendes  Underskrift,  vilde  den  ikke  kunne  gælde 
som  Bevis  for  noget  somhelst.  Hvad  angaar  Reg- 
ningerne, man  har  sendt  os,  saa  har  jeg  betalt  dem, 
da  jeg  ikke  fandt,  der  var  andet  at  gøre." 

„Det  er  en  bedragerisk  Verden,  vi  lever  i," 
sagde  Sprællen.  „Vi  er  omringede  af  Underfun- 
dighed og  Hykleri.  Hvis  vi  et  Øjeblik  skulde  være 
tilbøjelige  til  at  overse  denne  Sandhed,  vil  man 
snarest  skynde  sig  at  minde  os  derom." 

„Denne  Vestermann!"  udbrød  Petersen  forarget. 
„Denne  Organist,  der  som  en  Kirkens  Mand  frem- 
for nogen  burde  hævde  Idealerne.  Men  det  er  det, 
jeg  siger:  Hele  Ortodoxien  vakler;  og  Juraen  støt- 
ter den.  Jeg  foreslaar  en  Protest  imod  Kirken  og 
Juraen  under  eet!" 

„Aa,  De  med  Deres  Protester!"  sagde  Hubert. 
„Det  vilde  være  mere  velbetænkt,  om  vi  gav  os 
til  at  overveje,  hvorledes  vi  skal  komme  over  Ter- 
minen. Jeg  vil  sige  Dem,  mine  Venner,  at  efter 
alle  disse  uforudsete  Udgifter  er  vor  Status  ikke 
den  heldigste,  og  vi  bliver  rimeligvis  nødt  til  at 
optage  Laan  —  saafremt  vi  overhovedet  kan  finde 
nogen,  som  vil  laane  os  noget.  Foreløbig  maa  jeg 
anbefale  den  yderste  Sparsommelighed." 

„Ja,"  sagde  Petersen.  „Vi  maa  alle  indskrænke 
os.  Det  er  nødvendigt.  Den,  der  hidtil  har  røget  ti 
Cigarer  om  Dagen,  bør  fra  nu  af  kun  ryge  fem; 
har   man   før  betalt  ti   Øre   for   Stykket,   bør  man 

herefter  nøjes  med  at  give  seks  Øre.  Man  kan 
meget  godt  faa  en  udmærket  god  Cigar  for  seks 
Øre." 

„Det  har  De  simpelthen  ingen  Forstand  paa," 
sagde  S  præ  11  en.  „En  Cigar  til  seks  brænder  ikke 
godt.  Og  har  man  engang  vænnet  sig  til  kun  at 
ryge  gode  Cigarer,  kan  man  overhovedet  ikke  ar- 
bejde, hvis  man  skal  nøjes  med  ringere  Mærker. 
Desuden  vil  jeg  gøre  Dem  opmærksom  paa,  at  jeg 
kun  undertiden  ryger  indtil  ti  Cigarer  om  Dagen." 

„Det  er  meget  godt,"  sagde  Phil.  „Men  hvad 
vilde  De  gøre,  hvis  De  befandt  Dem  i  Urskoven, 
hvor  man  hverken  kan  faa  bedre  eller  simplere 
Mærker?" 

„De  kommer  altid  med  Deres  Urskov,"  svarede 
Spræl  len.  „Men  vi  befinder  os  her  i  et  kultiveret 
Samfund,  og  det  kan  ikke  nytte,  at  man  stadig 
anvender  Sammenligningen  med  Urskoven.  Naar 
alt  kommer  til  alt  er  Urskoven  ikke  Idealet.  Kul- 
turmennesket stiller  Krav  til  Livet,  som  den  Vilde 
end  ikke  kender.  Fordi  den  Vilde  exempelvis  ikke 
ikke  benytter  Sæbe  og  Haandklæde,  ikke  bruger 
Sennep  til  Maden  og  ikke  gaar  paa  Varieté,  er  vi 
dog  ikke  derfor  forpligtede  til  at  undlade  noget  af 
dette.  Jeg  indrømmer,  at  Sparsommelighed  er  en 
^yd,  og  jeg  er  villig  til  at  underkaste  mig  den, 
naar  det  er  absolut  nødvendigt.  Men  mine  Cigarer 
kan  jeg  ikke  undvære.  Og  det  forekommer  mig, 
at  man  med  Grund   kunde   henvende  sig  til  andre 

end  netop  mig  med  denne  Tale  om  Sparsomme- 
lighed." 

„Hvad  mener  De?"   spurgte  Phil. 

„Naa,  det  er  for  Eksempel  ikke  længere  siden 
end  i  Forgaars,  at  Hubert  kom  herhjem  med  et 
Individ,  som  han  havde  fundet  paa  Gaden,  en 
Gaardsanger,  tror  jeg,  eller  lignende,  hvem  han 
bespiste  og  gav  Penge.  Bør  man  ikke  regne  sligt 
for  Ekstravagance,  naar  Forholdene  er,  som  de  er?" 

„Det  er  ganske  rigtigt,"  sagde  Hubert,  „at  jeg 
kom  hjem  her  med  en  gammel  Mand,  som  jeg 
havde  truffet  paa  Gaden,  segnefærdig  af  Sult  og 
Kulde.  Jeg  gav  ham,  hvad  der  var  bleven  tilovers 
af  Middagsmaden,  og  skænkede  ham  desuden  et 
Par  Skilling,  da  han  gik.  Jeg  antager  ikke,  man 
vil  bebrejde  mig  dette.  Hvis  jeg  havde  handlet, 
som  jeg  burde,  saa  havde  jeg  beholdt  ham  her, 
indtil  han  var  kommen  fuldstændig  til  Kræfter,  og 
jeg  havde  ikke  ladet  ham  gaa,  før  jeg  havde  set, 
om  han  kunde  hjælpe  sig  selv  for  Fremtiden." 

„Men  Mennesket  ligefrem  lugtede  af  Snavs,  hans 
Klædedragt  var  forsømt,  og  jeg  er  vis  paa,  at  han 
ikke  havde  barberet  sig  de  sidste  fjorten  Dage," 
indvendte  Sprællen. 

„Det  er  rigtigt.  Alt  dette  bemærkede  jeg  med 
det  samme,  og  just  derfor  tog  jeg  ham  med  her- 
hjem." 

„De  maa  ikke  misforstaa  mig,  kære  Ven,  som 
om  jeg  ikke  billigede  Deres  Tænkemaade.  Men 
forestil  Dem  Konsekvensen  —  tænk  Dem,   at  Pe- 

tersen,  Kristian  Phil,  De  selv  og  jeg  hver  Aften 
medbragte  alle  de  Fattige  og  forkomne  Mennesker, 
vi  i  Dagens  Løb  traf  paa  Gaderne !  Tænk  Dem  en 
Forsamling  her,  et  Selskab  af  ildelugtende,  pjaltede, 
forsultne  Mandfolk  og  Fruentimmer,  der  bredte  sig 
i  vore  Stole,  spiste  vor  Mad,  røg  Tobak  og  skraaede, 
mens  de  krævede  ind  og  skældte  ud,  og  formo- 
dentlig tilsidst  endog  nægtede  at  forlade  Lokalet, 
saa  vi  maaske  blev  nødt  til  at  rekvirere  Politi  for 
at  sætte  dem  ud  —  alene  at  rekvirere  en  enkelt 
Betjent  koster,  saa  vidt  jeg  ved,  fire  eller  fem 
Kroner ! " 

„Det  er  aldeles  uforsvarligt!"  sagde  Petersen. 
„Man  burde  ikke  betale  Politiet  ekstra.  Overhove- 
det burde  der  ikke  findes  Politi.  Dette  at  ansætte 
visse  Mennesker  til  at  passe  paa  den  hele  øvrige 
Menneskehed,  er  et  ganske  latterligt  Paafund,  imod 
hvilket  jeg  protesterer." 

„Ved  De  hvad,"  sagde  Hubert.  „Jeg  vil  tale, 
som  jeg  tænker:  Jeg  er  undertiden  oprigtig  be- 
kymret for,  at  det  vil  ende  galt  for  os.  Jeg  mener 
dermed  ikke,  at  man  vil  tiltale  eller  fængsle  os. 
Nej,  nej.  Jeg  mener  snarere,  at  der  maaske  vil 
komme  en  Dag,  da  vi  opdager,  at  vi  har  svigtet 
og  forraadt  vore  Idealer,  og  da  vi  foretrække  helt 
igen  at  vende  tilbage  til  det  Samfund,  som  vi  jo 
igrunden  sletikke  har  forladt." 

„Er  De  nu  mismodig  igen,  kære  Hubert,"  sagde 
Petersen.  „Fortæl  os  dog,  hvad  der  bringer  Dem 
til  at  tale  saaledes." 

„Gærne.  Det  er  først  den  Omstændighed,  at  vi 
trods  alle  vore  Forsætter  lever  i  en  bestandig  Splid. 
Vi  er  uenige  om  alt.  Det  er  med  os  akkurat  som 
med  alle  de  andre,  og  jeg  ser  intet  eller  næsten 
intet  til  det  Brodersind,  paa  hvilket  vi  mente  at 
bygge  det  nye  Samfund.  Dernæst:  alt  hvad  vi  fore- 
tager os,  er  Ord,  tomme  Protester,  intetsigende 
Erklæringer.  Vi  arbejder  ikke,  vi  udretter  intet. 
Alt  er,  som  det  var,  og  vi  kunde  for  den  Sags 
Skyld  lige  saa  godt  have  undladt  at  stifte  noget 
nyt  Samfund.  Jeg  giver  Amelung  Ret  i,  at  Ur- 
skoven er  ikke  Idealet;  alligevel  ønsker  jeg  under- 
tiden, at  vi  befandt  os  der." 

„Lad  mig  svare  Dem,"  sagde  Petersen.  „De 
klager  over,  at  vi  er  uenige ;  men  De  overser,  at 
vi  er  Mænd,  vi  er  ikke  Automater.  Kun  Dikta- 
turet kan  tilvejebringe  Enighed,  og  et  saadant  øn- 
sker De  dog  formodentlig  ikke  indført.  —  Der- 
næst vil  De  paastaa,  at  vi  ikke  arbejder,  intet 
udretter.  Men  betænk,  hvor  kort  en  Tid  „Hypatia" 
har  eksisteret!  Og  dog  —  hvormeget  har  vi  ikke 
allerede  nu  udrettet!  Og  vi  har  vakt  Forargelse  — 
—  vore  Lejere  flytter  fra  os,  man  sender  os  Sag- 
førere og  Regninger  paa  Halsen,  man  bedrager  os 
og  bestjæler  os  for  vore  Penge:  Er  det  ingenting? 
Hvad  forlanger  De  mere?  Hvad  mig  angaar,  saa 
finder  jeg,  at  vi  har  Grund  til  at  være  tilfredse. 
Det  er  min  oprigtige  Mening." 

„Ja,"  sagde  Sprællen.  „Og  De  selv,  Hubert, 
har  jo   hele  Tiden   hævdet,   at   vi  ikke  burde  gøre 

Propaganda.  Jeg  tror,  vi  bør  ændre  dette.  Det  er 
godt  at  sætte  sig  store  Maal.  Hvad  nytter  det,  at 
vi  har  de  bedste  Hensigter,  de  ædleste  Bevæg- 
grunde, de  redeligste  Formaal,  naar  ingen  hører 
os.  Vi  maa  forlange  at  blive  hørte.  Kommer  Lejlig- 
heden dertil  ikke  af  sig  selv,  maa  vi  fremtvinge 
den.  Den  Tid,  der  er  gaaet,  har  været  en  Forbe- 
redelsens ;  herefter  vil  vi  handle.  Mine  Venner,  jeg 
har  et  Forslag  at  gøre  Dem." 

„Tal,"  sagde  Petersen.   „Lad  os  høre  Deres  Ide." 

„Som  jeg  har  sagt:  Vi  maa  forlange  at  blive 
hørte.  Mit  Forslag  tilsigter  at  realisere  denne  Tanke. 
Hør  da:  Lad  os  oprette  et  Blad,  lad  os  udgive  en 
Avis,  et  Organ  for  vore  Anskuelser,  en  Røst  i 
Ørkenen,  lad  os  tænde  et  Lys,  der  kan  oplyse 
Mørket,  i  hvilket  Menneskene  famler!" 

„De  har  Ret!  Det  er  en  storslaaet  Ide!"  udbrød 
Petersen.  „At  vi  ikke  har  tænkt  paa  det  før!  Jeg 
beundrer  Dem." 

„Hvorledes  har  De  tænkt  Dem  dette  Blad?" 
spurgte  Hubert.   „Hvor  ofte  skal  det  udgaa?" 

„Foreløbig  engang  om  Maaneden  eller  engang 
hver  fjortende  Dag.  Omkostningerne  vil  ikke  blive 
betydelige.  Første  Nummer  skal  paa  Forsiden  bringe 
„Hypatia"s  Erklæring,  og  inde  i  Bladet  først  et 
Digt  „Morgengry,  Morgenskær",  som  jeg  har  digtet. 
Det  er  et  udmærket  Digt.  Hør  Begyndelsen: 

Morgengry,  Morgenskær  — 
Det  er  Tid,  at  Drømmen  endes, 
det  er  Tid,  at  Kraften  spændes, 
Tid  for  Daad  og  Sværd  og  Spær . . . 

Ikkesandt,  der  er  Appel,  der  er  Fart  og  Klang 
i  Stroferne!  Dernæst  maa  vi  have  en  Redegørelse 
for  Bladets  Formaal  og  en  Opfordring  til  at  støtte 
dette;  endvidere  en  videnskabelig  tilrettelagt  Kri- 
tik af  det  gamle  Samfund,  som  jeg  vil  anmode 
Petersen  om  at  skrive;  derefter  et  eller  andet 
socialt  Virkelighedsbillede,  rent  novellistisk,  og  som 
Dessert  Citater  af  berømte  Mænds  Skrifter,  Fynd- 
sprog og  Aforismer  —  alt  sigtende  til  at  røre,  at 
vække  og  opvække,  at  bringe  Folk  til  at  tænke. 
Dette  er  Bladets  første  Nummer,  hvis  Navn  vist- 
nok bør  være  „Faklen".  Næste  Nummer,  tænker 
jeg,  skulde  først  bringe  — ." 

„Hvormeget  skal  Bladet  koste?"   spurgte  Phil. 

„Fem  og  tyve  Øre." 

„Er  det  ikke  formeget?" 

„Hvor  vil  De  hen!  Husk,  at  vi  selvfølgelig  maa 
betale  saavel  Redaktør  som  Medarbejdere  Honorar 
—  hvilket  jo  forøvrigt  gaar  til  Fælleskassen  sam- 
men med  det  eventuelle  Overskud.  Nej,  fem  og 
tyve  Øre  er  ingenlunde  formeget,  selv  om  vi  faar 
Citaterne  gratis." 

„Det  mener  jeg  ogsaa,"  sagde  Petersen.  „De, 
der  ikke  vil  afse  en  saa  ringe  Sum  paa  deres 
aandelige  Udvikling,  er  det  overhovedet  ikke  værd 
at  regne  med.  Jeg  antager,  at  vi  er  enige  om,  at 
Amelung  bliver  Redaktør." 

„Ja,"  sagde  Amelung.  „Og  De  skal  være  Redak- 
tionssekretær. "    ■ 

„Det  er  altsaa  afgjort!   Aa,   endelig  kommer  da 

Lejligheden,  da  man  skal  høre  os!  Jeg  forsikrer 
Dem:  der  skal  staa  Flammer  omkring  os!  —  Ame- 
lung,  vil  De  tilføre  Protokollen  vor  Beslutning  ..." 


XXII 

Den  første  Februar  1905  —  det  var  en  Tøvejrs- 
dag med  graa  Himmel  —  medførte  to  for  „Hy- 
patia"  og  Menneskeheden  uforglemmelige  Begiven- 
heder. 

Frøken  Sofie  Hansen  blev  optaget  som  Medlem 
og  Husbestyrerinde  i  det  nye  Samfund  —  og 
„Faklen"   udsendte  sit  første  Nummer. 

Det  var  om  Formiddagen,  at  Frøken  Hansen  an- 
kom; hun  bar  i  Haanden  en  lille  Kuffert,  der 
formodentlig  indeholdt  alle  hendes  Ejendele  i  denne 
Verden. 

Kristian  Phil,  som  var  den  eneste,  der  i  Øje- 
blikket var  tilstede,  førte  hende  ind  paa  hendes 
Værelse  og  hjalp  hende  tilrette. 

Hun  var  klædt  i  en  tarvelig  blaa  Kjole  med 
Bluse  af  samme  Stof;  om  Halsen  havde  hun  en 
hvid,  nedfaldende  Lærredskrave,  som  klædte  hende 
fortræffelig.  Hun  stod  og  saa'  sig  om  i  Værelset 
og  sagde,  at  hun  var  forfærdelig  glad  ved  Tanken 
om  at  skulle  bo  her. 

„Der  burde  være  nogle  Skilderier  paa  Væggene," 

bemærkede  Phil.  „Synes  De  ikke?  Jeg  har  et  Par 
Stykker  hængende  inde  paa  mit  Værelse,  som  jeg 
havde  tænkt  at  ville  hænge  op  her;  men  jeg  tænkte 
igen,  at  det  var  bedst  at  spørge  Dem,  om  De  havde 
noget  imod  det." 

„Tak  for  Deres  Venlighed,"  sagde  den  Lille  og 
rakte  ham  Haanden.   „Det  var  pænt  af  Dem." 

De  gik  ind  i  Salen,  og  Phil  forklarede  hende 
alt  og  gav  Besked. 

„Holder  De  Møde  hver  Aften?"  spurgte  hun. 

„Aa  ja;  i  Reglen." 

„Og  det  er  nødvendigt  at  være  tilstede  hver- 
gang?  Naturligvis." 

„Naa;  nødvendigt  —  det  beror  paa,  om  man 
har  Lyst.  Her  er  vi  ikke  forpligtede  i  nogen  Hen- 
seende." 

Hun  stod  og  saa'  sig  om: 

„Hør,  sig  mig,"  sagde  hun.  „Hvor  staar  Kassen, 
Fælleskassen,  som  De  omtalte?" 

„Den  staar  her.  De  vil  i  Aften  faa  overrakt  en 
Nøgle,  som  lukker  op." 

Hun  nikkede. 

„Skal  vi  gaa  ud  i  Køkkenet?"  sagde  hun.  „Det 
er  vist  paa  Tiden  at  sørge  for  Middagsmaden. 
Hvad  er  Deres  Livret?" 

„Aa,"  sagde  Phil  og  blev  ganske  rød  i  Hovedet. 
„Jeg  er  vis  paa,  at  enhver  Ret,  De  tillaver,  vil 
smage  os  alle  storartet." 

«Jeg  tror,  vi  skal  have  Kødsuppe  i  Dag,"  sagde 
den  Lille.    „Det   er   saa  længe  siden,  jeg  fik  Kød- 

suppe,  og  jeg  holder  saa  meget  deraf.  Har  De  Lyst 
til  at  hjælpe  mig  lidt?  Kan  De  skrælle  Kartofler? 
Tag  den  Kniv  og  forsøg." 

Phil  satte  sig  tankefuld.  Han  skulde  egentlig 
have  været  til  Prøve  i  Sangforeningen,  men  det 
faldt  ham  ind,  at  dette  meget  godt  kunde  udsættes 
til  senere. 

Han  tog  en  Kartoffel  op  af  Kurven,  hun  havde 
sat  hen  til  ham,  den  største,  han  kunde  finde,  og 
begyndte  omhyggelig  at  skrælle  den. 

„Har  De  ellers  før  tænkt  noget  over  det  sociale?" 
spurgte  han. 

„O  ja  —  det  vil  sige:  saadan  i  al  Almindelig- 
hed .  .  ." 

„Hm." 

„Jeg  vilde  være  Dem  meget  taknemmelig,  hvis 
De  vilde  oplyse  mig  — ." 

Phil  nikkede. 

„Jeg  kan  godt  lide,  at  De  ønsker  at  sætte  Dem 
ind  i  Sagerne,"  sagde  han.  „Jeg  skal  forsøge  at 
gøre  Dem  begribelig,  hvad  vi  tilsigter.  Det  er  for- 
resten en  længere  Forklaring,  naar  det  skal  gøres 
grundigt. " 

„Kunde  De  ikke  tage  det  i  mindre  Afsnit  —  et 
Kapitel  ad  Gangen?" 

„De  siger  noget.  Hvormange  Kapitler,  synes  De, 
vi  skulde  inddele  det  i?  Tolv  for  Eksempel?  Jeg 
tror,  det  omtrent  vil  komme  til  at  passe." 

„Ja,  ja.  —  Men   hør,    De  er  jo  udmærket  til  at 

skrælle  Kartofler!  Har  De  før  beskæftiget  Dem 
dermed?" 

„Engang  imellem,"  sagde  Phil  og  rødmede  igen. 
„Hvad  jeg  vilde  sige:  Det  er  altsaa  første  Ka- 
pitel, vi  begynder  paa.  Jeg  haaber.  De  maa  for- 
staa  alting  bedre,   naar   vi  bliver  færdige  engang." 

„Det  haaber  jeg  med,"  sagde  den  Lille.  „Hvis 
der  er  noget,  jeg  ikke  forstaar,  maa  De  ikke  blive 
vred,  fordi  jeg  spørger." 

„Naturligvis  ikke.  —  Naa,  for  at  begynde  med 
Begyndelsen:  De  ved,  at  i  det  nuværende  Sam- 
fund er  Menneskene  delt  i  to  Klasser:  Fattige  og 
Rige.  Som  De  maaske  ved,  er  det  en  stor  Be- 
hagelighed at  være  rig,  medens  ingen  bryder  sig 
om  at  være  fattig." 

„Det  er  sandt." 

„De  kan  sige  Dem  selv,  at  man  ikke  er  rig, 
fordi  man  er  bedre  end  den,  der  er  fattig.  Dette 
er  ikke  Grunden.  Det  er  ikke  Godhed,  Menneske- 
kærlighed og  Dyd,  som  betinger  Rigdom,  saa  lidt 
som  det  er  Ondskab,  Egoisme  og  Last,  der  er  Skyld 
i  Fattigdommen.  Deri  ligger  Uretfærdigheden  i  For- 
delingen af  Goderne." 

„Bliv  ved,"  sagde  den  Lille.  „Jeg  forstaar  Dem 
godt." 

„Hvad  jeg  har  sagt  Dem  her,  er  meget  sørge- 
ligt." 

„I  højeste  Grad  sørgeligt." 

„I   Stedet   for,  at  Menneskene  strides  og  raner 

til    sig,    den   ene   fra   den   anden,    burde   de  elske 
hverandre." 

„Ja,  det  vilde  virkelig  være  meget  bedre." 

„Men  saa  længe  Menneskene  endnu  er  opfyldt 
af  Lysten  til  at  berige  sig,  er  det  vanskeligt  at 
bringe  dem  til  at  indse,  at  Kærligheden  er  det 
vigtigste. " 

„Man  burde  lære  dem  at  indse  dette." 

„Netop.  Tænk  Dem,  hvilket  Paradis  Jorden  vilde 
være,  hvis  Menneskene  kom  hverandre  i  Møde  med 
Velvilje,  med  Oprigtighed  og  Tillid.  Det  er  des- 
værre umuligt.  Men  de  faa,  som  er  opfyldt  af 
disse  Ideer,  har  det  dog  i  deres  Magt  at  give 
Eksemplet." 

„Det  maatte  være  herligt  at  kunne  give  Men- 
neskene et  skønt  Eksempel." 

Kristian  Phil  nikkede. 

„Det  er  Deres  oprigtige  Mening?"  spurgte  han. 
„Javist  saa.  Det  vil  glæde  de  andre  at  høre.  Man 
paastaar,  at  Kvinderne  i  Almindelighed  ikke  har 
Interesse  for  det  sociale,  og  jeg  er  tilbøjelig  til  at 
tro  det  samme.  Men  jeg  har  heller  aldrig  tvivlet 
om,  at  der  gives  Undtagelser." 

I  det  samme  blev  Køkkendøren  aabnet,  og  Ame- 
lung  traadte  ind. 

„Hvad  bestiller  De  her,  Phil?" 

„Det  ser  De  jo.  Jeg  skræller  Kartofler.  Og  saa 
forklarer  jeg  Frøknen  vore  Ideer.  Det  er  sandt 
—  maa  jeg  forestille  Dem  vor  Husbestyrerinde, 
Frøken  Sofie  Hansen." 

Edv.  Søderberg:    Hypatia.  9 

Amelung  satte  Lorgnetterne  tilrette.  Han  rakte 
hende  Haanden. 

„Mit  Navn  er  Amelung,"  sagde  han.  „V.  B. 
Amelung.  Jeg  er  Sekretær  i  „Hypatia"  og  Redak- 
tør af  Bladet   „Faklen." 

„Naa,"  sagde  den  Lille.  „Jeg  har  ikke  set  det 
Blad." 

„Det  er  først  udkommen  i  Dag,"  bemærkede 
Amelung  og  tog  et  Eksemplar  frem  af  Brystlommen. 
„Det  er  et  godt  Blad.  Der  staar  et  Digt  deri,  som 
jeg  har  skrevet.  Naar  De  vil  læse  den  Artikel- 
række, som  har  Overskriften:  Maal  og  Midler, 
vil  De  efterhaanden  faa  alt  at  vide  med  Hensyn 
til  Programmet." 

„Det  behøves  ikke,"  sagde  Phil.  „Jeg  har  alle- 
rede aftalt  med  Frøken  Hansen,  at  jeg  skal  sætte 
hende  ind  i  vore  Ideer." 

„Det  er  meget  nemmere  at  læse  dem  i  Bladet," 
svarede  Amelung. 

„Men  det  mundtlige  Foredrag  er  dog  nok  saa 
oplysende." 

„Jasaa;    De  skal   holde  Foredrag   for  Frøknen?" 

„Ja,  det  vil  sige:  Foredrag  og  Foredrag  —  det 
bliver  saadan  lejlighedsvis  ...  i  tolv  Kapitler." 

„Ved  De  hvad,"  sagde  den  Lille.  „Jeg  vil  baade 
læse  Artiklerne  og  høre  Foredrag;  saa  haaber  jeg, 
jeg  maa  lære  endel.  —  Men  vil  De  ikke  sige 
mig,  hvis  De  ved  det,  om  her  findes  flere  Suppe- 
urter end  disse?  For  her  bliver  ikke  nok  til  fem 
Mennesker. " 

„Jeg  tror  ikke,  der  findes  flere,"  sagde  Phil. 

„Saa  maa  jeg  virkelig  afsted  efter  nogle.  — 
Aa,  Hr.  Amelung,  gør  mig  den  Tjeneste  at  holde 
Øje  med  Gryden  saa  længe.  Jeg  skal  straks  være 
her  tilbage." 

Amelung  tog  Sleven  og  stillede  sig  hen  ved 
Komfuret. 

„Frøken  Hansen  er  storartet,"  sagde  han.  „En 
rigtig  Knop!" 

„Naa,  synes  De." 

„Ja,  det  synes  jeg.  Og  jeg  tror,  vi  vil  faa  For- 
nøjelse af  hende." 

Phil  skrællede. 

„Det  kan  ikke  nytte  at  nægte  det,"  vedblev  den 
anden.  „Det  er  en  virkelig  Sandhed,  at  kun  i  Om- 
gang med  Kvinder  udvikles  Mandens  bedste  Egen- 
skaber. Egenskaber  som  Ridderlighed,  Galanteri, 
hensynsfuld  Opmærksomhed  — ." 

wjeg  tror.  De  tager  ganske  fejl  af  Frøknens 
Karakter,"  bemærkede  Phil  og  skrællede  som  ra- 
sende. „Undskyld,  at  jeg  siger  det,  men  Frøken 
Hansen  er  ikke  af  den  Slags  Piger,  som  ynder 
Galanteri.  Hun  er  en  respektabel  Kvinde  og  fra 
Barnsben  vant  til  at  klare  for  sig  selv.  Desuden 
vil  jeg  sige  Dem,  at  eftersom  det  er  mig,  der 
sammen  med  Petersen,  har  antaget  den  unge  Pige 
som  Husbestyrerinde  her,  føler  jeg  mig  paa  en 
Maade  ansvarlig  for  hendes  videre  Udvikling." 

„Paa  hvilken  Maade,  om  jeg  maa  spørge?" 

„Ja,    De   maa   godt   le,   men   det  er  ikke   desto 

mindre  Tilfældet.  Og  forresten  synes  jeg,  De  skulde 
tage  Laaget  af  Gryden  og  passe  paa,  at  Suppen 
ikke  koger  over.  Det  vilde  være  meget  bedre  end 
alle    Deres    galante    Betragtninger    tilsammen  .  .  ." 


XXIII 

„Mine  Venner,"  sagde  Phil,  da  de  om  Aftenen 
sad  sammen  omkring  Bordet.  „Burde  vi  ikke  i  Aften 
drikke  et  Glas  Vin  med  Frøken  Hansen,  som  første 
Gang  er  tilstede  iblandt  os  her?" 

„Jeg  sad  netop  og  tænkte  derpaa,"  sagde  Hu- 
bert; han  hentede  Vinen  og  skænkede  i  Glassene. 

„Det  gaar  vel  ikke  til  Hovedet?"  spurgte  den 
Lille  og  nippede  til  sit  Glas.  „Hvor  det  smager 
dejligt!  Det  er  længe  siden,  nogen  bød  mig  Vin." 

„Vi  bruger  det  ogsaa  kun  ved  særlige  Lejlig- 
heder," sagde  Hubert.  „Drik  De  kun,  naar  det 
smager  Dem.  De  maa  ikke  forestille  Dem,  at  vi 
er  en  Forsamling  af  Gnavpotter,  fordi  vore  Idealer 
er  alvorlige.  En  saadan  Opfattelse  vilde  være  gan- 
ske forkert." 

„Nej,  det  tror  jeg  heller  ikke,"  sagde  den  Lille. 
„Man  har  jo  Lov  til  at  holde  lidt  Sjov,  fordi  man 
har  sine  Idealer;  det  forstaar  sig." 

»Jeg  vil  oplæse  et  Digt  for  Dem,"  sagde  Spræl- 
len  og  greb  i  Lommen. 

„Vi  vil  ikke  høre  Deres  Digt,"  sagde  Petersen. 
„De  har  en  Tilbøjelighed  til  at  lade  Deres  Lys 
skinne,  som  jeg  finder  utiltalende.  I  Virkeligheden 
er  De  ikke  Digter.  Undskyld,  at  jeg  siger  Dem 
min  Mening  i  Oprigtighed." 

„Nej;  naturligvis:  De  vilde  hellere  oplæse  Deres 
Afhandling  om  Fremtidsstaten,  som  De  arbejder 
paa.  Men  jeg  tror,  vi  faldt  i  Søvn,  før  De  blev 
færdig. " 

Den  Lille  bankede  i  Bordet: 

„Lad  os  være  fri  for  det  Vrøvl,"  sagde  hun. 
„Jeg  troede,  vi  var  blevne  enige  om  at  more  os 
lidt  i  Aften.  Det  er  kedeligt,  her  intet  Klaver  er; 
jeg  vilde  ellers  gærne  have  sunget  et  Par  Sange 
for  Dem." 

„Kan  De  ikke  synge  til  Fløjteakkompagnement?" 
spurgte  Phil.  „Jeg  har  en  Fløjte  liggende  inde  paa 
mit  Værelse.  Jeg  spiller  sletikke  saa  daarligt." 

„Det  er  storartet!  Kan  De  den  Melodi:  Hist  i 
Provences  Rosenlund?  Vil  De  spille  den?  saa  skal 
jeg  synge." 

„Noget  socialt,"  sagde  Petersen.  „Helst  noget 
socialt. " 

„Javist." 

Sprællen  skænkede  rundt,  Kristian  Phil  hentede 
Fløjten;  den  Lille  nippede  til  sit  Glas  og  traadte 
ud  paa  Gulvet. 

„Naa,  begynd!"  sagde  hun.   „Nu  kører  jeg." 

Hun   lagde  Hovedet   paa  Siden,   klemte   det  ene 

Øje  sammen  og  gjorde  en  Bevægelse  med  Armen, 
som  om  hun  løftede  en  usynlig  Kjole  op  over  sig. 
Saa  sang  hun: 

Den  Dag  Viplustig  bleV  halvtreds, 
han  gjorde  Regnskab  op  og  sa': 
Fy  føj,  min  Ven,  du  bliver  graa, 
og  dine  Lokker  falder  a'. 
Nu  er  det  Tid  at  se  sig  om 
og  tænke  paa  en  Venneviv, 
en  lille  Ky  s- mi  g- S  n  ut,  ja,  det 
var  naa't  for  dig,  dit  gamle  Liv! 
Upla,  Hupla,  Højsa,  Hej! 
Det  er  li'e  naa't  for  dig! 

Viplustig  viksede  sit  Skæg, 

Han  bandt  sit  Slips  og  strøg  sin  Hat: 

Godmorgen,  smukke  Pigelil, 

her  kommer  jeg  til  dig,  min  Skat. 

Jeg  er  ej  ung,  men  jeg  har  nok 

af  Mønt  til  Rejsen  undervejs  — . 

Hun  knalded  Døren  i  og  lo: 

Aa,  kære  Gamle;  ryg  og  rejs  .  .  . 

Upla,  Hupla,  Højsa,  Hei ! 

Hvad  vil  du  paa  den  Galej ! 

Viplustig  til  en  Enke  gik  —  J 

O  Gud,  hun  bad,  skaf  mig  en  Mand,  " 

ung  eller  gammel,  mager,  fed, 

det  er  det  samme,  det  gaar  an. 

Viplustig  hun  om  Halsen  faldt, 

Og  der  blev  Bryllup  —  Naa,  Lala! 

Den  samme  Nat  han  gik  ombord; 

og  Dagen  efter  røg  han  a'  — 

Upla,  Hupla,  Højsa,  Hej ! 

Gamle  Jas,  Farvel  med  dig! 

„Hm,"  sagde  Hubert. 

Han  sagde  ikke  mere. 

„Jeg  kan  ikke  rigtig  se  det  sociale  i  den  Sang," 
bemærkede  Petersen. 

„Jovist,"  sagde  Phil.  „Sangen  giver  dog  en 
Karakteristik  —  et  Livsbillede.  Hvad  vil  De  mere? 
Det  er  en  udmærket  Sang.  Jeg  vilde  ønske,  jeg 
kunde  den  udenad." 

„Jeg  skal  skrive  den  af  til  Dem,"  sagde  den 
Lille. 

„Mange  Tak.  Jeg  vovede  ikke  at  bede  Dem 
derom." 

„Mine  Venner,"  sagde  Hubert.  „Hvis  der  ikke 
er  noget  særligt,  De  ønsker  at  debatere,  vilde  jeg 
henlede  Opmærksomheden  paa,  at  det  er  Sengetid." 

„Allerede!"   udbrød  den  Lille. 

„Klokken  er  elleve,"  bemærkede  Hubert. 

„Ikke  mere  end  elleve!  Gaar  man  virkelig  her 
i  Seng  Klokken  elleve?" 

„Det  behøver  De  ikke.  Har  De  Lyst  til  at  sidde 
oppe,  saa  er  det  noget.  De  selv  bestemmer.  Her 
er  Bøger  og  Blade,  hvis  De  ønsker  at  læse." 

„Nej  Tak.  Jeg  bryder  mig  ikke  om  at  sidde 
alene.  Saa  foretrækker  jeg  at  sove.  Godnat  alle- 
sammen   ..." 

XXIV 

Da  Kristian  Phil  lidt  efter  sad  paa  Sengekanten 
ifærd  med  at  klæde  sig  af,  bankede  det  paa  Døren, 
og  Hubert  kom  ind. 

Han  satte  sig. 

„Er  De  meget  søvnig,   Phil?"   spurgte  han. 

„Sletikke.  Kom  De  kun  frem  med,  hvad  De  har 
paa  Hjærte." 

Hubert  sad  og  saa'  sig  om  i  Værelset. 

„De  har  foretage!  nogle  Forandringer  herinde," 
bemærkede  han. 

„Hvorledes  —  Naa  ja,  De  mener  maaske  med 
Hensyn  til  Billederne  paa  Væggen?  Jeg  har  hængt 
dem  op  inde  hos  Frøknen.  Jeg  antager,  hun  holder 
af  den  Slags;  og  jeg  selv  bryder  mig  ikke  om 
Billeder;  de  keder  mig." 

„De  havde  ogsaa  endel  Messingtøj  —  og  en 
Figur  paa  Kakkelovnen?" 

„Ja,  som  sagt:  Jeg  sætter  ingen  Pris  paa  Luksus. 
Jeg  tror,  det  er  af  Betydning,  at  man  nægter  sig 
sligt.  Det  er  ialtfald  et  Eksempel,  mener  jeg." 

„Bliv  ikke  vred,  kære  Ven,  men  jeg  tror,  at 
Frøknen  vil  have  vanskeligt  ved  at  forstaa,  at  De 
netop  ønsker  at  give  hende  et  Eksempel  til  Efter- 
følgelse i  Retning  af  tarveligere  Livsvaner." 

„De  har  maaske  Ret,"  sagde  Phil  betænksomt. 
„Kvinder  har  jo  i  det  hele  taget  vanskeligt  ved 
at  opfatte.  —  Hvad  var  det  ellers,  De  vilde  sige 
mig?" 


137 


„Aa,  jeg  vilde  blot  sidde  og  tale  lidt  med  Dem 
om  et  og  andet  —  forresten  ogsaa  om  Frøken 
Hansen." 

„Naa,  jaja.  —  Hm  .  .  .  Synes  De  ikke  om 
hende?" 

„Jeg  har  iagttaget  hende  temmelig  opmærksomt 
i  Aften.  Hun  er  vistnok  en  god  Pige.  Men  hun  er 
ganske  ukultiveret." 

„I  høj  Grad  ukultiveret,  desværre." 

„Lagde  De  Mærke  til  Visen,  hun  sang?" 

„Jeg  rødmede,  forsikrer  jeg  Dem." 

„Det  kunde  man  ikke  se  paa  Dem." 

„Det  er  virkelig  sandt.  Og  jeg  roste  den  kun, 
for  at  Pigebarnet  ikke  skulde  mærke  Uraad  og 
blive  flov.  Det  er  min  Opfattelse,  at  hun  selv  ikke 
forstod  Teksten." 

„Hendes  Mimik  tydede  dog  paa  det  modsatte. 
Bemærkede  De,  at  hun  et  Par  Gange  løftede 
temmelig  højt  op  i  Kjolen?" 

„Nej,  gjorde  hun?" 

„Det  er  umuligt,  at  De  ikke  skulde  have  be- 
mærket det.  Man  kunde  se  hendes  Strømper  om- 
trent til  Knæene." 

„Til  Knæene  —  virkelig!" 

„Hør  nu,  kære  Ven,  jeg  synes,  De  skulde  lade 
være  med  at  spille  saa  uvidende  —  De,  som  var 
saa  overordentlig  interesseret?  Men  lad  os  tale  al- 
vorligt sammen.  De  er  igrunden  den  eneste  her, 
til  hvem  jeg  har  nogen  Fortrolighed.  Hør  nu:  det 
gør  mig  ondt  for  den  unge  Pige.  Hun  har  bestemt 

faaet  en  daarlig  Opdragelse,  hvilket  er  mange 
Gange  værre  end  sletingen.  Vi  bør  hjælpe  hende 
lidt  —  tage  os  lidt  af  hende." 

„Det  vil  jeg  gærne,"   sagde  Phil. 

„Ved  De,   om   hun    har   nogenslags  Interesser?" 

„Jeg  tror,  hun  har  en  vis  Forstaaelse  af  det 
sociale.  Imidlertid  trænger  hun  til,  at  man  oplyser 
hende  om  Principperne.  Jeg  har  tænkt  at  gøre 
dette  —  lejlighedsvis." 

„Jaja;  som  sagt:  Hun  er  en  god  Pige,  igrunden 
brav  og  ufordærvet.  Og  da  hun  er  Medlem  af 
„Hypatia",  har  vi  her  en  vis  Forpligtelse  overfor 
hende." 

„Det  er  ogsaa  min  Mening,"  bemærkede  Phil. 
„De  skal  ikke  være  bange,  kære  Hubert;  jeg  skal 
nok  tage  mig  af  hende,  saavidt  min  Tid  ellers  til- 
lader det." 

Hubert  nikkede:   „Godnat,  Phil.  Og  sov  godt." 


XXV 

„Hvorledes  gaar  det  med  Foredragene,  som  De 
holder  for  Frøken  Hansen?"  spurgte  Amelung  en 
Aften,  da  den  Lille  var  gaaet  et  Ærinde  i  Byen. 

„Jo  Tak,"  svarede  Phil  uden  at  se  op  fra  Avisen. 
„Det  gaar  godt." 

„Finder  De,  at  Frøknen  gør  Fremskridt?" 

„Aaja." 

„Tør  jeg  spørge,  hvorlangt  De  er  naaet  i  Ud- 
viklingen af  vore  Theorier?" 

»Jeg  erindrer  det  ikke  nøjagtig  i  Øjeblikket," 
sagde  Phil,  fordybet  over  Avisen.  „Hvis  jeg  ikke 
tager  fejl,  er  jeg  vistnok  naaet  til  de  franske 
Socialøkonomer,  hvis  Ideer  danner  Grundlag  for 
Kommunismen." 

„Jeg  antager,  at  Frøknen  er  meget  lærenem," 
bemærkede  Amelung. 

„Det  er  hun  virkelig."  Phil  saa'  op,  som  om 
han  pludselig  anede  Uraad.  „Hvorfor  spørger  De 
om  dette?  Hvad  angaar  det  igrunden  Dem?" 

„Naa;  jeg  tænkte,  det  angik  os  alle.  Forresten 
tror  jeg.  De  tager  fejl:  Frøken  Hansen  er  næppe 
saa  interesseret  for  Foredragene,  som  De  gærne 
vil  give  det  Udseende  af." 

„Hvad  mener  De  dermed?" 

„Jeg  mener,  at  det  formodentlig  er  ganske  andet, 
der  interesserer  hende.  Og  jeg  tror  ikke,  at  De 
formaar  at  gribe  synderlig  omformende  ind  i  hen- 
des Tankegang.  De  har  maaske  ikke  anlagt  Deres 
Foredrag  rigtigt.  —  Har  De  set  hendes  nye  Hat?" 

„Synes  De  ikke,  den  klæder  hende?" 

„Den  er  omtrent  en  Alen  i  Diameter.  Fjæren 
derpaa  har  kostet  mindst  fem  og  tyve  Kroner!" 
sagde  Amelung  misbilligende. 

„Hm." 

„Da    hun   kom   her,    var   hun   fattig   og  tarvelig 

klædt;  jeg  er  overbevist  om,  at  hun  ejede  ikke  den 
Særk,  hun  havde  paa.  Men  se  hende  nu :  Det  er 
som  at  se  en  Grevinde  eller  en  Theaterprima- 
donna!  Hun  vækker  ligefrem  Opsigt  paa  Gaden. 
Jeg  er  bange  for,  at  De  i  Deres  Foredrag  ikke  til- 
strækkelig fremhæver,  at  vi  føler  som  Proletarer, 
og  at  vore  første  Dyder  maa  være  Nøjsomhed, 
Tarvelighed  og  Fornægtelse  af  alt  det  Forfinede, 
som  alene  er  Kendemærke  for  en  Kultur  i  For- 
fald." 

Kristian  Phil  lagde  Avisen  fra  sig. 

„Nu  skal  jeg  sige  Dem  noget,"  sagde  han. 
„Det  vedkommer  hverken  Dem  eller  mig,  hvor- 
ledes Frøken  Hansen  klæder  sig,  eller  hvilken  Pris 
hun  giver  for  sine  Hatte.  Hun  har  her  den  samme 
Ret  som  nogen  af  os  og  skylder  Ingen  Regnskab. 
Vi  har  ikke  antaget  en  Tjenestepige,  men  en  Dame. 
Og  jeg  gad  nok  se  den  Dame,  som  ikke  gærne 
vil  være  smukt  klædt.  En  Kvinde,  der  er  lige- 
gyldig for  sit  Ydre,  er  ingen  virkelig  Kvinde;  en 
saadan  vilde  vi  heller  ikke  være  tjent  med,  thi  hun 
vilde  ogsaa  være  ligegyldig  for  alt  andet.  Fem  og  tyve 
Kroner  for  en  Fjær  er  ikke  overdrevent,  naar  man 
tager  Hensyn  til,  at  den  skal  kunne  bæres  i  al 
Slags  Vejr;  de  Fjær,  som  man  kan  faa  for  Eks- 
empel for  ti  Kroner,  taaler  ikke  Regn,  det  ved  jeg 
bestemt.  Hvad  iøvrigt  angaar  Deres  Bemærkninger 
om  mine  Foredrag,  saa  finder  jeg  ikke  Anledning 
til  at  svare  derpaa." 

„Deres  Fagkundskab  vedrørende  Hattefjær  for- 
bavser mig,"  bemærkede  Amelung. 

„Og  Deres  Betragtninger  angaaende  Frøken 
Hansens  Særke  finder  jeg  upassende." 

„Naa,  men  for  at  tale  om  noget  andet:  Vær  saa 
venlig  at  forklare  mig,  hvorledes  det  gaar  til,  at 
Frøknen  har  faaet  nyt  Betræk  paa  sin  Sofa,  nyt 
Bordtæppe,  har  faaet  Portiere  ophængt  og  en  Palme 
i  et  Hjørne  af  Værelset?" 

»Jeg  ved  virkelig  ikke,  hvor  De  vil  hen  med 
alle  disse  Spørgsmaal,"  sagde  Phil.  „Man  skulde 
næsten  tro,  at  De  paa  Forhaand  nærer  Uvilje  imod 
Frøknen;  det  vilde  vistnok  være  interessant  at 
undersøge  Aarsagen  til  denne  Uvilje.  Imidlertid, 
naar  De  saa  meget  ønsker  det,  skal  jeg  gærne 
meddele  Dem,  at  Betrækket  paa  Sofa  og  Stole, 
Bordtæppet  og  Portieren  har  Frøken  Hansen  selv 
anskaffet.  Palmen  har  jeg  foræret  hende." 

„Virkelig!  Men  hvad  betyder  det,  at  hun  selv 
har  anskaffet  alt  dette?  Det  vil  formodentlig  sige, 
at  disse  Udgifter  saavel  som  Hatten  og  den  nye 
Kjole  er  betalt  af  Fælleskassen." 

„Formodentlig;  ja." 

„Og  De  —  De  forærer  hende  Palmer  —  store 
Palmetræer  —  ogsaa  paa  Fælleskassens  Regning!" 

„De  overdriver,"  svarede  Phil.  „Det  er  i  det 
hele  taget  en  Tilbøjelighed,  De  har,  at  De  ser  al- 
ting større,  end  det  er  i  Virkeligheden.  Her  er 
ikke  Tale  om  Palmer,  endnu  mindre  om  Palme- 
træer,   som   jo   kun   kan   trives   i    Drivhuse.   Sand- 

heden  er  den,  at  jeg  har  foræret  Frøknen  een 
Palme,  fordi  hun  tilfældig  kom  til  at  nævne,  at 
hun  holdt  meget  af  Planten  og  fandt,  at  den  tog 
sig  ud  i  en  Stue.  Jeg  antager,  at  enhver  vil  give 
hende  Ret:  der  findes  virkelig  ingen  Planter,  der 
virker  dekorativt  som  en  Palme." 

„Det  er  en  Sag  for  sig;  det  er  ikke  derom,  vi 
taler,"  sagde  Spræl  len.  „Tillad  mig  at  spørge: 
Er  det  Deres  Hensigt  herefter  at  ville  opfylde  et- 
hvert Ønske,  som  Frøknen  maatte  udtale?" 

„Jeg  forstaar  Dem  ikke,"  sagde  Phil  uden  at 
besvare  Spørgsmaalet.  „Har  De  ikke  selv  ofte  frem- 
hævet, at  Omgang  med  Kvinder  gør  Mænd  ridder- 
ijgs  og  galante?" 

„En  smuk  Ridderlighed!  Et  nydeligt  Galanteri! 
Som  vi  andre  maa  bløde  for!" 

„Det  gør  mig  ondt,"  sagde  Phil.  „Men  jeg  tror, 
at  De  hører  til  den  Slags  Mennesker,  som  overalt 
har  Theorierne  paa  Læben,  men  ikke  ønsker  at 
føre  dem  ud  i  Virkeligheden." 

»J^g  ^^^  vide,  hvad  De  næste  Gang  finder 
paa  at  forære  Frøknen,"  bemærkede  Amelung. 
„Maaske  en  Papegøje!  Maaske  et  helt  nyt  Møble- 
ment? Ja,  hvorfor  ikke!" 

Phil  rystede  beklagende  paa  Hovedet: 

„De  forglemmer  vist,  at  De  taler  om  en  Dame," 
sagde  han. 

„En  Dame!  Det  er  godt,  De  minder  mig  om 
det.  Der  er  nemlig  endnu  en  Omstændighed,  jeg 
vilde  berøre." 

„De  skal  endelig  ikke  genere  Dem.  Hvad  vilde 
De  spørge  om?" 

„Aa,  en  Bagatel!  Sig  mig:  hvorledes  kan  det 
være,  at  Frøknen  saa  hyppig  er  fraværende  her 
om  Aftnen?" 

„Naa,  jeg  antager  ikke,  De  vil  forlange,  hun 
skal  gøre  Dem  Regnskab." 

„Men  har  De  ikke  lagt  Mærke  til,  at  det  altid 
er  bestemte  Aftener,  hun  er  borte  —  i  Alminde- 
lighed Tirsdag,  Onsdag,  Fredag  og  Søndag?" 

„Det  har  jeg  ganske  vist  ikke  skænket  en 
Tanke,"  svarede  Phil.  Udtrykket  i  hans  Ansigt 
syntes  at  antyde,  at  han  anstrængte  sig  for  at 
gennemskue  den  Fælde,  som  Amelung  formodentlig 
var  ifærd  med  at  lægge  ud. 

„De  vil  dog  vist  indrømme,  at  hendes  hyppige 
Fraværelse  just  ikke  tyder  paa  nogen  overdreven 
Interesse  for  vore  Formaal,"  vedblev  Sprællen. 

Phil  gabede. 

„Aa,  jeg  er  snart  ked  af  Deres  Ophævelser," 
sagde  han. 

„De  aner  altsaa  ikke,  hvor  Frøknen  er  henne 
disse  samme  Aftner?" 

„Hvor  Pokker  skulde  jeg  vide  det  fra!  Indbilder 
De  Dem  maaske,  at  jeg  fører  Dagbog  over,  hvad 
hun  foretager  sig!" 

„Saa  skal  jeg  fortælle  Dem  det,"  sagde  Ame- 
lung tørt. 

Og  han  fremtog  af  Brystlommen  en  lille  Billet, 
som  han  triumferende  holdt  i  Veiret. 

„Ser  De  dette,"  udbrød  han.  „Ved  De,  hvad 
det  betyder!  Hør  her?  Jeg  skal  læse  for  Dem, 
hvad  der  staar  trykt  derpaa:  Adgangskort  til 
Aftenstjærnen.  Offentlig  Dans  Tirsdag, 
Onsdag,  Fredag  og  Søndag  fra  Kl.  ti  til 
fire." 

„Se,  se!  De  giver  Dem  ogsaa  af  med  at  spio- 
nere," sagde  Phil  forarget.  „De  undersøger  Frøk- 
nens Skuffer!    De   gennemroder  hendes  Lommer!" 

„Deres  Bemærkninger  er  ganske  fejlagtige," 
svarte  Amelung.  „Jeg  fandt  dette  Kort  paa  Gulvet 
imorges,  da  jeg  gik  ud." 

„Men  saa  er  Kortet  maaske  sletikke  Frøken 
Hansens!  Er  De  vis  paa,  at  De  har  fundet  det 
paa  dette  Gulv?  Har  De  i  det  hele  taget  fundet 
det?  Tager  De  ikke  fejl?  Jeg  finder,  at  det  er  et 
temmelig  løst  Grundlag  at  rejse  en  Anklage  paa 
for  Letfærdighed  imod  en  Dame,  som  vi  alle  skyl- 
der Tak." 

„Hør  nu,"  sagde  Hubert.  „Jeg  vil  bede  Dem 
om  at  holde  op  med  denne  Strid  om  ingenting. 
Hvis  Frøknen  virkelig  har  saa  stor  Lyst  til  at 
danse,  bliver  det  —  ialtfald  foreløbig  —  hendes 
egen  Sag.  Paa  den  anden  Side  er  det  næppe  rig- 
tigt af  Dem,  Phil,  at  paaføre  os  unødvendige  Ud- 
gifter paa  en  Tid,  da  vi  har  vanskeligt  ved  at  klare 
vore  Forpligtelser.  Jeg  vilde  ønske,  at  De  overfor 
Frøken  Hansen  fandt  Lejlighed  til  at  fremhæve,  at 
vore  Midler  ingenlunde  er  uudtømmelige." 

Hubert  rejste  sig. 

„Vil  De  allerede  til  Ro?"  spurgte  Petersen. 
„Aanej,   jeg  vil   blot  gaa  en  lille  Tur,"    svarede 
Hubert.   „Jeg  befinder  mig  ikke  rigtig  vel  ..." 


XXVI 

„Hvad  mon  der  gaar  af  vor  Ven  i  den  sidste 
Tid?"  spurgte  Amelung,  da  Hubert  var  gaaet. 
„Han  er  kommen  til  at  se  saa  underlig  trist  ud, 
synes  jeg." 

„Naa,"  sagde  Petersen.  „Lad  os  ikke  tale  derom. 
Hubert  er  maaske  den  eneste  iblandt  os,  som  op- 
rigtig tror  paa  Idealerne  og  —  trods  alt  —  paa 
Menneskene.  Det  vilde  gøre  mig  ondt,  hvis  han 
skulde  blive  skuffet." 

Sprællen  nikkede. 

„Sig  mig,  Phil,"  sagde  han.  „Blev  der  ikke  noget 
Vin  tilovers  forleden  Aften?" 

„Ikke  en  Draabe!" 

„Det  forekommer  mig  dog  — ." 

„Som  jeg  siger,  der  blev  ingenting  tilovers.  Men 
hvis  De  synes  det,  kan  vi  jo  nemt  skaffe  Vin. 
Forresten  tror  jeg,  at  der  staar  omtrent  en  hel 
Flaske  Portvin  inde  hos  Frøken  Hansen.  Nu  skal 
jeg  se  efter." 

Han  gik  og  kom  straks  tilbage. 

„Ganske  rigtig.  En  hel  Flaske!  Maa  jeg  skænke?" 

Edv.  Søderberg:    Hypatia.  10 

De  sad  lidt  og  nippede  til  Glassene. 

„Vi  har  det  igrunden  godt,"  bemærkede  Spræl- 
len filosofisk. 

„Spørgsmaalet  er,"  sagde  Petersen,  „om  vi  har 
nogen  Ret  til  at  have  det  godt,  naar  saa  mange 
har  det  usselt.  Vi  burde  vistnok  have  Samvittig- 
hedsnag ved  at  sidde  her." 

„Det  forekommer  mig  dog,  at  man  engang  imel- 
lem er  forpligtet  til  at  tage  Hensyn  ogsaa  til  sig 
selv,"  svarte  Amelung.  „Jeg  tror,  det  giver  Handle- 
kraft. —  Aa,  Phil,  spil  et  Stykke  for  os  paa  Deres 
Fløjte." 

Phil  tog  Fløjten  frem  og  spillede.  Stemningen 
blev  efterhaanden  livligere,  og  de  begyndte  at  tale 
om  Kvinderne. 

„Nu  skal  De  høre  en  Vise,"  sagde  Phil. 

Og  han  sang: 

Een  Kvinde  har  jeg  elsket, 
een  kun  iblandt  de  mange! 
Og  da  jeg  blev  opmærksom, 
jeg  saa',  hun  var  en  Slange. 

Hvert  Elskovsord,  hun  hvisked, 
hvert  Kys,  hvert  Klap  paa  Kinden  — 
Bedrag  kun  og  Beregning! 
Jo,  jo,  jeg  kender  Kvinden. 

Først  sa'  hun,  hun  var  Jomfru. 
Jo  Tak,  det  ved  jeg  bedre: 
Tre  Gange  trind  —  for  Pokker! 
Den  Jomfru  maa  vi  hædre. 

Hun  svor,  hun  højt  mig  elsked' 
og  vilde  dø  i  Havet, 
ifald  vi  ej  blev  gifte  — 
Tror  I,  hun  er  begravet! 

Hun  listig  lod  mig  ane, 
der  var  et  Skrin  med  Penge  — 
Hvis  jeg  har  set  en  Skilling, 
saa  vil  jeg  la'  mig  hænge! 

Een  Kvinde  har  jeg  elsket; 
jeg  elsker  ingen  flere  — 
Jeg  var  Bajads  i  Cirkus; 
jeg  er  det  ikke  mere. 

„Aa,  det  skal  De  ikke  være  vis  paa,"  sagde 
Petersen. 

„Undskyld,"  bemærkede  Phil.  „Hvis  Deres  Ord 
er  en  Hentydning  til  Sofie  —  til  Frøken  Hansen, 
vilde  jeg  sige  ..." 

I  det  samme  blev  Døren  aabnet,  og  den  Lille 
kom  ind. 

Hun  blev  staaende  et  Øjeblik  og  saa'  sig  om. 

„Naa!"  sagde  hun.   „Den  er  glimrende." 

Og  hun  vendte  sig  og  vinkede: 

„Hallo!" 

En  ung  Pige  traadte  ind.  Hun  var  ganske  køn, 
havde  et  langt,  lyst  Overstykke,  og  en  Hat  med 
Slør  ned  ad  Nakken. 

„Godaften,"  sagde  hun. 

„Frøken  Jensen,  min  Veninde,"  præsenterede 
den  Lille.  „Hun  hedder  Mathilde  til  Fornavn,  men 
vi  plejer  at  kalde  hende  Sukkerkringle." 

10* 

„Vær  saa  god  at  lægge  Tøjet,"  sagde  Spræl  len. 
„Maa  jeg  hjælpe  Dem?" 

„Det  ved  Gud  De  maa!"  Frøknen  rakte  en  Arm 
henimod  ham.   „Træk  i  Ærmet." 

Han  hjalp  hende  Overstykket  af  og  hængte  det 
hen. 

„De  bliver  vel  ikke  vred,  fordi  jeg  saadan  kom- 
mer dumpende  ind,"  spurgte  hun. 

„Paa  ingen  Maade,"  sagde  Spræl  len.  „Tvært- 
imod! Vil  De  ikke  sidde  ned?  —  Aa,  Phil,  hent 
et  Par  Glas  til  Damerne." 

Han  skænkede: 

„Skaal,  Frøken  Sukkerkringle !" 

Frøken  Sukkerkringle  lo,  saa  Vinen  spruttede 
omkring  hende. 

„De  maa  ikke  faa  mig  til  at  le,"  sagde  hun. 
„Jeg  kan  ikke  taale  det." 

„Passiar!"  sagde  Spræl  len.  „Ryk  Deres  Stol 
herhen,  saa  skal  jeg  fortælle  Dem  noget." 

„Jeg  tror,  jeg  vil  lave  os  en  Taar  Kaffe,"  sagde 
den  Lille.   „Skulde  jeg  ikke?" 

„Jovist,"  sagde  Petersen.  Han  vendte  sig  til  Phil: 
„Hvad  mon  det  er  for  en  Dame?"  spurgte  han  og 
pegede  til  Sukkerkringlen. 

„Det  er  vistnok  en  meget  notabel  Dame,"  mente 
Phil. 

„Vor  Ven  Sprællen  synes  ret  interesseret.  — 
Hør  lidt,  Amelung:  hvad  er  det,  De  fortæller 
Frøknen?" 

„Jeg  holder  Foredrag,"  svarede  Amelung.  „De 
maa  ikke  forstyrre  os." 

„Ah!  Uf!"  hvinede  Kringlen  pludselig  og  hop- 
pede i  Stolen.   „Lad  være  med  at  kille  mig." 

„Naa,  saadan,"  bemærkede  Petersen.  „De  ind- 
leder Deres  Foredrag  med  at  kille  Frøknen  paa 
Ryggen.  Det  er  formodentlig  for  at  sætte  hende  i 
en  velvillig  Stemning." 

„Undskyld,"  svarte  Sprællen.  „Det  var  en  rent 
mekanisk  Bevægelse,  jeg  kom  til  at  gøre." 

„Værsgod,"  sagde  den  Lille.  „Her  er  Kaffe.  Her 
er  Likør.  Her  er  Cigaretter.  Der  er  serveret." 

„Aa,  det  er  storartet!"   udbrød  Kringlen  og  klap- 
pede i  Hænderne.   „Hør  engang,  Sofie:  Hvad  hed- 
der Mennesket  her?  Han  har  endnu  ikke  præsen-, 
teret  sig." 

„Sprællen,"  sagde  den  Lille. 

Amelung  rynkede  Panden: 

„Frøken  — ." 

„Haha!  Ti  stille!"  lo  Sukkerkringlen  og  holdt 
sig  i  Siderne  af  Latter.  „Er  det  sandt,  at  du  vil 
være  min  egen  lille  Sprællemand?  Saa  skal  du  faa 
Lov  at  kille  mig,  hvor  du  vil!" 

„Jeg  synes  ikke  om  den  Dame,"  bemærkede 
Petersen  til  Phil. 

„Nej,"  sagde  Phil.  „Jeg  heller  ikke.  Hun  er 
for  ligefrem." 

„Jeg  antager,  at  hun  er  henne  fra  „Aftenstjær- 
nen".  Tror  De  ikke?" 

„Det  kender  jeg  ikke  noget  til.  Men  De  kan  jo 
spørge  hende  derom." 

„Aa,   Phil,"   sagde  Amelung.   „Spil  lidt  for  os." 

„Vil  De  danse?"   spurgte  Phil. 

Sukkerkringlen  sprang  op: 

„Det  er  udmærket!"  sagde  hun.  „Lad  os  rykke 
Bordet  lidt  til  Side,  saa  vi  faar  bedre  Plads.** 

Den  Lille  gik  hen  og  nejede  for  Petersen. 

„Jeg  danser  ikke,"  sagde  han.    „Jeg  kan  ikke." 

„Snak!  Jeg  er  vis  paa.  De  danser  storartet. 
Kom  nu ! " 

Petersen  rejste  sig.  Kristian  Phil  spillede  op. 

„Aa,  vent  lidt!"  udbrød  Sukkerkringlen  pludse- 
^jg-  »J^g  taber  min  ene  Strømpe.  Laan  mig  et 
Strømpebaand." 

„Her!"  sagde  Amelung.   „Maa  jeg  hjælpe  Dem?" 

„Naada!  Væk  med  Fingrene!  Sesaa  —  nu  be- 
gynder vi!" 

Phil  spillede,  de  to  Par  dansede.  Midt  under 
Dansen  gik  Døren  op,  og  Hubert  kom  ind. 

Phil  stak  sin  Fløjte  i  Lommen  og  fordybede  sig 
i  en  Avis;  Amelung  slap  Kringlen  og  snurrede 
rundt;  Petersen  tog  sit  Lommetørklæde  frem  og 
begyndte  at  tørre  sig  over  Panden. 

„Her  er  meget  varmt,"  bemærkede  han  anstrængt 
og  med  en  Stemme,  som  om  han  lagde  særlig 
Vægt  paa,  at  denne  Kendsgærning  blev  oplyst. 

Hubert  blev  staaende  et  Øjeblik.  Han  saa'  sig 
om,  sagde  ingenting.  Saa  gik  han  ind  paa  sit  Væ- 
relse og  lukkede  Døren  efter  sig. 

»Jeg  tror  ogsaa,  jeg  vil  gaa  til  Ro,"  sagde  Pe- 
tersen uden  at  henvende  sig  til  nogen  bestemt. 
„Jeg  kan  mærke,  at  jeg  begynder  at  blive  søvnig." 

„Skal  vi  ikke  danse  mere?"  spurgte  Sukker- 
kringlen fortrydelig.  „Hvorfor  spiller  De  ikke,  Hr. 
Statsmusikant!" 

„Aa,  De  skal  ikke  bede  ham  om  at  spille,"  sagde 
Amelung.  „Det  nytter  ikke  noget.  Naar  han  ikke 
vil,  saa  vil  han  ikke.  —  Forresten  er  Klokken  vist 
bleven  mange  ..." 

„Ja,"  sagde  den  Lille.  „Det  er  ganske  morsomt: 
men  vi  er  virkelig  alle  sammen  pludselig  bleven 
søvnige." 

„Gudbevars!"  sagde  Sukkerkringlen.  „Man  skal 
endelig  ikke  lade  sig  opholde  for  min  Skyld.  Nu 
gaar  jeg.  Farvel  og  mange  Tak  ..." 

Hun  gik.  Amelung  lyste  hende  ud  og  kom  til- 
bage. 

„Det  er  en  kedelig  Historie,"  sagde  han. 

„Ja,"  svarede  Phil.  „Det  er  Deres  Skyld.  Hvor- 
for opfordrede  De  mig  til  at  spille!" 

„Naa,  igrunden  er  der  jo  ingenting  sket.  Hvor- 
for skal  vi  tage  det  paa  den  Maade.  Vi  maa  na- 
turligvis tale  med  Hubert,  vi  maa  forklare  ham  — ." 

„Lad  det  hellere  være  til  imorgen,"  foreslog 
Petersen.  „Og  hvis  han  ikke  selv  taler  derom, 
finder  jeg  det  unødvendigt,  at  vi  begynder.  Ame- 
lung har  Ret:  igrunden  er  der  jo  ingenting  sket. 
Paa  den  anden  Side  vil  jeg  ikke  netop  paastaa,  at 
dette  hørte  med  til  Programmet.  Lad  os  give  hver- 

andre  Haanden  paa,  at  det  ingensinde  skal  gentage 
sig  herefter." 

De  tre  Mænd  rakte  hverandre  Haanden  og  bød 
Godnat.  Kristian  Frederik  og  Amelung  forlod  Væ- 
relset. Petersen  slukkede  Lampen  og  blev  staaende 
et  Øjeblik  i  Tanker.  — 

En  Dør  knirkede  sagte,  og  det  puslede  i  Stuen 
bag  ham.  Han  vendte  sig  og  saa'  den  Lille,  paa- 
klædt til  at  gaa  ud,  liste  sig  paa  Taaspidserne  over 
Gulvet. 

Petersen  rømmede  sig: 

„Aa,  hør  lidt,"   sagde  han. 

Hun  standsede. 

»Jeg  vil  sige  Dem  noget,"  vedblev  han.  „Og 
saa  kan  De  forresten  gøre,  hvad  De  vil.  Der  er 
ingen,  som  forbyder  Dem  at  gaa  til  Dans  i  „Aften- 
stjærnen".  Men  alting  kan  overdrives.  Og  jeg  vil 
forud  underrette  Dem  om,  at  hvis  De  gaar  herfra 
i  Aften,  saa  skal  De  ikke  bryde  Dem  om  at  komme 
her  imorgen.  Vi  kan  ikke  have  alt  dette  Ramasjang 
herefter.  Undskyld,  at  jeg  siger  det.  Jeg  er  ikke 
vred,  men  jeg  er  meget  bedrøvet;  og  jeg  vilde 
ønske,  at  De  dog  tog  noget  Hensyn  dertil.  Tillige 
vil  jjeg  anbefale  Dem  at  erindre,  at  De  ikke  er 
optaget  i  „Hypatia"  for  at  faa  saa  mange  Fornøjel- 
ser som  muligt  ud  af  Tilværelsen,  men  for  at  til- 
egne Dem  vore  Idealer  og  til  Deres  eget  Bedste 
lære  at  skelne  mellem  Ret  og  Uret.  —  Godnat, 
Frøken." 

XXVII. 

„Jeg  tror,  Hubert  har  noget  for,"  sagde  Phil,  da 
de  Aftenen  efter  sad  samlet  omkring  Bordet.  „Jeg 
saa'  ham  i  Eftermiddags,  da  jeg  et  Øjeblik  var 
herhjemme;  han  havde  næppe  Tid  til  at  hilse,  da 
han  gik  gennem  Stuen.  Jeg  er  bange  for,  at  der 
meget  snart  vil  ske  Forandring." 

„Lad  Frøken  Hansen  tale,"  sagde  Amelung  og 
vendte  sig  imod  hende.  „Har  De  bemærket  noget 
særligt  ved  Huberts  Væsen  i  Dag?  Fortæl  os,  hvad 
De  ved." 

»Jeg  ved  ikke  det  mindste,"  erklærede  den  Lille. 
„Hr.  Hubert  gik  ud  imorges  og  kom  igen  en 
Timestid  efter.  Han  sagde  ingenting,  og  jeg  fik  det 
Indtryk,  at  han  tænkte  over  noget,  som  han  ikke 
ønskede  at  omtale.  I  Eftermiddags  gik  han  atter 
ud,  og  siden  har  jeg  ikke  set  ham." 

Petersen  rystede  paa  Hovedet. 

„Blot  vi  ikke  maa  komme  til  at  fortryde  vor 
Letsindighed,"  sagde  han. 

I  det  samme  blev  Døren  aabnet,  og  Hubert  kom 
ind.  Han  hilste  og  tog  Plads  ved  Bordet. 

Den  Lille  skænkede  Theen  og  skød  Koppen  hen 
til  ham. 

Hubert  drak  sin  The  ud  og  saa'  op. 

„Mine  Venner,"  sagde  han.  „Jeg  har  noget  at 
tale  med  Dem  om." 

Petersen  bankede  i  Bordet: 

„Vær  stille!" 

„Naa,"  sagde  Amelung.  „De  behøver  ikke  at 
fare  saadan  op." 

Hubert  rejste  sig  og  begyndte  at  gaa  frem  og 
tilbage  over  Gulvet. 

„Hør  efter,"  sagde  han.  „Hvad  jeg  vil  sige  Dem 
nu,  har  jeg  overvejet  nøje.  Allerede  længe  har  jeg 
indset,  at  jeg  maatte  tage  en  Bestemmelse,  og  de 
seneste  Begivenheder  har  kun  fremskyndet  den : 
Jeg  ønsker  ikke  at  være  Medlem  af  „Hypatia"  her- 
efter, og  jeg  trækker  mig  derfor  tilbage." 

„Det  har  De  ikke  Lov  til!"  udbrød  Amelung. 
„Jeg  protesterer!  Vi  protesterer  alle!" 

„Det  er  rnig  ganske  ligegyldigt.  Jeg  gaar  min 
Vej,  og  jeg  vil  se,  hvorledes  De  vil  forhindre  det." 

„Kære  Hubert,  det  er  ikke  Deres  Mening," 
sagde  Petersen.  „Hvad  skal  der  saa  blive  af  os? 
Vi  kan  sletikke  undvære  Dem.  Tænk  paa  vore 
Formaal,  paa  vort  hele  sociale  Arbejde.  Det  er 
sandt,  og  vi  vil  ikke  forsøge  at  benægte  det,  at  vi 
næppe  er  uangribelige  i  vore  Handlinger.  Vi  har 
undertiden  fejlet;  men  vore  Forsætter  er  de  bedste, 
vore  Idealer  er  de  samme  som  før,  vor  Stræben 
er  uforandret.  Husk  dog,  at  vi  er  Brødre,  og  at 
vor  første  Grundsætning  er  denne:  Du  skal  elske 
din  Næste  som  dig  selv." 

„De  erindrer  det  endnu,"  sagde  Hubert.  „Jeg 
antog,  at  man  her  for  længe  siden  havde  glemt 
disse  Ord.  Imidlertid,  jeg  er  træt  og  ked  af  det 
hele.  Jeg  tror  eminu  paa  vore  Idealer,  men  jeg 
tror  ikke,  at  vi  er  de  rette  Mænd.  Det  forekommer 

mig,  at  vi  i  det  halve  Aar,  der  er  gaaet,  har  haft 
ganske  andre  Formaal  end  de,  for  hvis  Skyld  vi 
stiftede  det  nye  Samfund.  Jeg  henvender  mig  til 
Dem,  Amelung:  Hvor  ofte  har  De  ikke  udtalt,  at 
vi  skulde  være  Eksemplet,  Lyset,  der  skinnede? 
Jeg  saa'  Dem  i  Aftes  her,  dansende  med  en  Pige 
fra  Gaden  — ." 

„En  stakkels  Kvinde!"  sagde  Amelung.  „En  be- 
klagelsesværdig Skabning,  som  vilde  have  gaaet 
tilgrunde,  uden  at  Livet  havde  skænket  hende  et 
Smil!" 

„Naa,"  bemærkede  Phil.  „Det  forekommer  mig 
dog,  at  hun  smilte  ganske  monumentalt,  da  De  kil- 
lede  hende  paa  Ryggen." 

„Det  er  en  Misforstaaelse,"  svarte  Amelung. 
„Hun  havde  paa  en  eller  anden  Maade  tabt  et 
Stykke  Sukker  ned  under  Kjolelivet,  og  jeg  vilde 
hjælpe  hende  med  at  faa  det  op.  Det  er  det  hele. 
Men  De  er  fjendsk  imod  mig,  fordi  jeg  har  afsløret 
Deres  Forhold  til  Frøken  Hansen;  det  forstaar  jeg 
godt." 

„Hvadfornoget!  Hvad  mener  De  med  det!" 
sagde  den  Lille.  „Tag  Dem  lidt  i  Agt!  Det  vil  jeg 
bare  sige  Dem." 

„Ja,"  sagde  Phil.  „Jeg  synes.  De  skulde  be- 
tænke Dem  to  Gange,  før  De  krænker  en  Dame, 
en  Ligestillet,  en  Broder,  med  Hentydninger,  som 
kunde  misforstaas. " 

Amelung  blev  vred. 

„Nej,    hør  nu!"    sagde  han.    „Det  gaar  for  vidt. 

Jeg  har  hidtil  ladet  som  ingenting;  men  naar  De 
virkelig  vil  spille  den  Forargede,  saa  maa  jeg  ialt- 
fald  have  Lov  til  at  bemærke,  at  det  er  en  under- 
lig Tid,  De  vælger  til  at  holde  Foredrag  paa  for 
Frøknen." 

„Jeg  forstaar  Dem  ikke,"  svarede  Phil.  „Lad  os 
holde  op;  vi  vil  dog  ikke  komme  til  nogen  For- 
staaelse." 

„Javist  saa!"  udbrød  Amelung.  „Nu  trækker  De 
i  Land.  Men  jeg  fastholder  min  Udtalelse;  det  er 
en  højst  mærkelig  Tid,  paa  hvilken  De  holder  Fore- 
drag for  Frøknen!  Om  Natten,  hvad!" 

„Om  Natten  ..." 

„Hvorfor  bliver  De  rød  i  Ansigtet?" 

„Jeg  bliver  aldeles  ikke  rød  i  Ansigtet,"  sagde 
Phil  og  rejste  sig.  „Som  sagt,  jeg  synes,  vi  skulde 
holde  op.  Spørg  De  Frøknen  selv,  saa  vil  De  faa 
at  vide,  at  jeg  aldrig  nogensinde  har  holdt  Foredrag 
for  hende  om  Natten." 

„Naa,"  sagde  Hubert.  „Alt  dette  vedkommer 
mig  ikke.  Maa  jeg  blot,  forinden  jeg  gaar,  give 
Dem  nogle  Meddelelser  om  „Hypatia"s  Forhold  i 
Almindelighed." 

„Det  er  altsaa  Deres  bestemte  Hensigt  at  for- 
lade os,"  spurgte  Petersen.  „Vel!  saa  gaar  jeg 
ogsaa. " 

„Naar  De  begge  trækker  Dem  tilbage,  gør  jeg 
det  samme,"  sagde  Amelung.  „Vi  vil  saa  lade  Kri- 
stian Phil  og  Frøknen  overtage  Forretningen." 

„Javist!"   sagde   Phil.    „Det  kunde    De   lide:    at 

jeg  alene  skulde  hæfte  for  alle  Forpligtelser!  En 
smuk  Tanke,  nydelig  udtænkt.  Men  det  bliver  der 
ikke  noget  af.  Naar  De  alle  gaar,  saa  gaar  jeg 
med!  Det  kan  jeg  forsikre  Dem." 

»Ja>  jeg  vil  virkelig  ikke  blive  alene  tilbage," 
sagde  den  Lille.  „Det  ved  Gud  jeg  ikke  vil!  Men 
hvad  der  er  mit,  det  vil  jeg  have  med  mig.  Og 
jeg  har  vel  ogsaa  Part  i  det  øvrige,  naar  vi  skal 
til  at  gøre  op." 

„Hør  lidt!"  udbrød  Petersen.  „Hør  lidt:  jeg  faar 
en  Ide!" 

„Lad  os  høre,"  sagde  Amelung. 

„En  udmærket  Ide!  Hør  efter:  „Hypatia"  er  jo 
i  dette  Øjeblik  faktisk  ophævet,  eftersom  alle  Med- 
lemmerne er  udtraadt.  Det  nye  Samfund  eksisterer 
altsaa  ikke  mere.  Jeg  vil  ikke  dvæle  ved  Aarsa- 
gerne  til  denne  sørgelige  Kendsgærning.  For  endel 
maa  man  vistnok  give  Hubert  Ret:  Aarsagen  til 
Forfaldet  laa  i  Medlemmernes  Uduelighed,  deres 
Trættekærhed,  deres  forkastelige  Hang  til  intet- 
sigende Demonstrationer.  Med  saadanne  Medlemmer 
maatte  det  ende,  som  det  endte.  Ingen  vil  over- 
raskes ved  at  erfare  Udfaldet.  „Hypatia"  er  død, 
men  Ideen  lever;  og  før  eller  senere  vil  der  komme 
nogen,  som  tager  den  op.  Min  Tanke  er  den:  Vi 
bør  ikke  tillade  nogen  at  tage  den  op.  Vi  bør  selv 
træde  til.  To  Grunde  taler  derfor:  for  det  første 
har  vi  indvundet  endel  Erfaringer,  som  bedre  sæt- 
ter os  istand  til  at  bedømme  Forhold  og  Menne- 
sker;  og   for  det  andet  ejer   vi   „Hypatia "s  Efter- 

ladenskaber,  Lokaler,  Inventar,  Effekter  og  alt  øv- 
rigt. Hvad  er  naturligere,  end  at  netop  vi  forsøger 
at  gennemføre,  hvad  „Hypatia"  ikke  evnede?  Jeg 
taler  udfra  et  ideelt  Standpunkt,  og  jeg  vil  se  den, 
som  vil  trække  sig  tilbage  under  disse  Omstæn- 
digheder." 

„Aldrig!"  udbrød  Amelung.  „Det  maa  saa  gaa, 
som  det  vil;  men  man  skal  ikke  sige  om  os,  at  vi 
i  et  afgørende  Øjeblik  satte  Hensynet  til  os  selv 
over  Hensynet  til  det  højeste." 

„Nej,"  sagde  Phil.  „Det  skal  man  ikke.  Det  vil 
vi  ikke  taale.  Hvor  ofte  vi  end  skuffes,  har  vi  dog 
Ret  til  at  bevare  Haabet!" 

„Hvad  siger  De,  Hubert?" 

»Jeg  siger,  at  jeg  vilde  være  mere  tillidsfuld, 
hvis  ikke  de,  som  nu  saa  ivrigt  ønske  at  opret- 
holde Ideen,  var  just  de  samme,  som  fornægtede 
den  saa  ofte  før." 

„Men  vi  er  jo  netop  ikke  de  samme!"  udbrød 
Petersen.  „De  tager  Fejl.  Vi  har  Erfaring,  vi  har 
været  i  Ilden,  v  i  har  lært  at  tage  os  i  Agt.  — 
Mellem  os  og  hine,  som  for  et  halvt  Aar  siden 
stiftede   „Hypatia",  ligger  der  et  svælgende  Dyb!" 

Hubert  tav.  Han  gik  lidt  frem  og  tilbage  i 
Tanker. 

„Nuvel;  jeg  vil  være  med,"  sagde  han.  „Men 
paa  een  Betingelse." 

„Bravo!  Lad-  os  høre  Deres  Betingelse." 

„De  erindrer,  at  da  vi  i  sin  Tid  stiftede  „Hypa- 
tia", vedtog  vi  visse  Grundsætninger,  visse  Regler, 

som  udtrykte,  at  det  nye  Samfund  var  et  anarki- 
stisk. Vi  forbeholdt  os  imidlertid  at  revidere  disse 
Regler  engang  senere.  Dette  er  just  min  Betingelse: 
Jeg  ønsker,  at  Reglerne  revideres  saaledes,  at  det 
anarkistiske  bortfalder.  Jeg  indrømmer,  at  dette  er 
en  Forringelse  af  Idealet;  men  det  er  ialtfald  en 
Forringelse,  som  jeg  ikke  har  nødvendiggjort." 

„Naa,  saaledes,"  sagde  Amelung.  „De  vil  være 
Diktator!" 

„Det  ved  De  godt,  jeg  ikke  vil.  Men  det  er 
sandt,  at  jeg  ønsker  at  hidføre  en  Forandring.  Det 
hjælper  ikke,  at  vi  fordømmer  et  fordærvet  Kultur- 
samfund, saalænge  vi  selv  endnu  ved  vor  Opførsel 
og  vore  Vaner  godkender  det.  For  at  give  Eksemp- 
let, maa  man  begynde  med  sig  selv.  Enten-Eller! 
Enten  maa  man  holde  sig  til  den  Kultur,  som  man 
ikke  kan  undvære,  og  i  saa  Fald  kan  vi  godt  gaa 
hver  til  sit.  Eller  man  maa  bryde  med  alt,  kuld- 
kaste de  Begreber,  vore  Opdragere  har  indpodet 
os  og  søge  at  nærme  sig  Naturen.  Noget  tredje 
gives  ikke.  Hvad  foretrækker  man?" 

„De  taler  om  at  nærme  sig  Naturen,"  svarte 
Amelung.  „Men  det  kan  dog  umulig  være  Deres 
Mening,  at  vi  skal  gaa  klædt  i  Skind,  nære  os  af 
Urter  og  Honning  og  selv  rulle  de  Cigarer,  vi 
ryger ! " 

„Alt  dette  er  det  underordnede,"  sagde  Hubert. 
„Naar  jeg  siger,  at  vi  bør  nærme  os  Naturen, 
mener  jeg,  at  vi  bør  tilegne  os  simplere  Livsvaner, 
mere    ligefremme   Anskuelser,    en    enklere    Moral. 

Intet  i  Verden  er  saa  indviklet,  at  man  ikke  skulde 
kunne  træffe  en  Afgørelse  alene  ved  Hjælp  af  de 
oprindelige  Begreber:  Ret  og  Uret.  Hvad  behøves 
der  mere?" 

„Det  er  rigtigt,"  udbrød  Petersen.  „Deres  Tanke 
er  uforlignelig,  og  jeg  billiger  den.  Vil  De  vente 
et  Øjeblik  .  .  ." 

Og  han  tog  et  Papir  frem  og  begyndte  at  skrive. 


XXVIII. 

„Er  det  Meningen,  at  vi  ikke  maa  drikke  Kaffe 
herefter?"  spurgte  den  Lille. 

„Nej,  vist  ikke,"  sagde  Amelung.  „Kaffe  er  et 
Naturprodukt.   Kom  De  kun  med  Deres  Mokka." 

Phil  vendte  sig  til  Petersen: 

„Hvad  er  det.  De  skriver  der?"  spurgte  han. 

„De  skal  straks  faa  det  at  vide.  —  Sig  mig,  har 
man  noget  imod,  at  vi  beholder  Navnet  „Hypatia" 
for  den  nystiftede  Forening?" 

„Nej,"  svarte  Amelung.  „Navnet  er  godt  nok. 
Lad  os  kun  beholde  det." 

Petersen  lagde  Pennen  fra  sig. 

„Vel.  Vil  De  saa  høre,"  sagde  han. 

Og  han  læste: 

Vi   undertegnede   Stiftere   af  „Hypatia""    af- 
giver herved  følgende 

ERKLÆRING. 

Det  er  en  uimodsigelig  Kendsgærning,  at 
Naturen  har  medgivet  ethvert  Væsen  Selvophol- 
delsesdrift, der  hos  Mennesket  ytrer  sig  som 
Trangen  til  Lykke.  Men  Lykken  bestaar  for- 
nemmelig deri,  at  vi  er  i  Harmoni  med  os  selv 
og  vore  Omgivelser.  Denne  Harmoni  erhverver 
vi  i  samme  Grad,  som  vi  lever  i  Overensstem- 
melse med  Naturen,  d.  v.  s. :  naar  vi  følger  de 
Anlæg  og  Anvisninger,  som  Naturen  oprindelig 
har  udstyret  os  med.  I  samme  Grad,  som  vi 
fjærner  os  fra  disse  og  søger  Lykken  ad  kunstig 
Vej,  vil  vi  erfare,  at  vor  Stræben  er  omsonst: 
Harmonien  opløser  sig  i  Disharmonier,  og  Lyk- 
ken, som  vi  jager  efter,  bortflygter. 

Naturen  er  Menneskets  eneste  rette  Opdrager. 
Ethvert  Forsøg  paa  at  unddrage  sig  dens  For- 
skrifter vil  ufejlbarlig  ende  med  Fortrydelse  og 
Skam. 

Egenskaber  som  Dyd,  Velvilje,  Kærlighed, 
Uegennytte,  Opofrelse,  Medlidenhed  er  Oprinde- 
ligheder, som  Naturen  har  indpodet  os.  Falsk- 
hed, Misundelse  og  Ufordragelighed  er  de  Støt- 
ter, hvorpaa  Samfundet  hviler. 

„Hypatia'',  der  er  stiftet  som  en  Protest  mod 
Samfundet,  har  til  Program  Tilbagevenden  til 
Naturen  og  vil  virke  for  Udbredelse  af  de  Ideer, 
der  tjener  til  Genoprettelse  af  Harmonien. 

Edv.  Søderberg:    Hypatia.  11 

„Det  er  udmærket!"  sagde  Amelung.  „Vi  maa 
bringe  den  Erklæring  i  næste  Nummer  af  „Faklen". 
Den  er  ganske  udmærket." 

„Synes  De?"  spurgte  Phil.  „Ved  De  hvad:  jeg 
tror,  at  hvis  man  ønskede  at  opsætte  et  Aktstykke, 
som  ikke  Djævelen  selv  kunde  hitte  Rede  i,  saa 
skulde  man  overlade  til  vor  Ven  Petersen  at  for- 
fatte det.  —  Hvad  mener  De,  Hubert?" 

„Aa,"  svarede  Hubert.  „De  ved,  hvor  ringe  Be- 
tydning jeg  tillægger  sligt.  Jeg  vil  hellere  se,  at 
man  lever  fornuftigt,  end  at  man  opsætter  Pro- 
grammer. —  Imidlertid,  der  er  noget  andet,  som 
jeg  ønsker  at  tale  om,  nogle  Forandringer,  jeg  vil 
foreslaa,  og  som  jeg  haaber.  De  vil  billige." 

„Lad  os  høre,"  sagde  Petersen. 

„Vel.  Der  er  først  dette  med  Fælleskassen  — 
jeg  finder  det  ikke  formaalstjenligt,  at  man  som 
hidtil  udenvidere  kan  tage  af  Beholdningen  uden 
at  aflægge  Regnskab.  Jeg  ønsker,  at  man  herefter 
henvender  sig  til  mig,  naar  man  behøver  Penge; 
og  j^g  vilde  derfor  anmode  Dem  om  at  overlade 
mig  Deres  Nøgler." 

„Hvadfornoget?"  udbrød  Sprællen.  „Vil  De 
sætte  os  under  Formynderskab!  Det  er  for  galt!" 

„Som  De  vil.  Men  hvis  man  ikke  mener  at 
kunne  gaa  ind  paa  dette,  vil  man  snart  erfare 
noget  andet.  Situationen  er  alvorligere,  end  De  tror. 
Som  Sagerne  staar  i  Øjeblikket,  er  „Hypatia"  ved 
at  gaa  fallit." 

„Hvad  sagde  De!  Er  det  Deres  Alvor?" 

»Mit  ramme  Alvor.  De  maa  altsaa  enten  føje 
mig  i  dette  eller  være  forberedt  paa  at  lukke  en 
af  Dagene." 

„Men  —  kære  Hubert!  Det  overrasker  mig  ..." 

„Virkelig.  Men  De  indser  formodentlig,  at  naar 
der  skal  være  Penge  til  Hattefjær,  Portierer,  Pal- 
mer og  Billeder,  Vin,  Cigarer,  Mapper,  Papir  til 
Erklæringer  og  Protester,  til  Omkostninger  ved 
Trykning  af  Bladet  og  til  hundrede  andre  Ting, 
saa  kan  der  kun  blive  faa  tilrest  til  de  nødvendige 
Udgifter." 

„Om  Forladelse,"  sagde  Spræl  len.  „Maa  jeg 
gøre  opmærksom  paa,  at  Bladet  til  Dato  har  givet 
Overskud:  Syv  Kroner  og  treogtyve  Øre.  Og  det 
vil  blive  bedre  efterhaanden." 

„Jaja;  men  det  var  Nøglerne?" 

„Hvad  siger  Frøken  Hansen?"   spurgte  Phil. 

„Hubert  har  Ret,"  sagde  den  Lille.  „Jeg  synes, 
man  skulde  give  ham  Nøglerne  uden  videre  Snak. 
Desværre  har  jeg  været  saa  uheldig  at  tabe  m  i  n. 
Men  jeg  tror,  jeg  ved,  hvor  den  er  at  finde;  og 
naar  jeg  har  fundet  den,  skal  jeg  bringe  den  med 
det  samme." 

„Det  er  godt,"  svarede  Hubert.  „Det  er  ikke 
fordi  jeg  mistror  et  eneste  Menneske  under  Solen. 
Men  hvad  der  gælder  den  ene,  maa  ogsaa  gælde 
den  anden." 

„Men  hvorledes?"  spurgte  Amelung.  „Er  „Hy- 
patia"  ikke  længer  noget  socialt  Samfund?" 

„Jovist!"  svarede  Petersen.   „Hvor  kan  De  tvivle! 

11* 

Nu  som  før  er  det  vor  Pligt  at  give  Eksemplet. 
Just  idet  vi  henholder  os  til  Naturen,  fordømmer 
vi  jo  Samfundet!" 

„Hvad  vil  det  egentlig  sige,  at  vi  henholder  os 
til  Naturen?"  spurgte  Phil. 

„Forstaar  De  ikke  det!  Alt,  hvad  der  er  natur- 
ligt, er  fornuftigt;  alt,  hvad  der  er  unaturligt,  er 
ufornuftigt.  For  at  tale  eksempelvis,  saa  er  det  en 
naturlig  Moral,  at  jeg,  hvis  jeg  ejer  to  Frakker, 
giver  den  ene  bort  til  den,  der  ingen  har." 

„Men  De  ejer  jo  virkelig  to  Frakker!" 
,  „Ganske  vist.  En  Vinterfrakke  og  en  Sommer- 
paletot.  For  imidlertid  at  vise  Dem,  at  jeg  mener 
det  oprigtigt,  vil  jeg,  saasnart  der  kommer  Varme 
i  Vejret,  skænke  min  Vinterfrakke  bort  til  den  første 
Fattige,  jeg  møder  paa  Gaden." 

„Ja,"  sagde  Amelung.  „Det  kan  De  gøre,  fordi 
De  selv  allerede  har  gaaet  med  den  i  fire  Aar." 

„Om  Forladelse.  Frakken  er  meget  god.  Og  naar 
den  faar  nyt  For  og  en  anden  Krave,  vil  den  endog 
være  ganske  præsentabel." 

„Det  er  muligt.  Men  for  at  være  konsekvent 
burde  De  selv  bekoste  Istandsættelsen,  før  De  giver 
den  bort." 

„Det  vil  jeg  gøre,  hvis  jeg  til  den  Tid  faar  Raad 
dertil.  Men  De  selv  —  føler  De  Dem  ikke  opfor- 
dret til  at  handle  ligesaa?" 

„Naturligvis.  —  Forresten  maa  jeg  bemærke,  at 
Velgørenhed  næppe  er  vor  Opgave." 

„De  tager   Fejl,"    sagde    Hubert.    „Theorier    og 

Idealer  kan  være  gode  nok ;  men  at  hjælpe  dem, 
der  trænger,  er  bedre.  Jeg  haaber,  at  vi  herefter 
vil  anstrænge  os  noget  mere  end  hidtil  i  den  Hen- 
seende. Tro  De  mig,  naar  Menneskene  lærer  at 
hjælpe  hverandre,  er  igrunden  alle  sociale  Spørgs- 
maal  løst.  —  Imidlertid,  for  Øjeblikket  gælder  det 
for  os  om  at  komme  over  de  Vanskeligheder,  som 
formørker  vore  Udsigter.  Vi  maa  derfor  alle  ind- 
skrænke os.  Det  er  ikke  alene  naturligt,  det  er 
tillige  nødvendigt." 

„Jeg  vil  sige  Dem  noget,"  sagde  Phil.  „De  ved, 
at  jeg  i  mit  Liv  har  prøvet  forskelligt  og  drevet 
mangeslags  Haandteringer;  foruden  meget  andet 
har  jeg  saaledes  ogsaa  forsøgt  mig  baade  som 
Snedker  og  Maler.  De  omtalte,  at  de  to  Lejlig- 
heder, vi  har  staaende  ledige,  trænger  til  en  Ho- 
vedreparation, forinden  vi  kan  leje  dem  ud.  Jeg  vil 
gøre  dette  for  at  bidrage  mit  til,  at  vi  kan  komme 
igennem  uden  altfor  store  Udgifter.  Desuden  til- 
byder jeg  at  barbere  Dem  alle  to  Gange  om  Ugen, 
eller  iøvrigt  naarsomhelst  De  maatte  ønske  det." 

„Nej  Tak!"  sagde  Amelung.  „Jeg  holder  ikke  af 
at  komme  under  Deres  Ragekniv." 

„Naa,"  svarede  Phil.  „De  har  maaske  til  Hen- 
sigt at  indskrænke  Dem  paa  andre  Omraader?  For 
Eksempel  med  Hensyn  til  Deres  Cigarforbrug?  Det 
skulde  De  gøre.  I  Deres  Sted  vilde  jeg  helt  af- 
skaffe Cigarerne  og  istedetfor  ryge  Pibe,  som  er 
langt  billigere." 

„De   har  altid   travlt  med  mine  Cigarer,"  sagde 

Amelung  fortrædelig.  „Cigarer  er  for  mig  en  Livs- 
betingelse. Kan  man  forlange,  at  jeg  skal  afskaffe 
en  Livsbetingelse!  Desuden  vil  jeg  gøre  opmærk- 
som paa,  at  Cigarrygning  er  det  naturlige,  hvor- 
imod Piben  er  et  Kulturprodukt.  Har  De  maaske 
nogensinde  set  en  Haleneger  med  Pibe?  Lad  mig 
altsaa  være  fri  for  Deres  Bemærkninger ;  de  passer 
sig  ikke,  naar  vi  skal  se  Sagen  fra  den  naturlige 
Side." 

„Jeg  tror,  man  her  er  tilbøjelig  til  at  forveksle 
to  Ting,"  sagde  Hubert.  „Naar  vi  ønsker  at  være 
naturlige,  vil  det  ikke  sige  det  samme  som,  at  vi 
tilsigter  at  nærme  os  den  Vildes  Standpunkt.  Den 
naturlige  Moral,  som  vi  anerkender,  er  ikke  Hot- 
tentottens eller  Siux-Indianerens,  men  en  saadan, 
som  foruden  alle  Theorier  alene  har  sit  Udspring 
i  det  ædle  Sindelag.  Det  er  derfor  en  Fejltagelse 
at  mene,  at  alt,  hvad  der  er  naturligt,  udenvidere 
skulde  være  tilladt.  Dette  er  paa  ingen  Maade  Til- 
fældet." 


XXIX. 

Det  var  en  Aften  nogen  Tid  derefter. 

Petersen,  ,  Amelung,  Kristian  Phil  og  Frøken 
Hansen  sad  omkring  Bordet.  En  almindelig  Mis- 
fornøjelse syntes  i  Øjeblikket  at  have  kastet  sin 
Skygge  over  Forsamlingen. 

„Naar  jeg  skal  være  oprigtig,"  bemærkede  Ame- 
lung,  „saa  forekommer  det  mig,  at  siden  vi  be- 
gyndte med  denne  naturlige  Moral,  er  „Hypatia" 
bleven  et  mindre  hyggeligt  Opholdssted.  Det  er 
ialtfald  ikke  det,  jeg  havde  tænkt  mig." 

„Hvorledes  mener  De?"  spurgte  Petersen.  „Lad 
os  engang  høre,  hvad  De  har  at  indvende." 

„Jeg  har  det  at  indvende,  at  siden  denne  saa- 
kaldte  naturlige  Moral  har  faaet  Indpas,  er  alting 
her  bleven  vanskeligere.  Der  er  hundrede  Ting, 
jeg  kunde  beklage  mig  over.  For  at  nævne  en  en- 
kelt: Hvad  er  det  for  Retter,  man  byder  os  til 
Middagen  nu?  Ærter,  Vandgrød,  Suppe,  Labskovs! 
Og  jeg  kan  ikke  fordrage  Vandgrød;  jeg  faar  ondt 
blot  ved  Lugten  af  gule  Ærter!  Jeg  siger  Dem, 
jeg  vil  ikke  finde  mig  deri !  Det  er  ikke  fordi,  jeg 
sætter  Pris  paa  kunstige  og  krydrede  Maaltider; 
men  jeg  er  heller  ingen  Svinetønde,  i  hvilken  man 
kan  hælde  alt!" 

„Hovedsagen  er,  at  man  bliver  mæt.  Vore  Maal- 
tider er  baade  gode  og  sunde.  Og  desuden  ved  De 
jo,  at  vi  maa  spare." 

„Ja,  spare!  Kalder  De  det  at  spare,  at  vi  skal 
bespise  alle  Kvarterets  Fattige !  Frøken  Hansen  for- 
tæller, at  der  hver  Eftermiddag  mellem  fire  og  fem 
stiller  et  halvt  Dusin  Kvindemennesker  i  Køkkenet 
og  faar  Middagsmad  gratis  udleveret.  Atter  et  af 
Huberts  Paafund!  Man  fremmer  ikke  Initiativet  hos 
Folk  ved  at  give  dem  gratis  Middagsmad.  Det  en- 
der Gud  hjælpe  mig  med,    at   man  vil   forlange  at 

spise  ved  Bordet  her,  og  saa  kan  vi  andre  indtage 
vore  Maaltider  i  Køkkenet!  Nej,  der  er  Maade 
med  alting." 

„Ja,  ved  De,"  sagde  den  Lille.  „Jeg  tror  virke- 
lig, det  er  Huberts  Hensigt  at  ville  foranstalte  en 
Slags  offentlig  Bespisning   her  om  Eftermiddagen." 

„Naturligvis!  Hvorfor  ikke?  Lad  os  kun  om- 
danne „Hypatia"  til  Asyl!  Jo  før,  des  bedre.  Det 
skal  slet  ikke  undre  mig,  om  vi  ogsaa  faar  arran- 
geret Vuggestue  om  en  lille  Tid.  —  Nej,  jeg  siger 
Dem,  at  den  naturlige  Moral  fører  os  Fanden  i 
Vold  med  det  allerførste.    Det  er  min  Mening." 

I  det  samme  blev  Døren  aabnet,  og  Hubert 
traadte  ind.  Han  var  ledsaget  af  et  Kvindemen- 
neske, som  havde  med  sig  et  Barn,  en  lille  Pige. 
Kvinden  var  fattigt  klædt,  havde  et  Sjal  over  sig 
og  syntes  under  Sjalet  at  bære  noget,  som  hun 
omhyggelig  trykkede  tæt  op  til  sig. 

„Naa,  kom  kun  frem  i  Stuen,"  sagde  Hubert. 
„Sæt  Dem." 

„Det  er  for  galt;  det  er  min  Salighed  for  galt," 
mumlede  Amelung  forarget.  Han  rejste  sig  og  be- 
gyndte at  gaa  frem  og  tilbage. 

Kvinden  traadte  tøvende  nærmere;  hun  blev 
staaende  og  saa'  hastig  fra  den  ene  til  den  anden. 

„Sæt  Dem  nu,"  vedblev  Hubert.  „Se  her —  lad, 
som  om  De  er  hjemme  ..." 

Den  Lille  rejste  sig: 

„Jeg  tror  ikke,  vi  har  noget  Middagsmad,"  sagde 

hun  bestemt.  „Det,  der  blev  tilovers,  gav  jeg  bort 
i  Eftermiddags." 

„Kom  med,  hvad  De  har,"   sagde  Hubert. 

Amelung  vedblev  at  gaa  frem  og  tilbage.  Han 
standsede: 

„Hvor  har  De  fundet  det  Fruentimmer?"  spurgte 
han. 

„Stakkels  Tøs!  Hun  gik  herhenne  i  Gaden.  Hun 
er  sulten,"  svarede  Hubert. 

Kvinden  satte  sig.  Hun  blev  siddende  ubevæge- 
lig og  saa'  ned  i  Gulvet,  sløv  og  ligegyldig.  Den 
lille  Pige  trykkede  sig  sky  op  til  hende.  Inde  un- 
der Sjalet  lød  i  det  samme  nogle  spæde  Klynk. 

„Naa,  Tak!"  mumlede  Amelung.  „Der  er  een 
til!  Det  er  nydeligt.  Hun  er  rimeligvis  næppe  tyve 
Aar,  efter  hendes  Udseende  at  dømme,  og  har  alle- 
rede to  Børn!  Det  lader  til,  at  vi  alle  her  hylder 
den  naturlige  Moral." 

Den  Lille  kom  ind  fra  Køkkenet  og  satte  en 
Tallerken  med  Smørrebrød  paa  Bordet. 

„Værsgod,"  sagde  hun. 

Kvinden  tog  et  Stykke  Mad  og  rakte  det  til 
Pigebarnet,  som  straks  begyndte  at  spise. 

Amelung  var  kommen  nærmere;  han  stod  og 
saa'  paa  dette. 

„Naa,  det  lader  til,  at  det  smager  hende,"  sagde 
han.   „Hvor  gammel  er  Stumpen?" 

„Fem  Aar,"  sagde  Moderen. 

„Jeg  kan  godt  lide  Smaabørn.  De  er  søde  i  den 
Alder.  Men  hvorfor  spiser  De  ikke?  Spis  bare  væk! 

Vi  har  mere  derude.  —  Aa,  Frøken  Hansen;  jeg 
tror,  De  kommer  til  at  skære  et  Par  Stykker  til." 

„Det  synes  næsten,  som  om  vor  Ven  Amelung 
for  Øjeblikket  lader  ude  af  Betragtning,  at  det 
ikke  er  Velgørenhed,  Samfundet  trænger  til,"  be- 
mærkede Petersen. 

„Aldeles  ikke!"  svarede  Sprællen.  „Aldeles 
ikke!  Jeg  staar  ved,  hvad  jeg  har  sagt.  Og  naar 
jeg  tilfældigvis  handler  anderledes,  gør  jeg  det  med 
al  Reservation  og  under  Protest." 

„Naturligvis.  Ønsker  De  Protesten  protokol- 
leret?" 

„Aa,  De  skal  sletikke  gøre  Forsøg  paa  at  være 
morsom,"  sagde  Amelung.  „Tro  De  mig,  i  den  Ret- 
ning er  De  saa   sagesløs  som  Manden  i  Maanen." 

Petersen  vendte  sig  til  Kvinden: 

„Har  De  ingen  Steder  at  være?"  spurgte  han. 

Hun  rystede  paa  Hovedet: 

„Jeg  ved  ikke,"  sagde  hun.  „Ikke  før  imor- 
gen  ..." 

„Det  forstaar  jeg  ikke.  Naa,  det  er  ogsaa  det 
samme.  —  Jeg  antager,  at  jeg  kan  sove  inde  hos 
Dem,  Phil ;  saa  kan  hun  benytte  mit  Værelse  denne 
Nat." 

„Det  er  nu  alligevel  ubetænksomt,"  sagde  Spræl- 
len, da  Kvinden  var  gaaet  til  Ro.  „Hvad  skal  vi 
nu  gøre  imorgen  tidlig?  Naturligvis  har  hun  intet 
Tilholdssted ;  og  vi  kan  dog  formodentlig  ikke  saa- 
dan  uden  videre  jage  hende  ud.  Der  har  vi  Skan- 
dalen!   Og  hvad   er  hun    for   En?    Hvor  kommer 

hun  fra?  Og  saa  disse  Børn!  Det  er  i  højeste 
Grad  betænkeligt." 

„Jaja,  lad  os  tale  derom  imorgen,"  sagde  Peter- 
sen. „Men  jeg  synes,  at  vor  Ven  Hubert  ser  saa 
alvorlig  ud.  Hvad  er  der  ivejen  for  Dem,  kære 
Ven?" 

„Det  skal  jeg  sige  Dem,"  svarede  Hubert.  „Der 
mangler  fem  og  fyrretyve  Kroner  i  Fælleskassen." 

„Hvordan  mener  De?" 

„Forleden,  da  jeg  opgjorde  Regnskabet,  var  der 
tyve  Kroner  for  lidt.  Jeg  nævnede  intet  derom, 
fordi  der  maaske  kunde  være  indløbet  Udgifter, 
som  jeg  ikke  i  Øjeblikket  erindrede.  Men  iforgaars 
manglede  der  atter  femten,  og  i  Morges,  da  jeg 
talte  efter,  savnede  jeg  i  alt  fem  og  fyrretyve 
Kroner." 

»i^y  jeg  har  ikke  taget  en  eneste  rød  Øre;  det 
tør  jeg  sværge  paa!"  sagde  den  Lille.  „Det  haaber 
jeg  heller  ikke,  De  tror  om  mig." 

„Er  De  vis  paa,  det  forholder  sig,  som  De  siger?" 
spurgte  Phil. 

„Naturligvis." 

„Vi  maa  lade  Sagen  undersøge  af  Politiet,"  sagde 
Amelung. 

„Nej,"  svarede  Hubert.  „Vi  har  ikke  her  noget 
med  Politiet  at  gøre.  Og  forresten,  det  er  jo  heller 
ikke  udelukket,  at  Pengene  kommer  tilveje.  Lad  os 
se  Tiden  an  .  .  ." 

XXX. 

Tidlig  den  næste  Morgen  ventede  man  forgæves 
paa  den  Lille,  som  ellers  præcis  plejede  at  servere 
Morgenkaffen. 

„Maaske  hun  er  syg,"  sagde  Phil  og  bankede 
paa  hendes  Dør.  Da  ingen  svarede,  lukkede  han 
op  og  kiggede  ind: 

„Hun  er  her  ikke.  Saa  er  hun  formodentlig  blot 
løbet  hen  til  Bageren." 

„Her  ligger  et  Brev,"  sagde  Petersen.  „Det  er 
til  Hubert.  Jeg  synes,  jeg  genkender  Frøknens 
Skrift." 

Han  rakte  Brevet  til  Hubert,  som  brød  det  og 
læste  Underskriften. 

„Ja,  det  er  fra  Frøken  Hansen,"  sagde  han. 

„Hvad  skriver  hun?" 

„Jeg  skal  læse  det  for  Dem." 

Hr.  Hubert. 
Hvis  De  tror,  at  jeg  vil  være  Medlem  af 
Deres  Forening  og  være  mistænkt  for  at  stjæle 
af  Kassen,  tager  De  Fejl.  Jeg  vil  ikke  finde 
mig  i  alting,  og  jeg  er  ikke  noget  Fikserbillede. 
Og  jeg  er  for  længe  siden  ked  af  alt  det  Vrøvl, 
som  jeg  har  faaet  nok  af,  og  derfor  gaar  jeg 
min  Vej.  Farvel  og  Tak. 

Ærbødigt 

Sofie  Hansen. 

„Naa,"  sagde  Spræl  len  og  vendte  sig  til  Phil. 
„Dette  her  har  De  ikke  rigtig  haft  Held  med." 

Phil  blev  højrød  i  Ansigtet  og  lod,  som  om  han 
smilte.  Straks  efter  blev  han  arrig. 

„Hvad  skal  det  sige?"  spurgte  han.  „Hvad 
kommer  det  mig  ved." 

„Jeg  mener:  med  Hensyn  til  Foredragene.  Jeg 
er  bange  for,  at  De  fra  Begyndelsen  har  anlagt 
dem  for  skematisk.  Eller  De  har  været  for  vidtløf- 
tig. Tror  De  ikke?" 

Phil  sagde  ingenting. 

„Hvad  gør  vi  nu?"  spurgte  Petersen.  „Ja,  fore- 
løbig maa  vi  vel  spise  ude,  indtil  vi  paa  en  eller 
anden  Maade  kan  faa  en  Ordning  paa  Forholdene." 

„Hør  lidt!"  udbrød  Amelung.  „Kvindemennesket 
fra  i  Aftes  — !  Hun  maa  dog  i  alt  Fald  kunne 
lave  en  Taar  Kaffe  til  os." 

„De  siger  noget!"  sagde  Petersen.  „Hun  maa 
op  med  det  samme." 

Han  bankede  paa  Døren.  Ingen  svarede.  Han 
bankede  stærkere. 

„  De  skal  se :  hun  er  saamænd  ogsaa  forduftet ! " 
bemærkede  Amelung. 

Petersen  aabnede  forsigtig  Døren  og  gik  ind. 

Et  Øjeblik  efter  kom  han  farende  ud,  forvildet 
og  bestyrtet. 

„Naa,  skynd  Dem!"  sagde  Sprællen.  „Er  hun 
død?  Eller  hvad?" 

„Hun  er  væk!" 

„Er  det  det  Hele?  Og  straks  behager  De  at 
arrangere  Panik!" 

„Men  Barnet!  Barnet!  Den  mindste  —  den 
ligger  derinde!" 

„Hvad  siger  De!    Det  er  umuligt!" 

Alle  styrtede  ind.    Petersen  lettede  ved  Tæppet. 

„Naa,"   sagde  han.   „Hvad  mener  De?" 

De  stod  der  omkring  Sengen.  Ingen  af  dem 
sagde  noget. 

„Det  er  en  Pige,"   bemærkede  Phil  om  en  Stund. 

„Maaske  kommer  Moderen  tilbage  om  lidt,"  sagde 
Hubert. 

„Om  lidt!"  udbrød  Petersen.  „Nej,  hun  kommer 
saamænd  aldrig  tilbage.  Aldrig!" 

„Det  er  oprørende!"  sagde  Amelung.  „Saadant 
et  Fruentimmer!" 

„Naa,"  sagde  Hubert.  „Hun  har  jo  været  for- 
tvivlet, ude  af  sig  selv.  Hun  har  ikke  set  nogen 
Udvej,  og  hun  har  sagt  til  sig  selv,  at  Barnet  her 
var  hos  Folk,  som  kunde  tage  sig  af  det  ..." 

„De  betragter  det  maaske  ovenikøbet  som  en 
Kompliment,  skal  vi  se!"  udbrød  Sprællen. 
„Men  det  siger  jeg  Dem:  Barnepige  vil  jeg  ikke 
være ! " 

„Hvor  gammel  tror  De,  den  er?"  spurgte  Pe- 
tersen.  „Et  Aar?  Halvandet?  To?" 

„Ja,  saadan  noget,"   mente  Hubert. 

„Hvor  vil  De  hen?"  sagde  Phil.  „Enhver  kan 
jo  se,  at  det  er  et  Pattebarn." 

„Mon  den  har  lært  at  gaa?" 

„Vi  maa  forsøge,"  sagde  Spræl  len.  Han  satte 
Barnet  ned  paa  Gulvet,  løftede  det  under  Armene 
og  førte  det  frem  i  Stuen. 

„Pas  paa,"  sagde  han.   „Bevæger  hun  Benene?" 

De  stod  der  og  passede  paa. 

„Jeg  synes  ikke,  hun  flytter  Fødderne  rigtig," 
sagde  Hubert. 

„Nej,"  bemærkede  Phil.  „Hun  flytter  dem  begge 
paa  een  Gang." 

„De  maa  jo  selv  kunne  mærke,  om  hun  støtter 
paa  Benene,"  sagde  Petersen. 

„Hvordan  Pokker  skulde  jeg  kunne  mærke  det!" 
svarede  Sprællen  arrigt.  Han  var  mørkerød  i  An- 
sigtet af  Anstrængelse.  „Tror  De,  hun  falder,  hvis 
jeg  slipper  hende?" 

Han  slap  i  det  samme.  Barnet  faldt  om  paa 
Gulvet  og  gav  sig  til  at  skrige  højt. 

„Det  er  ikke  til  at  holde  ud  at  høre  paa,"  sagde 
Sprællen.  Han  tog  den  Lille  og  lagde  hende  op 
i  Sengen  igen. 

„Ja,  det  er  godt  nok,"  bemærkede  Petersen. 
„Men  hvad  gør  vi  nu?" 

„Aa,  hun  skriger  naturligvis,  fordi  hun  er  sul- 
ten," sagde  Phil.  „Alle  Børn  skriger,  naar  de  er 
sultne. " 

„Hvad  skal  vi  give  hende  at  spise?"  spurgte 
Hubert.   „Hvad  har  vi  i  Køkkenet?" 

„Vi  har  Ost,  Flæsk,  røget  Skinke,  Tvebakker, 
Biskuit,  Rugbrød  og  Franskbrød." 

„Har  vi  ikke  Mælk?" 

„Det  tror  jeg  ikke;  men  vi  har  Fløde." 

„Lad  os  prøve  at  give  hende  Fløde  og  Fransk- 
brød." 

Phil  gik  ud  i  Køkkenet  og  kom  tilbage  med 
Flødekanden,  en  Tallerken  og  et  Franskbrød. 

„Hvordan  har  De  tænkt  at  arrangere  det?" 
spurgte  han. 

„Det  er  let  nok,"  sagde  Sprællen.  „Lad 
mig  ..." 

Han  hældte  Fløden  i  Tallerkenen  og  smuldrede 
Franskbrødet  i  Fløden. 

„Tror  De,  hun  kan  taale  det,"  sagde  Petersen. 
„De  maa  vist  komme  mere  Fløde  i." 

„Lad  De  bare  mig  derom,"  svarede  Amelung. 
»Jeg  er  ikke  færdig  endnu.  Naar  jeg  er  færdig, 
kan  De  anbringe  Deres  Bemærkninger.  —  Sesaa, 
kom  her  med  Tøsen." 

Hubert  rakte  ham  den  Lille.  Han  satte  hende 
paa  Knæet  og  begyndte  at  made  hende. 

„Det  gaar  jo  storartet!"  sagde  Petersen. 

„Ikkesandt!  Hvad  vilde  De  gøre,  hvis  jeg  ikke 
var  her?  Naar  hun  nu  har  spist,  skal  hun  sove  et 
Par  Timers  Tid,  og  vi  kan  saa  i  Fred  aftale,  hvor- 
ledes vi  skal  forholde  os.  De  maa  nemlig  ikke  tro, 
at  jeg  har  i  Sinde  vedblivende  herefter  at  tage  mig 
af  Ungen." 

Han  lagde  Barnet  hen  i  Sengen;  det  lukkede 
Øjnene  og  faldt  straks  efter  i  Søvn.  De  gik  ud  af 
Stuen,  og  Amelung  trak  forsigtig  Døren  i  efter  sig. 

„Det  er  frygteligt  med  saadan  En!"  bemærkede 
Petersen. 

„Jeg  sagde  det  iforvejen!"  udbrød  Phil.  „Lad  os 
aldrig  faa  Kvinder  ind  i  „Hypatia"!  Og  nu  har  vi 
faaet  den,  der  er  værre  end  alle  de  andre!" 

„Hør  nu,"  sagde  Hubert.  „Jeg  foreslaar,  at  vi 
opsætter  til  i  Aften  at  tage  Bestemmelse  om  dette 
Barn.  Jeg  tror  endnu,  at  Moderen  vil  komme.  Lad 
os  ialtfald  se  Dagen  an." 

„Jeg  skal  gærne  blive  herhjemme  i  Formiddag 
og  holde  Øje  med  hende,"  sagde  Phil. 

„Det  er  godt,"  svarede  Amelung.  „Jeg  kommer 
hjem  idag  Klokken  tre;  saa  skal  jeg  afløse  Dem. 
—  Men  hør!  Skriger  hun  ikke  derinde?  Aa,  Phil, 
se  efter,  om  hun  er  vaagen;  men  gaa  stille  over 
Gulvet." 

Phil  gik  ind  og  kom  tilbage  med  den  Lille  i 
Favnen. 

»Jeg  ved  ikke,  hvad  vi  skal  gøre,"  sagde  han. 
„Dette  her  er  meget  vanskeligt.  Saavidt  jeg  kan 
forstaa,  trænger  hun  til  at  gøres  i  Stand." 

„Naa,  ja,"  sagde  Sprællen.  „Intet  er  lettere. 
De  maa  have  et  Fad  med  varmt  Vand,  en  Svamp 
og  et  Haandklæde.* 

„Det  kan  jeg  ikke  indlade  mig  paa.  Jeg  er  ganske 
ukendt  med  den  Slags.  Forresten  er  det  Deres 
Skyld;  De  kunde  have  ladet  være  med  at  give 
hende  saa  meget  at  spise.  —  Vil  De  ikke  tage 
hende?" 

Edv.  Søderberg:   Hypatia.  12 

^Undskyld,"  sagde  Sprællen.  „Jeg  skal  gaa  nu; 
jeg  har  travlt  ..." 

„Hør  lidt!  Nu  ved  jeg  det!"  sagde  Petersen. 
„Vi  sender  Bud  til  Madam  Jensen,  som  bor  oppe 
paa  Kvisten!" 

„Ja,  det  er  udmærket!  Maaske  vil  vi  kunne  faa 
hende  til  at  tage  Barnet  i  Pleje  indtil  videre," 
sagde  Hubert.  „Vil  De  løbe  op  og  bede  hende 
komme  herned  med  det  samme." 

,0  ja!  Og  skynd  Dem!"   sagde  Phil. 


XXXI. 

„oprigtig  talt,"  begyndte  Amelung,  da  de  om 
Aftnen  sad  sammen.  „Oprigtig  talt,  saa  finder  jeg 
ikke,  at  de  Resultater,  vi  opnaar,  staar  i  Forhold 
til  vore  Anstrængelser.  Alle  bedrager  os,  alle  be- 
byrder os  med  Vanskeligheder.  Det  er  godt  nok, 
at  vi  er  istand  til  at  kunne  hjælpe  adskillige,  som 
henvender  sig  til  os;  det  er  godt  nok,  siger  jeg; 
men  der  er  heller  ingen  Mening  i,  at  vi  skal  ar- 
bejde for  andre." 

„Ganske  vist,"  svarede  Hubert.  „Naar  De  ikke 
selv  finder  nogen  Tilfredsstillelse  derved,  saa  er  der 
ingen  Mening  deri  for  Deres  Vedkommende." 

„De  misforstaar  mig.  Det  er  ikke  Mangel  paa 
Følelse  for  andre,   der  bringer  mig  til  at  tale  saa- 

ledes.  Tværtimod;  jeg  finder  netop,  at  vi  ikke  ud- 
retter tilstrækkeligt." 

„De  har  vist  et  eller  andet,  De  vil  foreslaa," 
bemærkede  Petersen. 

»Jeg  vil  opfordre  til,  at  vi  lader  vort  Lys  skinne 
stærkere.  Vore  Idealer  gaar  for  Lud  og  koldt  Vand. 
Lad  os  aldrig  glemme,  at  vi  ikke  er  neutrale.  Vi 
befinder  os  i  Krig.  Den  bedste  Maade  at  føre  Krig 
paa,  er  at  angribe.  Jeg  foreslaar,  at  vi  indbyder 
til  et  stort,  offentligt  Møde  i  „Hypatia",  hvorved 
vi  vil  faa  Lejlighed  til  at  fremsætte  vore  Anskuel- 
ser for  Folket." 

„Ja,"  sagde  Petersen.  „Det  er  udmærket!  Jeg 
billiger  Deres  Ide.  Hvorfor  skal  vi  arbejde  i  Mør- 
ket og  i  Blinde?  Vor  Kritik  maa  sættes  i  System. 
Vi  kan  ikke  liste  os  gennem  Konsekvenserne. 
Enten  er  vi  Oprørere,  eller  vi  er  det  ikke!  Det 
er  ogsaa  det,  jeg  har  imod  vort  Blad,  at  det  er 
ikke  tilstrækkelig  oprørsk." 

„Undskyld,"  svarede  Amelung.  „Bladet  bragte 
dog  i  sidste  Nummer  en  Undersøgelse  af  Begrebet 
Myndigheder,  og  denne  Undersøgelse  sluttede  med 
en  Opfordring  til  at  udslette  det  hele  Begreb." 

Petersen  trak  paa  Skulderen. 

„Skal  det  kaldes  Oprør  at  opfordre  til  at  ud- 
slette Begreber!  Havde  De  endda  opfordret  til  at  ud- 
slette Personerne,  som  repræsenterer  disse  Begreber, 
det  vilde  have  været  en  anden  Sag.  —  Men  lad 
os  tale  om  Mødet." 

„Et  Øjeblik!"    sagde   Hubert.    „Det   var  Bladet: 

Jeg  maa  meddele,  at  vort  Budget  ikke  kan  bære 
dette  Foretagende.  Vi  maa  ophøre  med  Udgi- 
velsen." 

„Hvad  sagde  De!  —  Ophøre!" 

„Som  jeg  siger.  Vi  har  ikke  Raad  til  at  udgive 
noget  Blad." 

Amelung  rejste  sig;  han  var  ophidset,  men  tvang 
sig  til  at  være  rolig: 

„Kære  Ven  —  jeg  formoder,  at  det  er  Deres 
Spøg." 

„Paa  ingen  Maade.  „Faklen"  har  i  sidste  Maa- 
ned  givet  et  Underskud  af  seks  og  halvtredsinds- 
tyve Kroner.  Det  er  formeget." 

„Seks  og  halvtredsindstyve  Kroner!"  udbrød 
Amelung.  „Og  det  vil  De  tale  om!  Tænker  De 
ikke  paa  Idealerne?  Regner  De  ikke  med  den 
Sum  af  Kultur,  af  Kundskab  og  Oplysning,  som 
vort  Blad  bringer  ud  til  Folket?" 

„De  tager  fejl,"  svarede  Hubert.  „Her  er  ikke 
Tale  om  Folket.  Vor  Abonnementsprotokol  udviser, 
at  „Faklen"  holdes  af  seks  og  tredive  Mennesker, 
siger  og  skriver  seks  og  tredive,  hvoraf  de  tyve 
endnu  skylder  for  to  Maaneder." 

„Vel!  Meget  vel!  Altsaa  seks  og  tredive.  Jeg 
sætter,  at  alene  de  tredive  af  disse  er  Familie- 
fædre med  Kone  og  to  voksne  Sønner  hver.  Det 
giver  straks  hundrede  og  tyve  Personer,  som  ved 
os  paavirkés  til  selvstændig  Tænkning!  Sætter  vi 
endvidere,  at  af  de  tredive  blot  ti  har  hver  to 
Sønnesønner,    bliver  det   et  hundrede  og   firsinds- 

tyve.  Regner  vi  dernæst  Venner  og  Bekendte  af 
disse  hundrede  og  firs,  kan  vi  uden  Overdrivelse 
sige,  at  mindst  fem  hundrede  Mennesker  gennem 
vort  Blad  opøves  til  aandelig  Modenhed,  til  Ret- 
færdighed og  Trods.  Ved  De,  hvad  fem  hundrede 
Mennesker,  som  stræber  efter  Retfærdighed,  betyder 
i  et  Samfund!  Vorherre  vilde  spare  Sodoma,  hvis 
der  i  Byen  havde  været  blot  syv  Oprigtige.  Og 
De  —  De  vil  inddrage  „Faklen",  slukke  Lyset  for 
fem  hundrede,  som  hungrer  og  tørster  efter  Sand- 
hed! Hvorfor?  For  seks  og  halvtredsindstyve  Kro- 
ners Skyld!  Lumpne  seks  og  halvtredsindstyve 
Kroner!  Til  at  opretholde  Ideen  har  vi  ikke  Raad, 
men  vel  til  alt  andet!  Vi  har  Raad  til  gratis  at 
bespise  et  hundrede  Mennesker  om  Ugen,  til  at 
samle  Folk  op  fra  Gaden,  til  at  adoptere  Fremme- 
des Unger  og  holde  dem  i  Pleje  —  Ved  den  hel- 
lige Nemesis:  Jeg  sætter  Dem  i  Bladet!" 

Det  bankede  paa  Døren.  Kristian  Phil  gik  hen 
og  lukkede  op: 

„Aa,  Amelung  —  her  er  en  Politibetjent,  som 
spørger  efter  Dem." 

„En  Politibetjent  —  Hvordan?  Det  er  en  Mis- 
forstaaelse.  Hvad  vil  den  Mand?  Jeg  er  ikke 
hjemme." 

Phil  lukkede  og  kom  tilbage: 

„Her  er  en  Seddel,  som  jeg  modtog  af  ham; 
den  er  til  Dem." 

Amelung  tog  Sedlen  og  læste.  Han  sad  lidt. 

„Det  er  en  Tilsigelse,"  sagde  han.  „Jeg  skal 
møde  hos  Politidirektøren  imorgen  mellem  to  og 
fire." 

„Er  det  virkelig  sandt!"  udbrød  Petersen.  „Det 
er  jo  udmærket!  Formodentlig  er  det  i  Anledning 
af  Artiklen  i  „Faklen".  Kan  De  se:  Vi  kommer 
os!  Vi  tiltvinger  os  Opmærksomhed!" 

„Ja  Tak !  Men  enhver  Ting  kan  ses  fra  flere 
Sider,  og  jeg  tilstaar,  at  det  tiltaler  mig  ikke  at 
komme  i  Spjældet  —  selv  om  jeg  forud  er  sikker 
paa  Deres  Beundring." 

„Hvorledes!  Det  forekommer  mig  virkelig,  at  De 
er  nervøs?" 

„Jeg  —  hvor  vil  De  hen!" 

„Har  De  i  Sinde  at  efterkomme  Tilsigelsen?" 

„Naturligvis." 

„Naturligvis,  siger  De!  Hør  lidt:  Deres  Praksis 
er  Pokkers  langt  borte  fra  Deres  Theori  —  ialtfald 
hvad  angaar  Begrebet  Myndigheder". 

„Aa,  kære  Ven,  gør  mig  den  Tjeneste  at  ud- 
trykke Dem  lidt  mindre  ligefremt.  Her  er  ikke 
Tale  om  Begreber,  men  om,  at  en  Mand  maa  tage 
sit  Ansvar." 

„De  er  ikke  egentlig  begejstret  ved  at  tage 
det?" 

„Begejstret!  Jeg  ved  ikke,  hvad  det  skal  til  med 
alle  disse  Bemærkninger.  Jeg  har  lidt  Hovedpine 
i  Aften;  det  er  det  hele.  Forresten  tror  jeg,  at  jeg 
vil  gaa  ind  og  lægge  mig.  Jeg  trænger  til  Søvn." 

„Men  De  glemmer  Mødet!" 
„Naa,  det  er  sandt.   Lad  os  tale  derom  imorgen 
Aften.  —  Godnat,  mine  Venner  ..." 


XXXII 

„Det  var  ganske  rigtig  min  Artikkel  i  Bladet," 
oplyste  Amelung  Aftenen  efter.  „Man  fandt  ikke, 
at  den  var  formaalstjenlig,  og  man  ønskede  at  hen- 
lede min  Opmærksomhed  derpaa.  Jeg  forsøgte  at 
debatere  Æmnet,  men  naturligvis  fandt  jeg  ingen 
Forstaaelse." 

„De  meddelte  vel,  at  „Faklen"  vilde  gaa  ind,* 
bemærkede  Phil. 

„Jeg  nævnede  det  i  Forbigaaende,  ja.  —  Men 
hør,  det  var  Mødet,  vi  skulde  tale  om!" 

„Hvorfor  i  det  hele  taget  holde  Møde?"  spurgte 
Hubert. 

Amelung  for  op: 

„Nej,  ved  De  —  Nu  kan  det  være  tilstrække- 
ligt! De  inddrager  mit  Blad,  De  bestemmer  egen- 
mægtig alt,  behandler  som  Undergivne  Mænd,  der 
i  enhver  Henseende  er  Deres  Lige!  Jeg  siger: 
Mødet  skal  afholdes!  Jeg  vil  ikke  nu  være  med 
til  at  diskutere  forfra  Motiver  og  Hensigter.  Ikke 
Diskusion,    men    Arbejde    skal    herefter   være   vor 

Devise.  Hvis  man  ikke  vil  lade  mig  raade  i  denne 
Sag,  gaar  jeg  min  Vej  med  det  samme." 

„De  behøver  ikke  at  tage  det  saaledes,"  sagde 
Hubert.  „Naar  De  saameget  ønsker  at  foranstalte 
dette  Møde,  vil  jeg  ikke  trætte  imod.  —  Men 
hvad  er  der  ivejen  med  vor  Ven  Petersen  i  Aften? 
Hvorfor  taler  De  ikke?" 

Petersen,  som  havde  siddet  hensunken  i  Tanker, 
saa'  op. 

„Aa,  det  er  ingenting,"  sagde  han  adspredt. 

„Jovist.  Lad  os  høre.  Jeg  kan  forstaa,  at  De  har 
noget  paa  Hjærte." 

„Nu,  ja;  det  er  sandt.  Jeg  har  virkelig  noget 
paa  Hjærte;  og  De  vil  blive  forundret,  naar  De 
hører,  hvad  det  drejer  sig  om." 

Han  rejste  sig: 

„Mine  Venner  —  jeg  vil  betro  Dem  det:  Jeg 
er  det  lykkeligste  Menneske  i  Verden." 

„Hvordan!"  spurgte  Sprællen.  „De  tænker 
vel  ikke  paa  at  gifte  Dem?  Det  maa  De  ikke!" 

„De  har  truffet  det!  —  Ja,    mine  Venner  ..." 

„Nej,  holdt!  Er  De  gal!  Vil  De  svigte  Idealerne 
for  et  Fruentimmers  Skyld?  Foretrækker  De  virke- 
lig det  aandløse  og  fordummende  Samliv  med  en 
Kvinde  fremfor  at  følges  med  os  i  Arbejdet  for 
den  hele  Menneskehed?  Det  er  umuligt!  Jeg  tror 
det  ikke!" 

„Lad  mig  tale  — ." 

„Tal!  Retfærdiggør  Dem!  Hvad  har  De  at 
sige?" 

„Hør  mig,  mine  Venner.  Ja,  det  er  virkelig  saa- 
ledes:  Jeg  tænker  paa  at  gifte  mig.  Jeg  har  truffet 
en  Kvinde  — ." 

„Det  er  ingen  Undskyldning,"  sagde  Spræl- 
len. „Det  har  De  ikke  Lov  til.  Det  er  imod  Ved- 
tægterne. —  Og  desuden  skal  De  være  Ordstyrer 
ved  Mødet." 

„For  Pokker!  Lad  mig  tale,  siger  jeg.  Denne 
Kvinde,  siger  jeg  Dem,  har  jeg  kun  set  nogle 
faa  Gange,  men  jeg  ved  med  Bestemthed,  at  jeg 
elsker  hende.  Ogsaa  hun  elsker  mig  — ." 

Phil  rystede  paa  Hovedet: 

„De  er  naiv,"   sagde  han. 

„Hvad  er  det  for  en  Kvinde?"  spurgte  Spræl- 
len. „Jeg  tør  sværge  paa,  at  De  endnu  ikke  aner, 
om  hun  deler  vore  Anskuelser  eller  ikke!" 

„Nej,  derom  ved  jeg  ganske  vist  intet,  men  — ." 

„Der  har  vi  det!  Og  det  byder  De  os!  De  ge- 
nerer Dem  saamænd  ikke!  Hun  er  maaske  oven- 
ikøbet  formuende,  skal  vi  se?  Ja,  naturligvis.  Med 
andre  Ord:  Den  Kvinde,  De  kaster  Dem  i  Støvet 
for,  er  en  Bourgeoisidame,  et  af  disse  Væsner, 
som  udmærket  kan  leve  og  more  sig  i  et  Sam- 
fund, hvor  Millioner  gaar  til  Grunde  af  Mangel 
paa  Ernæring!  Og  De  vil  være  Reformator!  En 
nydelig  Maade  at  reformere  Samfundet  paa!" 

„Deres  Bemærkninger  er  ugrundede,"  svarede 
Petersen.  „Jeg  har  ikke  sagt,  at  den  unge  Dame 
har   Midler.    Og    jeg   vil   ikke   finde   mig   i    Deres 

Spydigheder.  Jeg  svigter  ikke  nogen  eller  noget, 
fordi  jeg  elsker." 

„Jo,  De  gør.  I  Stedet  for  Kærligheden  til  Men- 
neskene i  Almindelighed,  sætter  De  Kærligheden  til 
den  Enkelte.  Heri  ligger  det  forkastelige,  som  jeg 
protesterer  imod.  De  har  ikke  Lov  til  at  gifte  Dem 
uden  videre.  Der  foreligger  her  et  Tilfælde,  som 
vi  har  glemt  at  tage  i  Betragtning,  da  vi  stiftede 
„Hypatia".  Vi  maa  nærmere  undersøge  Spørgs- 
maalet,  og  indtil  det  sker,  maa  De  slaa  denne 
Kærlighed  af  Hovedet.  —  Hermed  foreslaar  jeg, 
at  vi  gaar  over  til  vort  Æmne:  det  offentlige 
Møde." 

„Nej,  jeg  forlanger,  at  man  behandler  min  Sag 
først,"  sagde  Petersen. 

„Vi  har  ikke  Tid  til  at  beskæftige  os  med  Deres 
Anliggender.  Hvad  der  angaar  den  Enkelte,  maa 
vige  for  Hensynet  til  det  Almene.  Her  er  det 
større  Ting,  det  gælder.  —  Phil,  vil  De  udtale 
Dem  med  Hensyn  til  Mødet." 

„Lad  os  alligevel  føje  Petersen  og  undersøge, 
hvorledes  vi  bør  stille  os,"  foreslog  Hubert.  „Spørgs- 
maalet  maa  jo  dog  afgøres  engang." 

„Jeg  ser  det  nok:  man  har  ikke  ret  megen 
Interesse  for  mit  Møde,"  sagde  Sprællen.  „Men 
som  De  vil!  Lad  os  altsaa  nærmere  undersøge 
Spørgsmaalet ,  som  er  dette:  Hvorvidt  bør  det 
billiges,  at  Kærligheden  til  en  Kvinde  tillader  Man- 
den at  svigte  tidligere  indgaaede  Forpligtelser." 

Petersen  protesterede: 

„Det  er  ikke  Spørgsmaalet,"  sagde  han.  „Jeg 
tilbageviser  den  Fornærmelse,  som  Deres  Ord  inde- 
holder. Her  er  hverken  Tale  om  Billigelse  eller 
Tilladelse.  Sagen  er  rent  praktisk:  Hvorledes  ord- 
nes paa  den  bedste  Maade  Forholdet  mellem  Mand 
og  Kvinde  i  det  kommende  nye  Samfund." 

„Jovist,  det  var  Vand  paa  Deres  Mølle:  at  vi 
skulde  give  os  til  at  diskutere  ganske  hen  i  det 
Blaa!  Nej,  vi  holder  os  til  det  foreliggende  Til- 
fælde, som  er  det,  der  angaar  os  i  Øjeblikket.  Vi 
udgør  her  et  Brodersamfund.  Vort  første  Grund- 
princip er  dette:  Menneskene  er  Brødre.  Ordet 
Brødre  udelukker  Kvinden.  Det  maatte  ellers 
hedde:  Menneskene  ere  Sødskende.  Nuvel,  den  ene 
Broder  bør  ikke  foretage  sig  noget,  som  strider 
mod  de  øvriges  Velfærd.  Men  den  Kærlighed,  han 
ødsler  paa  en  Kvinde,  unddrager  han  sine  Brødre, 
Samfundet  og  Ideen.  Dette  er  utilbørligt.  Jeg  vil 
ikke  hævde  Klosterets  Fortrinlighed;  men  jeg  vil 
heller  ikke  illuminere  for  Ægteskabet.  Vi  befinder 
os  i  en  Overgangstid  og  maa  tage  Hensyn  til  For- 
holdene. Jeg  foreslaar  følgende  Erklæring  ført  til 
Protokols:  Det  er  ikke  stridende  mod  „Hy- 
patia"s  Program  at  elske  en  Kvinde; 
Spørgsmaalet  om  Ægteskab  afvises  som 
for  Tiden  udisputabelt  og  henstaar  ind- 
til videre." 

„Men  dette  er  ingen  Løsning  paa  Sagen,"  ind- 
vendte Hubert. 

„Nej,  og  desuden  er  det  min  bestemte  Hensigt 
at  ægte  den  Kvinde,  jeg  elsker,"  erklærede  Petersen. 

„Virkelig!  Men  hvorledes  saa  med  Hensyn  til 
Deres  Forhold  til  „Hypatia".  De  ved,  at  alt  her 
er  fælles." 

„De  gaar  for  vidt,"  sagde  Hubert.  „Fællesskabet 
gælder  kun  Ejendele,  ikke  Hustruen." 

„Ja,  der  ser  De,  hvilke  Vanskeligheder  der  kan 
opstaa!  Er  maaske  en  Mands  Hustru  ikke  hans 
Ejendom?  Naa,  og  er  en  Broders  Ejendom  ikke 
ogsaa  vor?  Endvidere:  Vil  vedkommende  Kvinde 
finde  sig  tilrette  med  vore  Forhold?  Vil  hun  aner- 
kende den  naturlige  Moral?  Vil  hun  arbejde  for 
at  fortjene  sin  Føde?  Eller  maaske  har  vor  Ven 
tænkt  sig  at  arrangere  et  Hjem  ude  i  Byen  og 
forøvrigt  komme  her  engang  imellem  ved  Lejlig- 
hed? Skal  vi  saa  ikke  hellere  med  det  samme  om- 
danne „Hypatia"  til  en  Klub,  et  Tilflugtssted  for 
Ægtemænd,  der  er  under  Tøflen!" 

„Hm,"  sagde  Phil.  „De  tager  dette  saa  vold- 
somt. Naar  vor  Ven  ønsker  at  gifte  sig,  er  vi  dog 
ikke  i  Stand  til  at  forhindre  ham  deri.  Og  jeg 
indser  heller  ikke,  at  det  skulde  kunne  være  nød- 
vendigt. " 

„Hvadfornoget!  Det  er  Dem,  der  taler  saaledes! 
Har  De  ikke  hele  Tiden  selv  været  af  den  Me- 
ning, at  Kvinden  ødelægger  alt?  Men  nu  spiller 
De  et  andet  Stykke  paa  Deres  Fløjte,  ikkesandt! 
Og  hvorfor?  Skal  jeg  sige  det?" 

„Hvad  mener  De?  Jeg  forstaar  Dem  ikke." 

„Aa,  lad  bare  være!  De  forstaar  mig  saamænd 
godt  nok.  —  Hvor  var  De  henne  igaar  Nat?" 

„Igaar  Nat  — ?" 

„Javel.  Og  iforgaars?" 

„Naa,  jeg  begriber  ikke  — .  Forresten  laa  jeg 
vel  i  min  Seng,  antager  jeg." 

„Se,  se;  De  antager  det!  Nej,  De  var  i 
„Aftenstjærnen",  var  De!  Ja,  netop.  Og  De 
dansede  der  til  den  lyse  Morgen  med  Deres  Donna, 
denne  Frøken  fra  Gaden,  hvem  De  forærede  Palme- 
træer og  Hat  og  hundrede  andre  Ting,  saa  Følgen 
blev,  at  „Faklen"  ikke  udkommer  mere!  Jo,  det 
er  nydeligt!  De  svarer  ikke?  Nu  antager  jeg,  at 
jeg  har  stoppet  Munden  paa  Dem." 

„Tager  De  ikke  fejl?"  spurgte  Hubert. 

„Om  jeg  tager  fejl!  Jeg  siger  Dem,  Hubert,  at 
fra  det  Øjeblik  Deres  fordømte  naturlige  Moral  fik 
Indpas  i  „Hypatia",  er  vi  kommen  sørgelig  langt 
ned." 

„De  skal  ikke  tro,  hvad  han  fortæller,"  sagde 
Phil.  „Han  forsøgte  i  sin  Tid  forgæves  at  bedaare 
Frøken  Hansen  og  benytter  nu  enhver  Lejlighed 
til  at  bagtale  hende.  Det  er  simpelt.  —  løvrigt  er 
det  ganske  sandt,  at  jeg  var  i  „Aftenstjærnen"  for- 
leden. Hvorfor  skulde  jeg  nægte  det?  Men  jeg  var 
der  i  de  redeligste  Hensigter,  som  jeg  skal  for- 
klare Dem:  En  ung  Dame  af  mit  Bekendtskab  — 
af  min  Familie,  vilde  jeg  sige  —  var  bleven  syg 
og  laa   for  Døden ;   hun  ønskede  endnu  engang  at 

se  sin  Søster,  om  hvis  Opholdssted  man  var  uvi- 
dende, og  jeg  lovede  at  opsøge  hende  — ." 

„Nej,  det  kalder  jeg  Frækhed!"  udbrød  Ame- 
lung.  „Han  gaar  i  „Aftenstjærnen"  for  at  opsøge 
Søsteren  til  en  Døende!  Og  det  fortæller  han  os, 
der  blandt  vore  første  Leveregler  har:  Vær  oprig- 
tig i  din  Tale!" 

„Naa,  og  hvorfor  ikke  i  „Aftenstjærnen"!  sagde 
Phil.    „Men   lad  os  vende  tilbage  til  vort  Æmne." 

wjeg  vil  sige  Dem  noget,"  sagde  Spræl  len  og 
rejste  sig.  „De  kan  for  mig  diskutere  Ægteskab, 
saalænge  De  har  Lyst.  Jeg  er  nu  ked  af  dette  og 
vil  gaa  mig  en  Tur.  Men  Lørdag  Aften  bliver  der 
offentligt  Møde  her  i  Lokalet,  hvor  jeg  vil  tale  om 
den  næste  Revolution,  og  Petersen  skal  være 
Dirigent." 


XXXIII 

Det  var  bleven  bekendtgjort  i  Bladene,  at  der 
skulde  være  Møde  i  „Hypatia"  Lørdag  Aften  Kl. 
otte  præcis. 

Henad  Halvottetiden  var  Kristian  Phil,  Spræl- 
len og  Petersen  netop  blevne  færdige  med  For- 
beredelserne. 

Amelung  gik  frem  og  tilbage  i  Lokalet  og  læste 
sin  Tale  igennem. 

„Jeg  begriber  ikke,  hvor  Hubert  bliver  af,"  be- 
mærkede Petersen. 

„Aa,  Hubert  er  jo  altid  usynlig,  naar  det  gæl- 
der Udbredelsen  af  vore  Ideer,"  sagde  S  præ  11  en. 
„Men  han  skal  se,  at  vi  meget  godt  alene  kan 
føre  Sagen  igennem." 

„De  maa  først  og  fremmest  lægge  Dem  paa 
Sinde,  Amelung,  ikke  at  blive  hæftig  og  ikke  lade 
Dem  henrive  til  at  bruge  uovervejede  Udtryk.  Vi 
staar  paa  en  Skillevej ;  meget  afhænger  af  vor  Op- 
træden i  Aften.  Jeg  tror.  De  skal  bestræbe  Dem 
for  at  gøre  Deres  Sprog  populært  af  Hensyn  til 
Tilhørerne." 

Sprællen  nikkede: 

„Jeg  vil  betro  Dem  en  Plan,  som  jeg  har.  Det 
var  min  Mening  først  at  fremkomme  med  den, 
naar  Øjeblikket  var  der;  men  det  er  rimeligvis 
det  bedste,  at  De  iforvejen  ved  Besked.  Nuvel,  det 
er  min  Agt,  naar  jeg  slutter  Talen,  at  opfordre  til 
en  Masseindmeldelse  i  „Hypatia".  Vi  maa  have 
hundrede  og  atter  hundrede  af  Medlemmer." 

„Det  er  godt." 

„Men  jeg  har  langt  videregaaende  Hensigter, 
som  skal  gennemføres  endnu  i  Aften,  saaledes  at 
Hubert,  hvis  han  kommer,  ikke  faar  Tid  til  at  tale 
imod  os.  Jeg  vil  foreslaa  Oprettelsen  af  en  Organisa- 
tionskommite,  hvis  Opgave  skal  være  at  forberede 
den  næste  Revolution.  Denne  Kommite  skal  have 
den  videste  Fuldmagt  til  at  handle  efter  Situationen 
i  Øjeblikket,  og  dens  Befalinger  skal  adlydes  ube- 

tinget.  Jeg  har  det  hele  i  Hovedet.  De  skal  være 
Præsident  i  Organisationskomiteen." 

„Nej,"  sagde  Petersen.  „Jeg  vil  ikke  være  Præsi- 
dent." 

„Hvorfor!  Hvis  De  ikke  netop  var  forelsket, 
vilde  De  ikke  frygte  Ansvaret.  Men  naar  De  er 
bange  for  at  være  Deres  Overbevisning  bekendt, 
skal  jeg  nok  selv  ordne  det.  —  Men  hvorfor  kom- 
mer der  ingen?  Klokken  er  jo  otte.  Jeg  tror,  vi 
skal  aabne  Døren  ud  til  Gangen." 

Kristian  Phil  gik  hen  og  lukkede  op.  Der  stod 
et  Par  Mænd  udenfor;  de  kom  ind  og  tog  Plads 
længst  nede.  Noget  efter  kom  der  een  til. 

„Vi  maa  vente  lidt,"  sagde  Petersen. 

Der  gik  et  Kvarterstid.  Saa  kom  der  paa  en- 
gang tre  Mænd  ind;  de  var  oprømte  og  højrøstede. 
Den  ene  af  disse  var  Organist  Vestermann.  Han 
satte  sig  og  kaldte  paa  Kelneren. 

„De  tager  fejl,"  sagde  Petersen.  „Her  er  ingen 
Kelner." 

I  Løbet  af  en  halv  Timestid  kom  der  ialt  elleve 
Mennesker. 

I  det  Øjeblik,  Phil  lukkede,  kom  to  unge  Da- 
mer ind.  De  var  meget  lattermilde,  og  den  ene 
især  vakte  Forsamlingens  Opmærksomhed  ved  sin 
mægtige  Hat  med  en  alenlang  Fjær,  der  vippede 
til  Siden,  hvergang  hun  bevægede  Hovedet. 

Da  Phil  havde  lukket,  kom  han  tilbage  og  tog 
Plads  i  Stilhed;  han  var  lidt  rød  i  Ansigtet. 

„Har  De   set  hende?"   spurgte   Petersen.    „Den 

Lille  dernede?  Det  er  jo  Frøken  Sofie!  Og  den 
anden  er  Sukkerkringlen!" 

„Ti  bare  stille,"  sagde  Phil. 

Amelung  besteg  Forhøjningen  og  foreslog  Valget 
af  en  Dirigent. 

„Lad  mig  komme  til!"  sagde  Organisten. 

Spræl  len  oplyste,  at  en  Dirigent  allerede  var 
valgt.  Petersen  rejste  sig  og  gav  Ordet  til  Hr. 
Journalist  Amelung.  Denne  skænkede  et  Glas  Vand, 
stillede  Glasset  foran  sig  og  begyndte: 

„Mine  ærede  Tilhørere.  Jeg  vil  i  Aften  tale  om 
den  næste  Revolution.  Alle  tidligere  Revolutioner 
har  været  Klassefrigørelse;  een  Klasse  har  rejst 
sig  mod  en  anden,  har  udvidet  sine  Rettigheder, 
vundet  Magt  og  Ligestillelse.  Den  næste  Revolu- 
tion vil  adskille  sig  fra  alle  tidligere,  idet  Frigørel- 
sen, den  medfører,  ikke  vil  være  Frigørelse  for  en 
enkelt  Klasse,  men  for  Menneskeheden  overhovedet. 
Jeg  vil  i  Aften  optrække  Linierne,  hvorefter  denne 
Revolution  vil  danne  sig." 

Der  var  en  af  Tilhørerne  dernede,  som  havde 
medbragt  et  Spil  Kort.  Han  blandede  og  gav. 
Organisten  spillede  ud. 

„De  maa  ikke  spille  Kort  her!"   sagde  Petersen. 

Vestermann  tog  Stikket  hjem  og  meldte  tyve. 

„Hører  De  ikke!" 

De  tre  Mænd  spillede  videre.  Organisten  lukkede 
og  viste  Trumfesset.  Damen  og  Tien  faldt.  Han 
lagde  Kongen  op. 

Edv.  Søderberg:    Hypatia.  13 

„Hvis  De  ikke  øjeblikkelig  lægger  Kortene  bort, 
hæver  jeg  Mødet,"   sagde  Petersen. 

Den  Lille  med  Hatten  sad  og  gjorde  Tegn  over 
til  Kristian  Phil,  der  lod,  som  om  han  ikke  saa' 
det;  nu  og  da,  naar  han  troede  sig  ubemærket, 
sendte  han  hende  et  Blik  og  rystede  advarende 
paa  Hovedet. 

Sukkerkringlen  vinkede: 

„Kan  du  ikke  forstaa,  dit  Skvadderho'de,  at  vi 
vil  tale  med  dig!" 

»Mødet  er  hævet,"  sagde  Petersen. 

Organisten  samlede  Kortene  sammen. 

„Hvem  skal  give?"  spurgte  han. 

„Mødet  er  hævet!" 

Amelung  bankede  i  Bordet: 

„Hører  De  ikke!  De  maa  gaa  nu!" 

„Hvad  er  det  for  noget  Sludder?"  sagde  Sukker- 
kringlen.  „Hvad  skal  det  betyde?  Vi  er  kommen 
for  at  høre  Foredrag." 

„Vi  vil  ikke  lade  os  smide  ud,"  sagde  den  Lille. 
„Det  manglede  bare." 

Spræl  len  vendte  sig  til  Petersen: 

„Hvad  skal  vi  gøre?  Jeg  kan  ikke  tale  for  disse 
Tilhørere;  det  er  umuligt." 

Petersen  tænkte  sig  om: 

„Kan  De  ikke  overspringe  det  mellemliggende 
og  give  Slutningen  i  Hast?" 

„Nej,  nej." 

»Jeg  vilde  ønske,  vi  havde  disse  Mennesker  paa 
Porten,  inden  Hubert  kommer,"  sagde  Petersen. 

Amelung  nikkede. 

„Hør  lidt,"  vedblev  Petersen.  „Der  bliver  ikke 
andet  for:  De  maa  opfordre  dem  til  at  indmelde 
sig  i  „Hypatia".  Naar  de  forstaar,  at  man  her  be- 
tragter dem  som  alvorlige  Mennesker,  vil  det 
smigre  dem,  og  de  vil  sætte  en  Ære  i  at  optræde 
alvorligt." 

„Tror  De?  Men  hvis  de  nu  efterkommer  Op- 
fordringen?" 

„Nu  ja  —  hvorfor  ikke?  Følg  mit  Raad;  det  er 
det  eneste,  der  er  tilrede  i  Øjeblikket.  Hvis  Hu- 
bert kommer,  forinden  her  bliver  Ro,  vil  jeg  ikke 
svare  for,  hvad  der  kan  hænde." 

Amelung  overvejede  i  en  Hast  og  steg  saa  op 
paa  Forhøjningen.  Han  udbad  sig  Tilhørernes  Op- 
mærksomhed. Da  han  opfordrede  til  at  indmelde 
sig  i  „Hypatia",  kastede  Organisten  Kortene  og 
rejste  sig. 

„Jeg  er  med,"  sagde  han. 

,Jeg  er  ogsaa  med,"  sagde  den  Lille  og  fægtede 
med  en  Haand  over  Hovedet. 

„Vi  er  allesam.men  med!"  raabte  Sukkerkringlen. 

Petersen  slog  op  i  Protokollen  og  indførte  elleve 
nye  Medlemmer  —  foruden  Vestermann  og  de  to 
Damer  bl.  a.  Hr.  Agent  Arnt  og  Hr.  Typograf 
Maggemand,  Venner  af  Organisten. 

Petersen  lukkede  sin  Protokol. 

„Næste  Mødeaften  Onsdag,"   meddelte  han. 

„Det  er  godt,"  sagde  Organisten.  „Men  jeg  sy- 
nes, vi  skulde  fejre  denne  Aften." 

13* 

„Paa  ingen  Maade,"  sagde  Spræl  len.  „Det 
kan  der  ikke  være  Tale  om." 

„Jovist.  Jeg  vil  bede  de  Medlemmer,  som  øn- 
sker at  deltage,  om  at  række  Haanden  ivejret." 

„De  har  ikke  Lov  til  at  henvende  Dem  til  For- 
samlingen," sagde  Petersen.  „Det  er  mig,  der  er 
Dirigent,  og  det  er  Hr.  Amelung,  som  har  Ordet." 

„Ti  De  bare  stille!  Jeg  ved  meget  godt,  at  der 
er  ingen  Dirigent  i  „Hypatia".  Men  vil  man  ende- 
lig have  een,  foreslaar  jeg,  at  vi  vælger  Typograf 
Maggemand. " 

„Hr.  Maggemand  er  valgt!"  raabte  den  Lille. 
„Op  med  Maggemand!" 

„Ja,  op  med  ham!"   sagde  Sukkerkringlen. 

Hr.  Maggemand  rejste  sig  og  gav  Ordet  til 
Organisten. 

„Mødet  er  hævet!"  sagde  Petersen.  „Mødet  er 
hævet!  De  maa  gaa  nu!" 

Dirigenten  meddelte,  at  et  nyt  Møde  begyndte 
med  det  samme.  Organisten  henstillede  at  vælge 
en  anden  Bestyrelse  og  foreslog  Hr.  Agent  Arnt 
til  Formand.  Denne  takkede  og  erklærede  sig  villig 
til  at  modtage  Valget.  Han  vilde  foreslaa,  at  Hr. 
Organist  Vestermann  blev  Viceformand. 

„Nej,  det  er  dog  for  galt!"  sagde  Spræl  len 
og  slog  i.  Bordet:  „Jeg  maa  gøre  Forsamlingen  op- 
mærksom paa  — ." 

„Det  er  ikke  Dem,  der  har  Ordet,"  sagde  Diri- 
genten. „Naar  Hr.  Vestermann  har  talt,  kan  De 
komme  til." 

Hr.  Vestermann  vilde  opfordre  Medlemmerne  til 
at  stemme  om,  hvorvidt  Kaffe  og  Cognak  eller  en 
Bolle  Punsch  var  at  foretrække.  Da  Spørgsmaalet 
skulde  afgøres  ved  Haandsoprækning,  viste  det  sig, 
at  der  var  lige  mange  Stemmer  for  og  imod,  hvor- 
efter Formanden  forlangte  skriftlig  Afstemning.  Pe- 
tersen protesterede  forgæves. 

Stemningen  blev  livligere.  Medens  Stemmesed- 
lerne blev  omdelte,  begyndte  Formanden  at  nynne, 
og  Dirigenten  faldt  ind: 

Når  som  David  spelda  på  sin  Lyra, 

da  borja  Saul  at  danse  efter  Takt, 

så  at  Fan'  krop  fram  på  alle  fyra  .  .  . 

I  det  samme  blev  Døren  aabnet,  og  Hubert 
kom  ind. 


XXXIV. 

Han  blev  et  Øjeblik  staaende  og  saa'  sig  om. 
Saa  gik  han  lige  hen  til  Vestermann: 

„Vil  De  være  saa  venlig  at  gaa  Deres  Vej," 
sagde  han. 

„Jeg  er  Viceformand  her,"  oplyste  Organisten. 

„Hvad  er  det  for  en  Mand?"  spurgte  Dirigenten. 
„Hvad  vil  han?  Stemmer  han  for  Kaffe  eller 
Punsch?" 

„Aa!"  sagde  den  Lille  og  klappede  i  Hænderne. 
„Pas  paa;  nu  gaar  den  af." 

Hubert  vendte  sig  til  Phil  og  bad  ham  hente 
Gadebetjenten. 

Sukkerkringlen  rejste  sig: 

„Lad  os  nu  skrubbe  af,"   sagde  hun. 

Men  Vestermann  protesterede  : 

„Vi  har  ikke  her  noget  med  Politiet  at  gøre," 
sagde  han.  „Der  staar  i  Vedtægterne,  at  „Hypatia" 
er  et  frit  Samfund.  Jeg  vil  bede  de  Medlemmer, 
som  holder  paa  Friheden,  om  at  give  Deres  Me- 
ning tilkende." 

Phil  aabnede  Døren. 

„Hvadbehager!  De  vil  virkelig  — !  Det  er  alt- 
saa  paa  den  Maade,  man  her  opfatter  Ideen  om 
Broderskabet ! " 

„Det  kalder  jeg  en  tarvelig  Beværtning,"  sagde 
Formanden. 

Forsamlingen  brød  op. 

„Kommer  du  over  i  Stjærnen  i  Aften?"  spurgte 
den  Lille  og  vinkede  til  Phil. 

„Næste  Mødeaften  Onsdag!"  sagde  Dirigenten 
og  gik. 

Phil  lukkede  omhyggelig  Døren  og  kom  tilbage. 
Det  var  ganske  stille  i  Lokalet.  Amelung  havde 
taget  sit  Lommeuhr  frem  og  var  ifærd  med  at  stille 
det;  nu  og  da  kastede  han  et  Blik  hen  paa  Hu- 
bert, som,  havde  sat  sig  paa  en  Bænk  og  sad  der 
og  saa'  frem  for  sig  i  Tavshed.  Petersen  var  be- 
skæftiget med  at  ordne  noget  henne  i  Skabet. 

Omsider  blev  Amelung  færdig  med  sit  Uhr;  han 
stak  det  i  Lommen  og  rejste  sig. 

„Gaar  De?"   spurgte  Hubert.   „Vent  lidt!" 

Og  han  gik  hen  og  fremtog  i  en  Skuffe  en 
Regnskabsbog,  nogle  smaa  Notitsbøger  og  Penge- 
kassen. 

Han  tog  det  lille  Bord,  der  stod  paa  Forhøjnin- 
gen, stillede  det  ned  paa  Gulvet  og  lagde  Bøgerne 
derpaa. 

„De  maa  ikke  være  vred  paa  os,"  sagde  Pe- 
tersen. 

„Vi  har  handlet  i  de  bedste  Hensigter,"  tilføjede 
Amelung.  „Forresten  bemærker  jeg,  at  jeg  efter 
vore  sidste  Erfaringer  er  tilbøjelig  til  at  mene,  at 
den  naturlige  Moral  alligevel  er  den  bedste." 

„Det  har  jeg  aldrig  tvivlet  om,"  sagde  Phil. 

„Det  er  godt,"  sagde  Hubert.  „For  Øjeblikket 
er  det  hverken  den  naturlige  eller  nogen  som  helst 
anden  Slags  Moral,  jeg  ønsker  at  tale  med  Dem 
om.  Jeg  vil  blot  give  Dem  nogle  Meddelelser  an- 
gaaende  vort  Regnskab,  som  jeg  anser  for  nødven- 
dige. —  I  denne  Bog  finder  De  alt  vedrørende 
Købet  af  Ejendommen  her.  Som  De  vil  se,  har  vi 
udredet  alle  Udgifter  indtil  første  Juli.  I  den  ene 
af  de  smaa  Bøger  har  jeg  opført  vor  Indtægt  fra 
Uge  til  Uge.  Denne  har  ikke  været  tilstrækkelig 
til  at  dække  de  fornødne  Udgifter,  og  jeg  har  der- 
for set  mig  nødsaget  til  at  optage  et  Laan,  stort 
seks  hundrede  Kroner,  som  tilbagebetales  i  Løbet 
af  to  Aar  med  fem  Procent  Rente.  Jeg  haaber,  De 
godkender  dette." 

„Naturligvis!"  sagde  Sprællen.  „Naturligvis! 
Ikkesandt,  Petersen?" 

„Ja,  det  forstaar  sig." 

„Vel.  Vore  daglige  løbende  Udgifter  finder  De 
anført  i  den  anden  af  de  smaa  Bøger.  De  vil  se, 
at  disse  har  været  dalende  i  den  sidste  Tid.  Ende- 
lig finder  De  paa  Side  seks  og  syv  et  Opgør  over 
samtlige  Poster,  baade  Indtægt  og  Udgift  fra  første 
November  1904  indtil  Dato,  hvoraf  fremgaar,  at 
„Hypatia"  i  den  samme  Tid  har  haft  et  Underskud 
af  halvandet  hundrede  Kroner,  heri  naturligvis  fra- 
regnet den  stiftede  Gæld." 

„Aa!"  udbrød  Sprællen.  „Halvandet  hundrede 
Kroner  er  ikke  meget!" 

„Nej,"  sagde  Hubert.  „Jeg  tror  ogsaa,  at  man 
ved  en  fornuftig  Økonomi  skal  kunne  faa  Fore- 
tagendet til  at  bære  sig.  —  Maa  jeg  endnu  bede 
Dem,  Petersen,  eftertælle  Indholdet  af  Fælleskas- 
sen. Der  skal  efter  Regnskabet  være  et  hundrede 
Kroner  og  syvogfirs  Øre." 

Petersen  talte  Pengene. 

„Det  stemmer,"  sagde  han.  „Et  hundrede  Kroner 
og  syv  og  firs  Øre." 

Hubert  rejste  sig. 

„Vil  De  gaa?"  spurgte  Phil. 

„Ja,"  svarede  Hubert.  „Nu  gaar  jeg." 

„Men  De  kommer  vel  igen,"    sagde  Spræl  len. 

„Nej;  denne  Gang  kommer  jeg  ikke  igen." 

„Hvad  skal  det  sige!  Hvor  gaar  De  hen?  De 
maa  ikke  gaa!" 

Hubert  svarede  ikke.  Han  tog  sin  Overfrakke  i 
Skabet. 

„Det  er  sandt,"  sagde  han.  „En  af  Dagene  flyt- 
ter jeg  min  Cigarbutik,  og  De  vil  der  faa  et  Lo- 
kale mere,  som  De  kan  udleje.  Tillige  maa  jeg 
meddele  Dem,  at  Lejligheden  her  ovenpaa  blev 
udlejet  igaar.  Naar  De  vil  være  forsigtig  med  Ind- 
tægterne, tror  jeg  nok,  at  Deres  Foretagende  vil 
bringe  Dem  Oveyskud  efterhaanden." 

„Er  det  Deres  Alvor,  at  De  vil  forlade  os!" 
sagde  Petersen.  „Er  det  virkelig  muligt,  at  De 
svigter  Idealerne?" 

„Det  gør  jeg  ikke,"  sagde  Hubert  og  rakte  ham 
Haanden.  „Men  jeg  er  bleven  træt  af  at  varetage 
dem  ogsaa  for  andre.  —  Farvel,  Petersen.  Farvel, 
Amelung.  Farvel,  Phil." 

Han  gik  hen  imod  Døren,  men  standsede,  som 
om  han  pludselig  kom  i  Tanker  om  noget. 

„Hør  lidt,"  sagde  han.  „Den  lille  Tøs,  De  ved, 
som  vi  den  Morgen  fandt  derinde  i  Sengen  —  jeg 
vil  bede  Dem  om  at  overlade  hende  til  mig  .  .  ." 

Petersen  saa'  op  og  nikkede.  Amelung  og  Phil 
sagde  ingenting. 

Hubert  gik. 


XXXV 

„Hubert  er  gaaet,"  sagde  Phil. 

Petersen  løftede  Hovedet  og  saa'  sig  om. 

„Ja,"  sagde  han.   „Nu  falder  det  hele  sammen." 

„Aa!"  udbrød  Sprællen.  „De  skulde  tale!  De, 
som  har  en  Bourgeoisidame  at  falde  tilbage  paa!" 

„Det  er  Deres  Skyld  altsammen!"  sagde  Peter- 
sen. „Hvorfor  i  Alverden  vilde  De  ogsaa  holde 
dette  Møde?  De  har  jo  ikke  Begreb  om  at  op- 
træde!" 

„De  skal  ikke  give  mig  Skylden!"  svarede 
Amelung  ophidset.  „De  selv  er  den,  som  med  al 
Deres  Vidtløftighed  har  ødelagt  Sagen.  Det  gør  mig 
ondt  at  sige  det,  men  Sandheden  kan  ikke  skjules : 
De  mangler  Alvor." 

„Undskyld,  at  jeg  ler,"  sagde  Petersen.  Han  lo 
forresten  sletikke.  „Hvad  mener  De  med  Vidtløf- 
tigheder? Jeg  er  ikke  vidtløftig.  Hvis  det  nye  Sam- 
fund gaar  til  Grunde  nu,  vil  der  dog  ialtfald  være 
eet,  som  minder  om  dets  Eksistens :  mine  Protester 
nemlig!  Af  otte  og  fyrretyve  Protester  mod  frem- 
mede Regeringer  i  Almindelighed  har  jeg  alene 
dikteret  de  syv  og  tredive!  Ni  Protester  af  tolv 
mod  fremmede  Regeringer  i  særlige  Tilfælde  ere 
af  mig!  Sig  ikke,  at  jeg  har  været  lunken!  Og 
vore  Erklæringer,  vore  Manifester  og  Opraab — !" 

„Aa,"  sagde  Spræl  len.  „Hvad  betyder  alle 
Deres  Proklamationer  imod  et  eneste  Nummer  af 
„Faklen",-  som  jeg  redigerede!" 

„De  burde  ikke  tale  derom.  Det  er  en  Kends- 
gærning,  at  „Faklen"  var  et  daarligt  Papir;  men 
naar   De   havde   Digte  i   Bladet,    var   det  omtrent 

ulæseligt.  Ja,  undskyld,  at  jeg  siger  det;  men  jeg 
siger  det  ikke  for  at  smigre  Dem." 

Spræl  len  blev  grov: 

„Hold  Deres  Mund,"  sagde  han. 

»Jeg  synes,  De  skulde  tie  stille  nu,"  sagde  Phil. 
„I  Stedet  for  at  kives  om,  hvem  der  har  Skylden, 
burde  vi  tænke  paa  Fremtiden  og  overveje,  hvad 
vi  skal  gøre  herefter." 

„De  har  Ret,"  svarte  Petersen.  „Altsaa:  Skal 
vi  opretholde  „Hypatia"?  Eller  skal  vi  gaa  hver 
til  sit?" 

„Naturligvis  skal  „Hypatia"  vedblive  at  bestaa," 
sagde  Amelung.  „Jeg  indser  ikke,  at  vi  behøver  at 
indstille  vor  Virksomhed,  fordi  Hubert  har  meldt 
sig  fra.  Men  maaske  vilde  det  være  klogt  at  lægge 
den  lidt  om.  Alt  i  alt  er  vor  Stilling  jo  ingenlunde 
ilde.  Vi  har  Lokalerne  her,  vi  har  Møbler  og  Ef- 
fekter. Og  vi  har  Erfaringen.  Hvorfor  skulde  vi 
ikke  udnytte  vore  Aktiver?  Vi  skylder  os  selv  ikke 
at  tabe  Modet." 

»Jeg  tror,  De  ser  for  fortrøstningsfuldt  paa  Sa- 
gen," indvendte  Petersen.  „De  maa  ikke  overse, 
at  Menneskene  næppe  er  saa  redelige,  som  vi 
troede  engang.  Jeg  er  tilbøjelig  til  at  antage,  at 
vi  ikke  formaar  at  indvirke  synderlig  paa  den  so- 
ciale Udvikling,  og  jeg  deler  Deres  Opfattelse  af 
vor  fremtidige  Virksomhed.  Jeg  tror,  det  vil  være 
klogt  at  lægge  den  om  —  at  give  den  en  anden 
Form." 

„Det  gælder  om  at  komme  i  Rapport  til  Folket," 

sagde  Sprællen.  „Det  har  været  vor  Fejl  hidtil, 
at  vi  formeget  har  arbejdet  i  det  skjulte.  Men 
offentlige  Møder  har  jeg  ganske  vist  ingen  Tiltro 
til." 

„Nej,"  sagde  Petersen.  „Der  maa  findes  en  an- 
den Maade,  paa  hvilken  det  lader  sig  gøre." 

„Hør  lidt!"  udbrød  Phil  pludselig.  „Jeg  faar  en 
Ide!" 

„Det  er  umuligt,"  sagde  Spræl  len, 

Phil  lod,  som  om  han  ikke  hørte,  og  rejste  sig. 
Det  var  sjældent,  at  Phil  rejste  sig,  naar  han  vilde 
tale,  og  de  andre  betragtede  ham  med  nysgerrig 
Opmærksomhed. 

„En  Ide!  En  glimrende  Ide!  Hvad  vil  vi  nem- 
lig? Hvad  er  til  syvende  og  sidst  vort  egentlige 
Formaal?  At  gøre  Livet  lidt  lyst  for  Menneskene. 
Dette  er  i  Virkeligheden  vort  Program.  Men  vi  gør 
ikke  Livet  lyst  for  Menneskene  ved  idelig  at  hen- 
lede deres  Opmærksomhed  paa  alt  det,  der  er 
mørkt  og  trist  i  Samfundet.  Det  hjælper  ikke,  at 
vore  Hensigter  er  de  bedste  —  hvis  vi  vedbliver, 
som  vi  har  begyndt,  vil  det  ende  galt.  Menneskene 
er  utaknemmelige  og  lidet  dybttænkende.  De  fore- 
trækker at  le  fremfor  at  beskæftige  sig  med  Ide- 
erne. Nuvel,  lad  dem  le!  Og  lad  os  indrette  os 
derefter.  Kort  og  godt :  jeg  foreslaar,  at  vi  omdan- 
ner „Hypatia"  til  Varieté." 

„Til  Varieté!" 

„Naa,  ja;  jeg  siger  ikke,  at  det  behøver  at  være 
nogen    almindelig    Varieté.    Tværtimod.    Det    skal 

være  en  Varieté,  som  forædler  Menneskene.  Og 
hvorfor  skulde  man  ikke  fra  en  Variétéscene  kunne 
forfægte  Idealerne?  Ved  Sang,  Deklamation,  Op- 
læsning af  Digte  — ." 

„Deres  Ide  er  genial,"  sagde  Spræl  len.  „Lad 
mig  omfavne  Dem!" 

„Den  literære  Varieté!"  udbrød  Petersen.  „Det 
er  udmærket:  „Hypatia",  den  literære  Va- 
rieté!" 

„Hvad  mener  De  om  den  „social-literære?" 
spurgte  Amelung. 

„Udmærket!  Ganske  fortrinligt!  Navnet  alene  vil 
være  tilstrækkelig  til  at  forskaffe  os  den  ministe- 
rielle Tilladelse.  —  Vil  De  vente  et  Øjeblik  ..." 

Petersen  greb  Pen  og  Papir  og  satte  sig  til  at 
skrive.  Lidt  efter  rejste  han  sig. 

„Hør  her,"  sagde  han. 

Og  han  læste: 

ERKLÆRING 

afgivet  af  Stifterne  af  „Hypatia'',  den  social-literære 

Varieté. 

Ethveit  Menneske  har  lige  stor  Ret  til  at 
være  lykkelig. 

Ål  Udvikling  er  betinget  af  at  man  aner- 
kender denne  Ret. 

Jo  mere  ubekymret  Menneskene  føler  sig,  jo 
mere  tilfreds  med  Tilværelsen,  des  mere  tilbøje- 
lig vil  de  være  til  at  indrømme  andre  samme 
Ret,  som  de  kræver  for  sig  selv. 

„Hypatia**,  som  har  til  Formaal  at  fremelske 
Broderskabet  mellem  Menneskene,  vil  virke  for 
Udbredelsen  af  Ideen  ved  at  fremme  Tilfreds- 
heden, tilskynde  til  Glæde,  dæmpe  Misfornøjelse, 
Avind  og  Ufred. 

„Det  er  godt!"  sagde  Spræl  len.  „Det  er  ud- 
mærket ! " 

Phil  sprang  op  paa  en  Bænk  og  svang  Erklæ- 
ringen over  sit  Hoved: 

„Hurra!"  raabte  han.  „Længe  leve  „Hypatia"; 
den  social-literære  Varieté!" 

„Og  saa  det  lange!"  sagde  Amelung.  „Hurra-a-a!" 

